
Onoarea şi onorariul 


-ESEU MONOGRAFIC — 


Studiul nostru are în vedere analiza specificității prozei bănăţene aşa 
cum s-a arătat aceasta în romanul Mara şi în povestirile Popa Tanda, 
Budulea Taichii. Restul operei slaviciene aparține spiritului 
transilvan, mai apăsat aristocratic, mai romantic şi, de aceea, mai 
impunător şi, desigur, mai tezist. Spiritualitatea banatică — fără reuşite 
naționale asemenea celei de dincolo de Mureşul şi de podul care le 
leagă sub supravegherea atentă din nevoi, helăs, mercantile de Mara — 
literatura asta de dincolo de pod, din Lipova adică, aduce în paginile 
ei mic-burghezimea cultivînd muzele prin coruri şi fanfare, cultă pe 
măsura aspirațiilor acelora, ambițioasă tot aşa, cu sentimente 
întocmai, cu gesticulații asemenea, apoi micul tîrg, meseriaşi, într-un 
cuvînt un ceva anume pe care l-aş numi, după numele unui personaj 
din Sorin Titel, Lumea mătuşii Veturia. Aici, în Lumea mătuşii 
Veturia, îşi află locul nuvela În lume a lui loan Popovici Bănăţeanul, 
ciclul romanesc al lui Sorin Titel, părți consistente din literatura lui 
Livius Ciocârlie, exotismul romanului Femeia în roşu, personaje şi 
situaţii epice din romanele lui Viorel Marineasa. 


D. V. 


Dincolo, peste Mureş, e Banatul, cu 
nemții şi măcelăriile, cojocarii, 
breslele 


— schiţă topografică — 


Lumea Marei, lumea Persidei, lumea micilor negustori şi a 
breslelor. O realitatea cvasiexotică pătrunde în proza românească, 
odată cu imaginea cinematografică a măcelăriei lui Hubăr, “la colț de 
uliţă, peste drum de mănăstire”. În treacăt aş spune că topografia 
romanului este ea însăşi surprinzătoare față de realitatea locului: 
mănăstirea franciscană se află pe malul stâng al Mureşului, în 
Transilvania. Slavici descrie în Lumea prin care am trecut ceea ce se 
petrece acolo, în locul strategic din faţa mănăstirii, printre stejarii 
bătrâni de lângă Valea Mare în care îşi plasează începutul romanului : 


„Radnei îi mai zic şi Maria-Radna, fiindcă în marea biserică a 
mănăstirii romano-catolice de acolo se află o icoană a Maicii 
Domnului, care e socotită drept făcătoare-de-minuni. 

Inchinându-se la icoana aceea, mulți bolnavi s-au vindecat 
şi nu puțini dintre cei ce se simțeau nenorociți şi-au găsit 
mângâierea. 


Mai ales de Sânta Măria Mare, când e hramul acelei biserici, se 
adună acolo lume de la mari depărtări, atât de pe Mureş şi din 
Banat, cât şi de pe Câmpie şi de pe Crişuri, ba până chiar şi de pe 
la Abrud. Ziua-noaptea treceau prin fața casei noastre cete de 
credincioşi cântând litanii şi fluturând  praporii-n vânt”. 
[SLAVICI II: 190] 

Tentaţia convieţuirii în amestecul confesional este prezentă într-o 
lume — precum aceea de pe malurile Mureşului — care oferă 
locuitorilor „Şansa istorică a acestei experiențe. Aşa cum se întâmplă 

este tot, şi în toate timpurile, cei mai tineri sunt ispitiți de viziuni 
ibertariene, cum le spunem astăzi: „Luau atunci, cum vor fi luând şi 
azi, şi mulţi dintre ortodocşi parte la asemenea procesiuni, căci în 
inimile multora e înfipt gândul că se revarsă mila cerească asupra 
celor ce ostenesc, Aicând asemenea drumuri. Mama era deci 
adeseori ispitită să între şi ea în vreuna din cetele trecătoare, iar 
tata era totdeauna, doritor de a întra-n voile ei.” [SLAVICI II: 190]. 

Ca şi azi, în vremea aceea tradiția şi apărarea credinţei în puritatea 
ei dogmatică era apărată mai ales de vârstnici.: „Pentru tata-bătrân, 
însă, orişice îndemn de felul acesta (de devălmăşie confesională, n.n.) 
era păcătos. In gândul lui, plăcută nu putea Sai Aa lui Dumnezeu 
decât osteneala celor ce se duc la vreuna dintre mănăstirile 
ortodoxe, deci în adevăr creştineşti. ” [SLAVICI II: 190]. 


Dincolo, peste Mureş, e Banatul, cu nemţii şi măcelăriile, 
cojocarii, breslele. Ca să ajungi acolo trebuia să treci podul, să 
plăteşti ce se cuvine şi să apuci drumul spre piaţă, printre micii 
negustori, în fojgăiala dughenelor, a bazarului rămas din vremea 
ocupaţiei otomane care a durat un veac şi jumătate, până când prințul 
Eugeniu de Savoia intră pe poarta Forforoza în cetatea Timişorii în al 
doilea deceniu al veacului al XVIII-lea. Măcelăria lui Hubăr ar trebui 
să fie aşadar în Lipova; Radna este o localitatea mult mai mică, 
importanţa ei, atâta câtă este, aparține mai ales timpurilor de pelerinaj 
la mănăstirea franciscană. Atunci, acest cartier de azi al Lipovei se 
animă, sosesc de prin toate satele Banatului alaiuri ale catolicilor pe 
care localnicii le numesc “proțițioane” — un cuvânt pe care-l ştiu din 
copilăria mea timpurie când urmăream trecerea ursuz-colorată a 
proțițioanelor, un termen, cum ziceam, ale cărui origini, pe jumătate 
culte, pe jumătate corupte de oralitatea cu sonorități mai degrabă 
slave ale ortodocşilor mi se alătură în amintirea lumii de atunci cu 
paşii ritmaţi de fanfare, de uriaşele tromboane şi alămuri care 
străluceau în soarele de vară târzie din hramul sfintei Marii, în august, 
ŞI, mai apoi, în septembrie, împreună cu denumirile poporane — 
Sfântă Măria Mică şi Sfântă Măria Mare. Măcelăria lui Hubăr ar fi 
putut să fie peste drum de mănăstirea care se află plasată la marginea 
unui pârâu denumit Valea Mare, locuit de oameni săraci, țigani 
culegători de ciuperci din pădurile care încep dincolo de turnurile 
semeţe ale mănăstirii, spre locurile sălbatice ale cătunelor de prin 
munții Zarandului şi, de acolo mai departe, spre ţara moţilor. Numai 
că raționamentul negustoresc al lui Hubăr l-a oprit să-şi aibe 


măcelăria “peste drum de mănăstire”, în Radna, adică în Ardeal, într- 
o lume fără mari deschideri economice, în locuri, în definitiv, “fără 
vad”, ca să vorbim cu vorbele lor, ale lui Hubăr, ale Marei, ale lui 
Bocioacă. Nefiind în Radna vad pe măsură, şi rațiunea plasării 
măcelăriei este mult mai şubredă economic decât varianta situării ei 
în Lipova -— centru comercial pentru lumea bănăţeană şi 
transilvăneană, din dreapta şi stânga Mureşului, loc de piaţă pentru 
satele din podişul Lipovei, astăzi depopulate: în anii cincizeci, 
înaintea colectivizării, încă prospere. De la comunele şvăbeşti dintre 
Lipova şi Arad, ultimele aşezări ale expansiunii din vremea 
colonizărilor: Altringen, Neudorf şi Gutenbrunn — loc al naşterii unui 
scriitor şvab bănăţean din secolul al XIX-lea care şi-a luat 
pseudonimul după numele localităţii. De acolo şi până departe spre 
Cuvejdia, Varnița, Pătârş sau Spata — cătune uitate de Dumnezeu, 
astăzi cu totul în ruine, ascunse între dealuri cu păduri de fag şi 
drumuri impracticabile. 


Între tarabele şi tejghelele pieţei din Lipova se întinde o lume care 
îşi avea reperele comerciale aici, în preajma bătrânului bazar de 
vârstă otomană. Aşadar, puţin probabil ca măcelăria lui Hubăr să fie 
peste drum de mănăstire. Acolo, cum ziceam, era populat mai ales la 
hram, atunci veneau din satele bănăţene credincioşi romano-catolici, 
babe nemţoaice care îşi cântau milităreşte imnurile din cărțulii negre 
cu foile roşii, însoțite pe drumurile prăfoase ale începuturilor aurii de 
toamnă de căruțe care le purtau bagajele pe care le deşertau la 
mănăstire, în umbra stejarilor. Proțiţioanele respective defilau avînd 
în frunte tinere fete împodobite asemenea acelora pe care le mai 
puteam vedea azi prin jurnalele televizate care transmit imagini din 
procesiuni cu alaiuri asemănătoare de prin Spania sau Italia ori din 
America de Sud. Diferenţa, importantă, aş zice, era dată de amestecul 
special de vorbe, de naţii, de comunităţi care se treceau atunci prin 
fața Hubăroaiei, pe care Slavici ne-o prezintă în felul unei “femei 
scurte şi cam groase”, care “şedea, ca de obicei, pe un scaun din 
fundul măcelăriei, iară feciorul ei, Hubărnaţi, tăia carnea şi-o 
cântărea, apoi lua banii şi îi dădea mumei sale, care ţinea casa.” 
Lumea amestecată care defila prin faţa măcelăriei lor, a altor dughene 
asemenea, se poate regăsi în amestecul lexical: bunăoară fetiţele 
împodobite cu serafice voaluri hispano-americane, poartă o denumire 
slavă: localnicii le spun “bogorodițe” acestor mirese mărunţele care 
păşesc în fruntea proțiționului urmate de babe caporal, cu paşi ritmați 
cucernic de fanfări. Veneau în pelerinaj la mănăstire pe lângă şvabi, 
bulgari catolici, unguri, slovaci, români uniți cu Roma: o fojgăială 
asemănătoare împestrițelii etnice a Lipovei care adăpostea în 


vremurile Hubăroaiei şvabi, evrei, unguri şi țiganii de pe dealul 
Ceşmei, denumire rămasă moştenire din timpurile imperiului otoman. 


Peste Mureş, în Radna, compozițiile entice şi confesionale sunt 
sensibil altele, specifice mai degrabă Transilvaniei, cu mulți români şi 
unguri. Doar ici, colo istoria a amestecat, alături de etniile dominante, 
şi altele aproape exotice, reduse la un număr restrâns de 
supraviețuitori: spre exemplu mănăstirea era, şi este încă, din câte 
ştiu, administrată prin tradiție de familii aparținând populației de 
şocați — denumirea populară pentru croați maghiarizați cu nume de 
obicei terminate în — ici, cu transcriere maghiarizată în - ics, de felul 
Perianovics sau Marghetics. Alături, ciudate nume de familie cu 
rezonanțe de obârşie friulană: Vigi sau Vighi, posibili pădurari 
colonizați pentru exploatarea lemnului din vremea Mariei Tereza sau 
din prima jumătate a secolului următor, trecuți, mai târziu, cu toţii, la 
ortodoxie cu excepția unei familii cu numele Pellegrini, rămasă 
catolică, aşa cum atestă o expresivă criptă invadată de iederă din 
cimitirul comunal şi în care au străbătut deceniile câteva fotografii 
ovale a două domnişoare frumoase, împodobite cu pălării interbelice. 
Uneia dintre ele îi mai ţin minte numele, se numea Mihâlyne 
Pellegrini. Aşa cel puţin era scris acolo, pe criptă, dedesubtul 
fotografiei ovale din piatra mormântului. 


Convieţuirea - acel greu narabil 
genius loci 


- fenomenologia multiculturalităţii - 


Lumea în care a trăit Slavici imită la dimensiuni mai mici şi la 
distanţe mari, societatea americană: „Casele părinților mei se aflau 
adică în drumul Aradului, la colțul unei uliti ce cobora spre imaşul 


sau bătătura de la marginea dinspre câmp a satului. 

Peste drum de noi stătea feldşerul Moldovânyi, un armean 
căsătorit cu sora medicului Cordina, care era italian şi avea doi 
băieți cam de vârsta mea. 

La dreapta feldşerului, sus pe deal, se aflau casele incăpă- 
toare ale grofiței Konigseg, care era măritată după secuiul 
Bartha şi avea trei băieți şi două fete. 

Dincolo locuia post-maistorul Valerian, un ceh, care avea 
doi băieți şi-o fată. 

La stânga feldşerului locuia un oarecare Koinok, maghiar, 
al cărui băiat imi era un fel de mentor într-ale ştrengăriei, iar vecin 
cu Koinok era Voinovici, un turtelar sârb. 

În celălalt colț se afla primăria maghiară şi notarul Lobel, 
în urmă Kunfy, avea o casă plină de copii, toți evrei, ca părinții lor. 

În dosul caselor noastre ne era vecin Zorad, un slovac, iar în 
fundul grădinii, pe ulița ce cobora spre bătătură, ne erau vecini 
Pârvu şi Bucălan, iar mai departe se afla partea şvăbească a 
satului [SLAVICI, I1:181]. 


O simplă enumerare spune multe despre amestecul de naţii din 
Vilagăş — Şiria natală a lui Slavici: feldşerul Moldovânyi era armean, 
medicul Cordina, italian, grofița Konigseg era măritată cu secuiul 
Bartha, post-maistorul Valerian se arăta a fi ceh, vecinul lui - un 
oarecare Koinok — maghiar iar Voinovici, un turtelar sârb. Notarul 
Lobel era ungur iar Kunfy , despre a cărui meserie nu aflăm nimic, 
era evreu, Zorad — slovac; în fundul grădinii vieţuiau vecinii 
români Pârvu şi Bucălan şi, de acolo înainte, se afla partea 
şvăbească. Şi toate într-un sat! Să adăugăm la asta îndemnul istoric 
al mamei scriitorului care a răzbit prin ani şi a devenit clişeu, fără 
să fie actual întotdeauna într-o societate care adesea şi-a făcut din 
vrajba interetnică cauză şi ideal istoric: „«Când întâlneşti în calea 
ta un român» - îmi zicea mama «-să-i zici ««-Bună ziua! »», dar 
maghiarului să-i zici ««-lo napot! »», iar neamţului ««-Guten Tag!» 
», şi treaba fiecăruia dintre dânşii e cum îți dă răspuns. Tu datoria 
să ţi-o faci şi față cu cei ce nu şi-o fac pe a lor faţă cu tine. 
»“ SLAVICI, IH:181]. 

S-ar putea ca toate astea să fie nişte prostii utopice demodate, un 
vis frumos asemenea desenelor animate în care personajul se 
prăvăleşte din înălțimi ameţitoare şi, după ce se izbeşte de 
pământ, este teafăr, vioi şi cu poftă de viață. Mai mult încă: 
lucruri de felul rândurile de mai sus sunt contraproductive 
artistic, lipsite de anvergură. De abisalitate. Scriitorul este, se 
spune adesea, în mod necesar un reacționar, un anarhist, un ins 
care crede şi susține lucruri inacceptabile. Asta îi e menirea, 
rostul şi rolul. În lumea noastră, el este cel dintâi popă şi 
predicator al liberei exprimări publice, şi nimeni nu-i poate 
îngrădi dreptul să bagatelizeze sfatul mamei din Vilagoşul 
veacului al XIX-lea. Acelaşi este liber să spună ce vrea şi ce 
crede despre evanghelii, bunăoară. Să râdă de prostioarele naive 
ale credințelor publice cu îngeraşi bucălați cusuţi pe broderiile 
din casele din Vilagoş. Are dreptul suveran să ia la rost toate 
lozincile nătânge şi lipsite de anvergura cultă a celui care vede, 
pricepe şi nu-şi face iluzii. Cinismul scriitorului ca necesară 
terapie a ideilor de-a gata. Omul, zice acelaşi scriitor, este rău de 
la natură cel puţin în măsura în care este bun tot de acolo. Adică 
nu este nicicum, dacă tragem linia. Este şi bun şi rău, în proporţii 
diferite şi în funcţie de epoci. Sigur că nimeni nu vorbeşte despre 
faptul că echilibrul acesta inerţial de la natură poate fi perturbat 
de cei care dau sfaturi, încurajează, hotărăsc, stârnesc convingeri 
şi patimi. Dar asta e o altă problemă. Nu putem, în fond şi la 
urma urmelor, trăi fără tentația răului şi a binelui ca măsură a 
libertăţii. Oricum viaţa în diversitate etnică: alături şi printre 
străini este mai interesantă. Poate că este mai stresantă, mai 


lipsită de ocrotirea, oricum falsă pe care ţi-o dă comunitatea care 
se apără de intruşi, de „vinituri”, vorba bănăţeanului comunitar 
ŞI, din păcate, vai, vai, şovin regional. Comunitatea asemenea 
unei cetăţi asediate! 


„A rămas Mara, săraca, văduvă cu 
doi copii, sărăcuţii de ei” 


— pragmatismul mic burghez al dezvoltării — 


Ca să reuşeşti în lumea capitalistă e nevoie de mai multe 
lucruri printre care, şi poate că cel dintâi în ordinea firii, e să fii sărac 
şi să nu mai vrei să fii aşa. Literatura adoptă rareori o poziţie 
favorabilă acestei poziționări faţă de statul social şi material al eroilor 
săi. Viziunea romantică şi postromantică, în tradiția ei modernă, 
eroizează mai întotdeauna săracul, dezmoştenitul soartei, lumea de 
subsol a societăţii şi a istoriei în dauna, îndeobşte, a ceea ce azi 
denumim prin clasa de mijloc, adică mica burghezie de mai ieri. În 
această favorizare tematică se poate întrevede şi un anume calcul 
artistic de profitabilitate, ca să vorbim în termenii capitalismului şi al 
societăților de piață. Prin urmare, marginalul este mai profitabil din 
punct de vedere artistic, este mai încărcat de potențialități expresive; 
săracul şi sărăcia sunt mai aproape de spirit şi de indeterminarea 
acestuia în raport cu materialitatea, socotită de extract gros, a 
bogaţilor şi a bogăției. Adam Smith, părintele economiei liberale, are 
el însuşi o viziune romantică asupra resorturilor spre progres ale 
societăţii. În accepțiunea sa, aşa cum este descifrată de Francis 
Fukuyama: “oamenii sunt împinși de dorința egoistă de a-şi «îmbunătăți 
condiția» [FUKUYAMA, Încrederea...:13]. Adam Smith desparte 
tranşant mentalitatea colectivă, utilitarist burgheză, prin care sunt valorizate, 
cum ar fi spus nu cu multă vreme înainte Schiller, “funcția valoric inferioară 
a omului” de cealaltă perspectivă mentală, corespunzătoare celeilalte funcții 


care este “valoric superioară” şi circumscrie sufletul, poeticitatea 
transcendentală a frumuseții cu adânci resurse romantice de extract 
medieval, cu temeiuri în absolutul esteticii antice greceşti | vezi JUNG, 
Opere 6]. Aşadar, la vremea lui, Adam Smith reuşea cu greu să spună lumii 
large, vorba poetului, adevăruri brutale conform cărora activitatea, fie ea şi 
economică, “ar putea fi redusă la problema maximizării utilității raționale” 
[FUKUYAMA, Încrederea...:13]. Urmărind această pistă a “fimncției 
valoric inferioare a omului” care defineşte, alături de alte valori de natură 
rațională, dimensiunea prozaic-mercantilă a existenței în cheie capitalistă, 
ajungem la paradoxul disocierii între cultura dezvoltării față de aceea a 
supravieţuirii. Cultura dezvoltării defineşte o etică, protestantă în accepțiune 
weberiană, sau legată de capitalul social al dezvoltării, după Fukuyama. 
Cultura supraviețuirii, marcată de noblețea viziunii romantice opusă 
utilitarismului burghez, este regresivă, proiectată romantic în paradisul 
pierdut al istoriei. La o privire de ansamblu, fundamentele imaginarului 
prozei româneşti din veacul al XIX-lea, ba chiar şi în secolul următor, sunt 
marcate mai ales de perspectiva unei culturi a supraviețuirii, definite prin 
regresia în starea naturală a omului în viziunea lui Rousseau. Viziunea 
aceasta o regăsim în proza sadoveniană, în trama intelectualului rupt de 
“maximizarea utilității” la Camil Petrescu, spre exemplu, sau, altfel, la 
aristocrația captivă decadentismului pierdut în reverii istorice ori în 
exotismul geografiilor îndepărtate în proza lui Matei Caragiale. Arendaşul şi 
ciocoiul, industriaşul incult şi cufundat în materialismul ignobil al profitului, 
politicianul cu viziuni liberalist-pragmatice şi mercantile sunt tot atâtea tipuri 
pshihologice, cum ar spune Jung, ale unei culturi a supraviețuirii molcome şi 
senine etic. Dincolo, în marginile culturii dezvoltării, definitoriu este mai ales 
infernul competițional; celor dintâi libertatea, ca fundament al dezvoltării, le 
este mai degrabă indiferentă; ceilalți au nevoie de ea din pricini socotite de 
cei dintâi meschine, ca reducționism rezumabil, în felul lui Adam Smith, prin 
“maximizarea utilității”. Cu toate acestea, aşa după cum ne asigură Hayek, 
dincolo de utilizarea libertăţii pentru dezvoltare economică sau pentru 
libertatea de expresie, “mai mult ca sigur, există oameni care nu preţuiesc 
libertatea de care ne ocupăm noi, care nu văd că pot extrage din ea 
avantaje mari şi care ar fi gata să renunţe la ea, spre a câştiga alte 
avantaje; s-ar putea chiar ca unii să considere necesitatea de a acţiona 
conform planurilor şi deciziilor proprii mai curând o povară decât un 
avantaj. Dar libertatea poate fi dezirabilă, chiar dacă nu toți 
beneficiază de ea” [HAYEK, Constituţia ...:14]. În cultura dezvoltării, 
libertatea este principiul major al unei etici egal distribuite; dincolo, în 
culturii supravieţuirii, libertatea este mai degrabă indiferentă, dacă nu 
de-a dreptul stânjenitoare şi inconfortabilă. 

Există şi diferențieri ale acestor poziționări extreme. Cultura 
dezvoltării, ca energie a construcţiei voluntare a prezentului, o regăsim 
difuză, însă foarte pregnantă, în paginile de călătorie ale lui Dinicu 


Golescu: acesta măsoară în stânjeni palatele Vienei şi ale Florenței cu 
gândul că am putea şi noi să apucăm pe drumul care le-a făcut cu 
putință. Aşa gândea şi Ion Ghica în Scrieri economice sau în povestirile 
sale admirabile. Vestul românesc se înscrie devreme în pragmatismul 
mic burghez al dezvoltării, încă din vremea prozelor lui loan Popovici 
Bănăţeanul sau loan Slavici: cu asupra de măsură, acesta din urmă este 
cel dintâi mare prozator-cronicar al lumii bănăţene şi din pusta 
Partiumului, denumirea veche a Bihorului, amândouă, acestea, ținuturi 
cu istorie şi mentalități cvasiexotice pentru românii din Vechiul Regat. 
Literatura lor poate da seama despre ceea ce azi sunt socotite premise ale 
dezvoltării, prin configurarea istorică a unui capital social pozitiv, legat 
de cultura muncii, de etica acumulării, de moralitatea prosperității 
specifice  middle-class-ului constructor al capitalismului popular 
occidental, aşa cum s-a configurat el în anii postbelici. Literatura lui loan 
Slavici poate dezvălui resursele culturale ale capitalismului popular de azi, 
cu mai puţin baroni în Banatul începutului de mileniu şi mai multă bogăție 
pentru mai mulți’, în timp ce aiurea, în tradiția aristocratică, ierarhizată 
medieval în lumea românească de dincolo de munți, situația se poate mai 
degrabă asemăna unui capitalism sud-american, sau din sudul Italiei, cu 
concentrări de averi la puţini şi cu o sărăcie pe măsură la ceilalţi”. De ce aşa? 
Slavici poate da un răspuns. Aşa cum spuneam la începutul studiului de faţă, 
ca să reuşeşti în lumea capitalistă e nevoie să fii sărac şi să nu mai 
vrei să fii aşa. Începutul lumii în romanul Mara schiţează premisa 


! Premisele dezvoltării capitaliste prin moştenirea unei culturi a dezvoltării la 
nivelul clasei de mijloc se întâmplă prin preeminenţa unui anume capital social care 
“poate fi cuprins în grupul social de bază, familia, dar şi în cel mai mare, națiunea, la fel ca 
şi în toate celelalte grupuri intermediare. Creat şi transmis prin intermediul mecanismelor 
culturale - religia, tradiția, obiceiul istoric - capitalul social se deosebeşte prin aceasta de 
celelalte forme de capital uman”. [Fukuyama, Încrederea...: 17]. 


? Cultura dezvoltării capitaliste se izbeşte de moşteniri pe care Fukuyama le 
descrie în lumea Americii de Sud: “în America Latină a devenit o practică 
curentă folosirea puterii statului pentru promovarea intereselor înaltei societăți, 
care urma exemplul vechii aristocrații şi moşierimi europene, şi nu pe cel al clasei 
mijlocii întreprinzătoare care apăruse în Anglia şi Franța după cucerirea 
Americii Latine de către Spania.” [Fukuyama, Încrederea...: 27]. În viziunea 
politologului Robert Putnam, autor des citat de Fukuyama, valorile culturale ale 
dezvoltării lberal-capitaliste din Italia oferă exemplul limpede al disocierilor de 
felul Americii de Sud şi America de Nord care apar în distribuirea acestora în 
sudul şi nordul peninsulei italice. Sudul moşteneşte tradiţia medieval-aristocratică 
a regalității din Sicilia şi Sardinia, cu un set de valori mai puţin favorabile, prin 
centralismul aristocratic de tradiție medievală, față de tradiția comunitară 
republican-comunală din Nord, în care valorile comunitare au favorizat 
dezvoltarea. [PUTNAM, Cum funcționează... : pp. 138-170]. Aceste disocieri 
axiologice se adaugă celor anterioare stabilite de Max Weber în raportările 
relaționale dintre etica protestantă a muncii şi aceea aristocratică şi ierarhică de 
tip catolic. 

instaurării culturii dezvoltării ca efort de a ieşi din starea moştenită: 
„A rămas Mara, săraca, văduvă cu doi copii, sărăcuţii de ei” [SLAVICI 
1:249]. Frazele următoare expun limpede condiţiile instalării în starea 
favorabilă evadării din supraviețuire şi stagnare. Este nevoie de 
juneţe. De hărnicie. De putere de muncă. De noroc. Acesta din urmă 
este mai rar, dar asta nu înseamnă că n-ar fi cu putinţă. Mara „... era 
tânără şi voinică şi harnică şi Dumnezeu a mai lăsat să aibă şi noroc”. 
Pe de altă parte, soțul Marei — Bârzovanu — nu era pregătit pentru 
capitalism. Nu corespunde cerințelor dinainte: „Nu-i vorba, Bârzovanu, 
răposatul, era, când a fost, mai mult cârpaci decăt cizmar şi şedea mai 
bucuros la birt decât acasă”. Teoriile liberalismului clasic vorbesc 
despre utilitatea vieţii în funcţie de binele suprem al acesteia pe care 
îl poți descrie ca plăcere maximă şi fericire de aceeaşi intensitate. Ce 
anume ar fi să fie maximizarea plăcerii şi proiecția ei într-un absolut 
axiologic e greu de spus altfel decât prin coborârea din demnitatea 
idealului estetic aferent “funcției valorice superioare a omului”, din 
disocierea conceptuală a lui Schiller, către concreteţea, chiar dacă inferioară, 
a celeleilalte. Exemplul îl găsim în argumentele lui Francesco Vergara 
pentru care „poezia şi studiile ştiinţifice ar fi plăceri «mai alese» decât 
vinul sau biliardul şi aceasta independent de cantitatea de plăcere 
produsă. Binele ultim al vieţii este pentru cei care subscriu acestei 
credinţe, nu «cea mai mare cantitate de plăcere» (ceea ce ar constitui 
un scop deloc «ales», potrivit unor brute şi nu unor fiinţe raționale), ci 
cea mai mare cantitate de plăceri «alese»“ |VERGARA, 
Temeiurile...: 23]. Bârzovanu este prizonierul primei ipostaze, aceea 
care urmăreşte „cea mai mare cantitate de plăcere”, în vreme ce Mara 
socoate, asemenea oricărei “ființe raționale”, că alegerea plăcerii 
trebuie să aibe în vedere faptul că, vorba lui Adam Smith,” oamenii sunt 
împinși de dorinţa egoistă de a-şi «îmbunătăți condiţia» “. În viziunea Marei 
“condiția îmbunătăţită” are în vederea bunăstarea materială a familiei, 
înainte de toate. Poate că femeia greşeşte în stabilirea binelui ultim al vieții. 
De fapt, în cele din urmă, romanul însuşi dă răspuns acestei întrebări. Înainte 
de a ajunge să găsească răspunsul potrivit, Mara se angajează temeinic pe 
calea spre bunăstarea şi spre sporirea ei înaintea a orice altceva. De aceea, 
averea rămasă de la răposatul, chiar dacă acesta fusese „mai mult 
cârpaci decât cizmar şi şedea mai bucuros la birt decât acasă”, nu e 
nicidecum de lepădat. Ce rămâne, aşadar, în urma răposatului? Nu 
mare lucru, destul oricum pentru cel care este pornit dă-şi amelioreze 
condiţia: „vreo două sute de pruni pe lunca Murăşului, viuţa din 
dealul despre Păuliş şi casa, pe care muma lor o căpătase de zestre” 
[SLAVICI I: 249]. 

Capitalism înseamnă mobilitate şi comerţ. În veacul Marei s-au 
concretizat temeinic principiile liberalismul economic. Globalizarea de 
astăzi este urmarea liberalizării schimburilor comerciale de atunci. 
(Liber-schimbismul clamat de neuitatul liberal Caţavencu). Economia 
mondială este aşa cum este, pentru că totul se oferă spre vânzare. Pentru 
că bursa şi acțiunile bursiere au apărut, şi pentru că Japonia, China, Rusia 
au fost obligate să se deschidă spre schimburile internaționale. Ba chiar şi 
țările române. Galaţiul şi Brăila devin porturi în vremea când Mara îşi 
căra coşurile pe la pieţe, ea cu mai puţin, alții cu mai mult, numai că şi 
într-o parte şi în alta acumularea de capital există. Capitalismul popular, 
aşa cum se configurează el la sfârşitul veacului trecut în micul orăşel 
bănăţean, este determinat fără îndoială şi de situarea favorabilă a 
regiunilor de dezvoltare. Aşa e azi cu oraşul port Constanţa, cu zona din 
apropierea frontierei de vest, de la Oradea la Timişoara. Locurile Marei, 
altfel. Adăugaţi la asta şi Braşovul, zonele turistice, pensiunile şi turismul 
rural şi puneţi-le în balanță cu alte zone moarte economic şi comercial. 
Nu era cazul în ceea ce o priveşte pe eroina noastră: „Apoi, mare lucru 
pentru o precupeaţă, Radna e Radna, Lipova e numai aci peste Murăş, 
iar la Arad te duci în două ceasuri. ” [SLAVICI I: 249]. 

Iacătă acum activitatea capitalistei Mara. O să vedeţi că nu prea 
stă deloc. Timpul costă. Cei din afara capitalismului au vreme. Mara, nu: 
„Marţi dimineața Mara-şi scoate şatra si coşurile pline în piaţa de 
pe țărmurele drept al Murăşului, unde se adună la târg de săptămână 
murăşenii până de pe la Sovârşin şi Soboteliu şi podgorenii până de pe 
la Cuvin. Joi dimineaţa ea trece Murăşul şi întinde şatra pe țărmurele 
stâng, unde se adună bănăţenii până de pe la Făget, Căpălnaş şi Sân- 
Miclăuş. Vineri noaptea, după cântatul cocoşilor, ea pleacă la Arad, ca 
ziua s-o prindă cu şatra întinsă în piaţa cea mare, unde lumea se 
adună din şapte ţinuturi. ” [SLAVICI I: 249]. 

Mara ştie de undeva că schimburile comerciale sunt mai 
importante decât orice, ele redistribuie, organizează şi stabilizează 
preţurile. Principiile economiei de piață se regăsesc în neastâmpărul 
podăriţei. Acestea s-au dovedit valabile ieri ca şi azi. În fapt, piaţa 
liberă şi principiile ei au grăbit sfârşitul economiei planificate din 
regimul comunist. Atunci oamenii produceau ca să ia salariu, nu ca să 
vândă. Cât despre Mara, ea n-ar fi fost nicidecum socotită om al 
muncii, ci femeie speculantă. O pilăriță ar fi fost, în comunism, Mara. 
Aşa li se spune în Banat unor asemenea femei, şi asta nu neapărat cu 
dispreţ. Țăranii au rămas şi în comunism, capitalişti, numai oamenii 
muncii de la bloc, atunci când veneau la piață, se strâmbau la 
speculanta Mara şi-i arătau Mercurialul, adică o tablă mare cu 
prețurile stabilite de stat, nu de piaţă. În acele vremuri, Mara ar fi dus- 
o greu de tot şi s-ar fi angajat, probabil şi în cele din urmă, la vreo 


fabrică undeva prin Arad, sau poate chiar la Lipova, şi ar fi scos pe 
poartă uzinei, dosite bine, pentru Persida şi Trică, ciorapi, dacă ar fi 
fost angajată la Fabrica de ciorapi, becuri de la intreprinderea Elba, 
salam de la Combinatele de creştere a porcilor sau mai nimic de la 
Uzina de Vagoane. Atunci însă, în capitalism, alta era situaţia: „Dar 
lucrul cel mare e că Mara nu-ţi iese niciodată cu gol în cale ; vinde 
ce poate şi cumpără ce găseşte : duce de la Radna ceea ce nu găseşti 
la Lipova ori la Arad şi aduce de la Arad ceea ce nu găseşti la Radna 
ori la Lipova. ” [SLAVICI I: 249]. 

Mara mai ştie ceva pe care, de multe ori, comercianții de azi nu-l 
prea ştiu: rulajul mare de marfă la un adaus comercial mic este mai 
rentabil decât invers. De aici supermarketurile şi dificultățile celor mici 
de a rezista. Aceştia vând scump şi marfa lor stă mult mai mult pe raft. 
Mara ar fi fost un bun director la Carrefour: „Lucrul de căpetenie e 
pentru dânsa ca să nu mai aducă ce a dus şi vinde mai bucuros cu 
câştig puţin decât ca să-i «clocească» marfa.” [SLAVICI I: 249]. 


Să mai băgăm de seamă un lucru important şi el: piaţa îşi are 
evenimentele ei care o impulsionează. Astăzi primăriile din lumea 
apuseană ştiu că orice eveniment este binevenit pentru ca să 
impulsionezi comerțul şi consumul. De aceea, fiecare anotimp îşi are 
oboarele, târgurile, expoziţiile, festivalurile lui. Mai nou, şi la noi au 
răsărit festivaluri, ba ale berii, ba ale vinului, ba te miri ce expoziţii, 
manifestări culturale în care sfârâie grătarele cu mititei şi standurile 
cu produse de toate formele, culorile, calitățile. Pe vremea Marei 
asemenea evenimente erau încă legate de evenimente religioase 
transfigurate mercantil. loan Slavici o şi spune limpede, să înțeleagă 
micul şi marele producător. Atenţie, aşadar, meşteri într-ale 
marketingului: „Numai în zilele de Sântă Mărie se întoarce Mara cu 
coşurile deşerte la casa ei.” [SLAVICI I: 249]. 


Mara, Bocioacă, Hubăr et alii între 
Karl Marx şi Max Weber 


— despre Status — 


Problematica statutului social a fost subiect al unor dezbateri 
ample în sociologia clasică. Sub denumirea de Status, dublată de 
aceea de grupuri de status, dezbaterea a fost prezentă în studiile lui 
Max Weber şi s-a impus prin analiză comparată cu aceea a claselor 
economice, aşa cum au fost ele definite în filozofia marxistă. 
Conform unui studiu [vezi TURNER, Sfatusul...] al stratificărilor 
sociale, „relaţiile sociale” din societatea modernă „se mută dinspre 
status spre contract” [TURNER, Statusul..:53 ş.u.] printr-un un 
„proces istoric profund de secularizare”. Teza aceasta „aflată la 
temelia sociologiei religioase a lui Weber se regăseşte în romanul lui 
Ioan Slavici prin chiar felul în care se produce această dislocare spre 
modernitate prin surparea unor bariere ale vechilor poziționări sociale 
în favoarea unora noi de felul Statusului (sau standing-lui) dobândit, 
înțeles în sens weberian ca „relații asociative deschise”. Dificultatea 
de percepţie a conceptului se regăseşte în chiar formularea conceptului 
în care adjectivul „dobândit” provine dintr-un participiu. Acesta din 
urmă se înscrie în seria sinonimică „impărtăşire, părtăşire, părtişitiv” 
[SECHE, DICTȚIONAR...: 642] care explică mai bine ceea ce Weber 
înțelegea prin  „interrelaționări asociative deschise”. „Status 
dobândit” este numele unei procesualităţi, al unei deveniri şi 
reconfigurări permanente, ca expresie a unei voințe de afirmare într-o 
lume care permite acest lucru. Între Statusul moştenit şi cel dobândit 
diferența semantică, în sens weberian, poate fi tradusă în sintagme ale 
unei fenomenologii sociale: Status ca procesualitate vie şi permanentă 
pentru Status dobândit şi încremenire socială prin moştenire 
implacabilă prin Status moştenit. Cel dintii este specific celor care 
devin din punct de vedere social: ambiţioşii, dar şi ariviştii, 
performerii sociali, culturali, economici dar şi parveniţii în situaţia în 
care devenirea nu are acoperire axiologică. Ceilalți, actorii Statusului 
moştenit, sunt beneficiarii unui status de tradiție medievală, al 
nobleţei prin naştere în cazul regilor şi nobililor sau, în vremea 
modernă, a grupurilor definite etnic sau prin apartenenţă la diferențieri 
de sex. În tot cazul, conceptul dintii aparţine modernităţii sociale, este 
expresia dinamică a unei deveniri neîntrerupte, pe cînd al doilea 
concept acoperă semantică o lume a încremenirii. Aşadar, pe de o 
parte devenire şi acţiune, de cealaltă, încremenire şi reacțiune. Cum 


am mai spus, unul aparține mai ales lumii moderne, celălat mai ales 
vârstei medievale a Statusului. Seria sinonimică a celor două adjective 
provenite din participii: dobândit şi moştenit, pot diferenția şi limpezi 
semantic conceptele. Moştenit are seria sinonimică: „congenital, 
ereditar, înnăscut” |SECHE, DICTIONAR...: 547]. Substantivul 
moştenitor, cu sufixul nomen agentis —tor, îşi are implicite dimensiuni 
sociale în sensul stabilit de Weber: „succesor, urmaş, moşnean, 
clironom” [SECHE, DICŢIONAR...: 547]. Pe de altă parte, dobândit 
are sinonimic o serie care presupune implicit „interrelaționări 
asociative deschise”: „a căpăta, a obține, a primi, a prinde, a încasa, 
a obține, a agonisi, a procura” |SECHE, DICȚIONAR...: 547]. 

Viaţa Marei, a cuplului Persida-Naţi, subsumează aria 
semantică a ambelor concepte weberiene şi, prin ele, luminează 
stratificările sociale în lumea Banatului istoric. Şi Marx şi Weber sunt 
prezenţi în roman: cel dintâi prin ceea ce Turner, pe urmele analizelor 
lui Weber, socoate a fi „existența claselor economice bazate pe 
diferenţe de posesiuni sau de capacităţi de piață”, adică a „apariției 
«legăturii banilor» şi a capitalismului” ca orânduire condamnată 
istoric, pe de o parte, şi „viziunea lui Weber asupra apariției 
relaţiilor asociative deschise” ca premisă a noilor stratificări sociale în 
care coexistă clasa social-economică alături de grupurile de status. 
„Legătura banilor” pomenită de Turner ca fundament al stratificării 
sociale din perspectiva „claselor economice” din marxism se regăseşte 
în felul în care se comportă Mara în felul condamnabil etic (în 
filosofia marxistă şi în medievalitatea creştină) al bancherului: 

„Au simţit-o şi cei strâmtoraţi pe Mara că ar putea, dac-ar 
voi, să le vie într-un ajutor, aşa, cu o sută, două, fie ca să-şi cumpere 
o pereche de boi, fie ca sa-şi dreagă casa, fie ca să împlinească 
prețul unei vii ori al unui pământ scos în vânzare, Până la toamnă, 
cu camătă bună, se înțelege. 

- N-am, zicea Mara. De unde aş putea să am eu? 

Și asta i-ar fi şi rămas vorba, dacă n-ar fi fost la mijloc şi 
camăta. Chiar mică fie, dar tot e ceva”. [SLAVICI [:261] 

Bariera interdicției străvechi a împrumutului cu dobândă este 
depăşită, iar secularizarea — ca temei al capitalismului în teoria 
weberiană — se impune în faţa medievalului tabu etic şi religios al 
banului. Acesta, după Jacques LE GOFF „a jucat un rol impor- 
tant în lupta societăţilor, ce trăiau într-un cadru de economie 
naturală, împotriva invaziei economiei monetare. Această retragere 
înspăimântată din faţa piesei de metal preţios întețeşte blestemele 
teologilor medievali împotriva banilor — cele ale sfântului Bernard, de 
pildă — şi stimulează ostilitatea la adresa negustorilor, atacați mai 


ales ca zarafi sau cămătari” | GOFF, Pentru un alt Ev mediu ... 
:152/153] . 

Pe de altă parte, în teoriile stratificării sociale clasice 
„abordările marxiste” (...) dau „în general prioritate relațiilor dintre 
clasele economice, considerând că procesele economice sunt cele mai 
importante trăsături ale tuturor societăților. De aceea, teoriile 
marxiste se confruntă cu probleme când vine vorba de etnicitate, 
distincţii de vârstă sau relaţii dintre sexe. [TURNER, Statusul:53]. 

Este ceea ce romanul lui Slavici ilustrează din perspectiva 
dublă a teoriei marxiste şi a celei weberiene referitoare la clasele 
economice şi grupurile de status, de care am amintit. Mara aparţine 
clasei mijlocii — aceea care, în cele din urmă, a contrazis istoric teoriile 
marxiste. Middle class-ul, cum i se spune astăzi, mai precis dezvoltarea 
lui spectaculoasă, a sfârşit prin a disloca barierele conflictuale ale 
luptei de clasă dintre burghezie şi proletariat. Acelaşi fenomen” a 
subminat profetica împlinire a solidarității de clasă care s-ar fi datorat 
celebrei transformări istorice a proletariatului — de la conştiinţa de clasă 
în sine la aceea pentru sine — pe care se baza întreaga viziune a 
teleologiei marxiste. Nu s-a întâmplat aşa deoarece Mara, Bocioacă şi 
cei din preajma lor, în condiții de libertate a grupurilor de status din 
Europa postbelică occidentală, vor dobândi alte configurații sociale, 
diferite de acelea imaginate de Karl Marx. Este adevărat, pe de altă 
parte, că în estul european, acest proces al devenirii sociale a clasei 
mijlocii a fost întrerupt brutal de comunism. Năruirea ideologiei 
confrontaționiste, ca expresie a unui darwinism social specific 
societății industriale din secolul XIX, va fi accelerat de explozia 
societății de consum şi a ideologiei consumiste în societatea 
postmodernă. 

Privită din această perspectivă apariția şi consolidarea 
grupurilor de status este foarte interesantă în evoluția narativă a 
personajelor romanului slavician. În teza lui Weber avem, aşa cum am 
arătat înainte, un Status moştenit, predeterminat, un dat din naştere, aşa 
cum se regăseşte acesta în ceea ce priveşte etnicitatea, şi poziționarea 
feministă şi de rasă. Acestea sunt date definitive şi nu acceptă 
modificări. Grupul de status rasial nu este prezent în roman, în schimb 
este prezent celălalt, legat de etnie şi feminism. Condiţia femeii şi etnia 
nu pot fi subiect al Statusului dobândit prin negociere şi competiție 
social-economică. În schimb toate celelalte, inclusiv apartenența 
confesională, se află sub semnul schimbărilor dinamice. Averea este, 
cu siguranţă, un element al Statusului dobândit care împrumută celui în 
cauză onorabilitate social-economică. Faptul acesta este adesea 
subliniat de Slavici în roman: 


3 r 4 MEAN wari P ariy A CER 
devenit fenotip social în sensul cvasi biologic al dezvoltării unor însuşiri în 
devenirea sistemică a organismului (social, în cazul nostru). 

„Nu-i vorba, tot Mara cea veche era, tot soioasă, tot 
nepeptănată, şi nici că i-ar fi şezut bine altfel. Vorbea însă mai 
apăsat, se certa mai puţin, călca mai rar şi se ţinea mai drept decât 
odinioară. Se sâmte omul care are şi-l vezi cât de colo pe cel ce se 
sâmte. [SLAVICI II: 261] 


Numai că averea nu presupune neapărata includere într-o 
clasă economică în tradiția disocierilor dintre modelele ideatice ale 
Capitalismului Pur şi al Societăţii Tradiționale Pure. Aceste două 
construcții ideale nu au, în metodologia weberiană, o temeinică situare 
ştiinţifică pentru că se înscriu în „Teoria abstractă economică” care 
„este tocmai un exemplu al acelor sinteze pe care obişnuim să le 
desemnăm ca «Idei» [Ideen] ale fenomenelor istorice. Ea ne oferă un 
tablou ideal [Idealbild] al evenimentelor (...). Această plăsmuire 
abstractă YGedankenbild| cuprinde în sfera ei anumite relaţii şi 
procese determinate din viața istorică, unindu-le într-un univers de 
conexiuni gândite, lipsit de contradicții. În privința conținutului, 
construcția respectivă are trăsăturile unei utopii, obținută prin 
accentuarea în gândire [gedankliche Steigerung] a anumitor elemente 
din realitate.” [ WEBER, Teorie şi metodă:49]. 


Capitalismul Pur şi Societatea Tradiţională Pură, în calitatea 
lor de „tablou ideal [Idealbild] al evenimentelor”, oferă un sistem de 
reprezentare ideatic-contextuală prin care se pot defini fenomene 
sociale prin diferența semantică proximă, prin idealtipuri, cum le 
numeşte Weber. Este evident că nici Capitalismul Pur şi nici 
Societatea Tradițională Pură nu există în viaţa obişnuită. Ele sunt 
simple proiecții conceptuale cu un rol clar-delimitat în descrierea 
claselor sociale. Idealtipul „este un tablou de gândire; el nu este nici 
realitatea istorică, nici realitatea «autentică» în sine. Și nici nu 
serveşte drept schemă care ar putea să  ordoneze 
realitatea." | WEBER, Teorie şi metodă:49]. Prin aceste edificări 
metodologice Weber a evitat practic construcția utopică în care s-a 
angajat marxismul. Literatura autentică se poziţionează şi ea, dintr- 
un instinct dat de buna intuiție a vieţii, mai aproape de Idealtipurile 
analitice weberiene decât de „ tabloul ideal /ldealbild] al 
evenimentelor” aşa cum a fost acesta descris de marxism sau aşa 
cum se regăseşte el în Idealbildul, ca să folosim conceptul lui Weber, 
al „Capitalismului Pur şi al Societății Tradiţionale Pure”. Opoziția 
dintre cele două o prezintă sugestiv Bryan S. Turner în fragmentul 
reprodus mai jos din care, de altfel, vom extrage diferenţele şi 
similitudinile semantice în analiza societăţii şi a actorilor sociali 
întrupați narativ în romanul Mara. lată, mai întâi, textul despre 
Idealbildul Societăţii Tradiţionale Pure:, Într-o societate bazată mai 


degrabă pe tradiție decât pe mecanismele pieţei libere, poziția 
(„Standing ”) sau Statusul persoanelor nu depinde de ceea ce ei 
posedă, în mod întâmplător, ci de diferenţele dintre ei, în termeni 
legali sau culturali. Ceea ce face o persoană (pentru a-şi câştiga 
existența) e mai puţin important din punct de vedere social decât ceea 
ce este ea (prin naştere). Poziţia unei persoane în societate nu este 
determinată de bani, ci în funcţie de reputaţia de care se bucură acea 
persoană. Reputația unei persoane depinde de naştere, apartenenţa la 
anumite familii, educaţia conform unor pattern-uri adecvate/acceptate 
şi de înzestrarea cu atitudini şi dispoziții pline şi demne de respect 
(Bourdieu, 1986). Indiciile bunei reputații pot fi adesea însemnele he- 
raldice, felul de a se îmbrăca şi emblemele, însemnele prestigiului 
social (Berger 1974). Într-o Societate Tradiţională Pură, autoritățile 
tind să controleze şi să reglementeze accesul la păturile sociale 
conducătoare prin mijloace legale, culturale, rituale” [WEBER, 
Teorie şi metodă:49]. 


lată acum felul în care, începând din secolul al XIX-lea, a fost 
caracterizată Societatea Capitalismului Pur: „,...într-o astfel de 
societate, relaţiile sociale” (...) sunt „caracterizate de un grad ridicat 
de conflict şi competiție interpersonală şi între grupuri, dat fiind că 
oamenii se luptă să obțină controlul asupra resurselor economice, 
fără să existe nici o mediere de tip cultural sau altfel de restricții. 
Societatea nu ar mai fi decât o luptă neîncetată între indivizi pentru 
supraviețuire şi, tocmai de aceea, în secolul XIX, în zilele de glorie al 
capitalismului, mulți comentatori sociali au comparat societatea 
umană cu lumea animalelor descrisă de Charles Darwin. Ideea 
conform căreia «supravieţuieşte cel mai puternic» adoptată ca 
descriere «ştiinţifică» a societății capitaliste extrem de competitive a 
devenit un adevărat slogan pentru analiştii politici şi sociali 
(Hofstander, 1955). În paralel cu aceste comparații între lumea 
animală şi societatea umană, au fost dezvoltate diverse teorii despre 
societate, care pun accentul pe ideea izolării indivizilor, care, fără 
suportul unor relaţii sociale, duc o viaţă caracterizată de lupta 
competițională pură şi posesia hedonistică. Scriitorii au ajuns să 
interpreteze relaţiile sociale în lumina legendei lui Robinson Crusoe, 
care întrupa principiile şi virtuțile utilitarismului individualist, ale 
izolării şi auto-realizării (Abercrombie et al. 1986).” [TURNER, 
Statusul: 44]. 

După o bună sugestie a prefeţei lui Felix-Gabriel Lefter la un 
studiu de sociologie aplicată [| vezi SAUNDERS, Capitalismul... ] 
suntem avertizați că, “Ja limită” există două mari concepții asupra 
existenței omeneşti în dimensiunea ei social-economică şi, implicit, 
politică. Într-una din ele, de sorginte hobbesiană cu temeiuri încă mai 


vechi religioase, omul ar fi o ființă rea de la natură, mai degrabă decît 
altfel. În cealaltă, aceea de tradiţie rousseauistă, omul — funciarmente 
bun — a fost corupt de strîmba alcătuire a societăţii. Între cele două 
imagini ideale, aşa cum au fost ele stabilite de analiza weberiană, 
evoluează interpretarea şi, mai apoi, comportamentul social-istoric al 
lumii europene. Capitalismul ne apare mai sceptic şi, de aceea, mai 
aproape de ceea ce ar fi un realpolitik ideologic generat de o viziune 
mai degrabă realistă şi lipsită de efuziuni sentimentale. Omul este rău 
pentru că aparține natural unei lumi competiţionale căreia trebuie să-i 
găsim o dreaptă terapie. Aceasta a fost găsită în legile ontologic 
valide ale societăţii de piaţă şi de consum care nu se constituie într-o 
ideologie cu potenţial utopic, tocmai pentru că lumea capitalistă este 
expresia unei deveniri a societăţii într-un firesc dintotdeauna în care 
proprietatea îşi are loc fundamental. Fiind aşa, Mara nu are 
resentimente față de cei, vorba ei, „care au”; acceptă competiția şi 
răspunde provocării, nu caută o etică a unui om nou şi nici nu este 
supărată pe lăcomia care naşte inechități sociale. Pe acestea de pe 
urmă le socoate ca fiind un dat care poate fi îndreptat cu eforturi 
investiționale şi muncă. Aici este deosebirea între Mara şi boierii din 
romanele lui Nicolae Filimon, Duiliu Zamfirescu, lon Marin 
Sadoveanu sau muncitorii animați de vise egalitarist-socialiste din 
prozele lui Panait Istrati sau faţă de aceia morți estetic din cauze 
ideologice, în povestirile lui Alexandru Sahia. Faţă de aceştia Mara se 
deosebeşte prin faptul că este animată de voinţa de schimbare de 
Status. Vrea să-şi câştige o poziție socială prin asaltul asupra 
societăţii în care trăieşte. Acceptă regula jocului şi nu o aboleşte din 
neputința acceptării ei. 


„Ce mulţime de oameni şi ce 
amestecătură de tipuri şi de porturi 
şi de limbi!” 


- etnicitatea ca Status înnăscut - 

Elemente ale celor două tipuri de societate, în paradigma lor 
abstractă, se regăsesc în universul Marei, al Persidei, al lui Hubăr şi 
Bocioacă în negocieri de Status şi mai puţin din perspectiva unei 
lupte pentru supremație cu orice preț. Aceasta există fără îndoială 
atâta vreme cât poziţia socială este expresia unei competiții pentru 
poziționare şi standing, numai că prezenţa lor presupune şi o 
interesantă mediere pentru depăşirea vehemenţei concurenţiale în 
sens modern. Ba chiar într-o premisă a unor viitoare, posibile, 
dinamici sociale postmoderne. Statusul moştenit este conştientizat 
pentru a fi depăşit, în cele din urmă, prin mediere negociată. lată, 
etnicitatea ca prezenţă familiară în piața din Arad: 


„Ce mulțime de oameni şi ce amestecătură de tipuri şi de 
porturi şi de limbi! E parcă aici e mijlocul pământului, unde se 
întâlnesc toate neamurile. Pe-nserate s-aprind împregiurul oraşului 
mii de focuri, la care stau de vorbă ori îşi petrec cântând aici 
români, colo unguri, mai departe şvabi ori sârbi, iar printre aceştia 
slovaci, ba până chiar şi bulgari. 

Dar tot românul, săracul, e şi aici cel mai de frunte, căci vine 
iarna geroasă şi ajunge la preţ cojocul călduros, la care nimeni atât 
de mult ca românul nu ţine. Şi nu e numai că tot românul vrea să-şi 
aibă cojocul, dar ţine să-i mai fie şi frumos împodobit cu flori tăiate 
din carmajin ori cusute-n fire de ibrişin. Nu-i cojocul, ci podoaba de 
pe el ceea ce-i aduce câştig cojocarului: asta se plăteşte, dacă e 
frumoasă, cu mâna largă şi pe întrecute.” [SLAVICI I: 305] 


Nimic care să provoace sau să întrețină conflictualitatea 
interetnică şi excluderea reciprocă pe care aceasta o presupune; 
„amestecătura de tipuri şi de porturi şi de limbi” [SLAVICI I: 305] 
nu se încarcă cu tensiuni negative pentru că realitatea conviețuirii nu 
o pretinde. Naţiile cele amestecate în preajma focurilor din noaptea 
iarmarocului din Arad convieţuiesc domol, diversitate este implicită, 
la fel preeminența românească în ceea ce ar fi să fie cojocul pe care 
românii, ca nimeni alții, şi-l doresc „frumos împodobit cu flori tăiate 
din carmajin ori cusute-n fire de ibrişin” [SLAVICI I: 305]. Dacă 
există aici o expresie a unei specificități de Status etnic, şi există fără 
îndoială, aceasta este amintită îndeosebi pentru valoarea ei 
comercială şi nicidecum pentru a exclude pe ceilalți: „Nu-i cojocul, ci 
podoaba de pe ei ceea ce-i aduce câştig cojocarului: asta se plăteşte, 
dacă e frumoasă, cu mâna largă şi pe întrecute” [SLAVICI I: 305]. 
Trăsătura etnică este tradusă în valoare de piață, apucăturile specifice 
aduc profit celor care le ştiu veni în întâmpinare. Un proiect de 
management al producţiei cu observarea cerinţelor pieţei, ar spune un 
priceput într-ale marketingului. 

Cu toate acestea, tensiunile interetnice răsar te miri unde, 
bunăoară în cutare constatări referitoare la comportamentul elevilor 
români, în cazul de față al Persidei şi al fratelui ei. Aceasta îi dă 
socoteală Maicii Aegidia despre cele întâmplate: 

„- L-a bătut - grăi dânsa iute - i-a scos păr din cap, l-a lovit 
cu pumnii-n coaste, i-a rupt gulerul de la cămaşă şi l-a zgâriat la gât. 

- Cine l-a bătut? întrebă maica mai uşurată. 

- Costi Balcovici, răspunse Trică rar şi respicat. Domnul 
învăţător s-a dus să prindă peşte, şi Costi Balcovici a fost obraznic, 
iară eu nu m-am lăsat bătut. 

- Și eu vreau să-i arăt - adause Persida - că n-are să bată pe 
fratele meu că e mai mic şi n-are pe nimeni să-l ajute.” [SLAVICI I: 
256]. 

Mara intervine şi aşază întâmplarea într-o lumină care să-i 
pună în evidență odraslele. Se vede bine că nu dramatizează, că nu 
socoate întâmplarea scandaloasă prin ea însăşi, că ceea ce o 
interesează cu adevărat este interesul familiei care îi cere o anume 
interpretare în acord cu anume imagine publică pe care o construieşte 
cu fiecare prilej care i se oferă: „ - Sărăcuții mamei! grăi Mara 
înduioşată. Se iubesc, maică, urmă ea ştergându-şi lacrămile,; se 
iubesc unul pe altul ca doi copii săraci.” [SLAVICI I: 256]. 

Comunitatea însă vede şi judecă conform unor clişee, aşa cum 
se întâmplă peste tot ieri, azi, probabil multă vreme de acum înainte. 
Maica Aegidia nu se poate sustrage prejudecăţilor etnice în 
caracterizarea faptelor: 

- Iată, - zise ea cu linişte sărbătorească - în loc de a-și vedea 
de şcoală, umblă să pescuiască, iar în vremea aceasta copiii se 
sluțesc unul pe altul. Şi câte sunt nenorocirile ce s-ar mai fi putut 
întâmpla, dacă n-ar fi paza Celui-de-Sus. 

La noi nu se întâmplă astfel de lucruri! 

- Se-nțelege! grăi Roşa, nevasta lui Hansler, cizmarul de 
peste drum. La noi e regulă! La români însă toate merg una peste 
alta! 

- Aşa e, ziseră alți câțiva, în vreme ce iar alții râsără.” 
[SLAVICI I: 256]. 

Identificarea colectivă, judecata parohială şi instinctele de 
acest fel pretind judecăţi asemenea: colective, parohiale, tribal- 
comunitare: „La noi”, zice Maica Aegidia „nu se întâmplă astfel de 
lucruri!” Clşeul caracterizator etnic găseşte ecou imediat la nemți. 
„Roşa, nevasta lui Hansler, cizmarul de peste drum” crede că 
asemenea lucruri nu se întâmplă în lumea ei, a lui Hansler, Naţi şi a 

şvabilor deoarece acolo „e regulă”, în timp ce „La români însă toate 
merg una peste alta!” [SLAVICI I: 256]. Regula şi rânduiala 
nemţească sunt trăsături colectiv-etnice, în vreme ce opusul lor este 
specific românesc. Acest lucru este indiscutabil: o constatare de viaţă 
care nu mai are nevoie de confirmări, acceptate — de altfel — ca atare 
de românii ei înşişi în paremiile coabitării. Rânduiala „ca la neamț în 
şpaif”, vrea să spună că ceea ce este aici (la neamţ) virtute este 
dincolo (la român) neajuns ce trebuie îndreptat. Numai că, în faptul 
însuşi al coabitării, asemenea afirmaţii tari nasc reacții pe măsură din 
partea celor caracterizați: „Lucrul ar fi fost bun şi minunat dacă n-ar 
fi fost de față şi câțiva români, ai cărora obraji se roşiră, fie de 
mânie, fie de ruşine” [SLAVICI I: 256]. Ce vrea să spună că „totul ar 
fi fost bun şi minunat dacă n-ar fi fost de faţă şi câțiva români”? 
Exact ceea ce fraza spune. Starea bună şi minunată a unor asemenea 
judecăţi se poate petrece întotdeauna în absenţa celor judecaţi prin 
exceptarea acestora din chingile nedrepte ale caracterizării colective. 
Ordinea nemţească şi dezordinea valahă, ca stări ontologice şi 
implacabil definitorii, stârnesc reacții ale celor astfel caracterizați. 
Acestea, reacțiile, adică, pot fi sau de mânie, sau de ruşine. Cele 
dintâi nasc resentimente şi frustrări care îşi găsesc compensări 
naționaliste, celelalte, cele de ruşine, nasc autocritici binevenite. Şi 
unele şi altele tensionează convieţuirea („obrajii se roşiră”) iar 
armonia din afirmaţia „totul ar fi fost bun şi minunat” rămâne în zona 
unui condițional-optativ îndepărtat. Urmarea directă a acestei 
încordări frustrante poate fi depăşită prin exercițiul acomodării 
reciproce, prin translația dinspre judecata generalizatoare spre aceea 
relativizantă, ca premisă a convieţuirii care învaţă să-şi negocieze 
statutul şi prejudecățile: 

„- Aceasta n-am voit s-o zic, grăi dar maica Aegidia. E şi la 
români regulă, se vede însă că nu pretutindenea. ” [SLAVICI I: 256]. 

Relativizarea afirmațiilor tari este premiza conviețuirii. 
Statutul social se amestecă nediferențiat cu acela etnic. Cel dintâi are 
întâietate. Plecat în lume, Națl fiind el „calfă de măcelar ”,(...) “se 
simțea mândru că poate să tragă la conacul breslei, al breslei 
adevărate, în care sunt numai măcelari, iar nu o amestecătură de fel 
de fel de oameni.” [SLAVICI I: 271]. Totuşi cu o anume 
“amestecătură de fel de fel de oameni” stă Natl laolaltă “la conac”. 
Alături de el sunt “alte trei calfe, un neamț de la Timişoara, un ungur 
de la Dobrițin şi un slovac de la Birchiş, iar calfele din aceeaşi 
breaslă, orişiunde s-ar întâlni, sunt prieteni” [SLAVICI I: 271]. Ce 
vrea să spună faptul că, în gândirea lui Naţi, aceştia nu sunt totuşi “o 
amestecătură”? Explicaţia este la îndemână: amestecătura nu i se 
arată a fi una etnică, înainte de toate, ci socială. Evadarea din ţarcul 

etnic şi situarea trans-etnică” se petrec mai ales acolo unde statutul 
social (“calfele din aceeaşi breaslă”) este precumpănitor față de cel 
etnic. Mai mult încă, la cea dintâi solidaritate, cea socială, se adaugă 
alta, de asemenea trans-etnică, oferită de sentimentul aparteneţei 
locale, regionale, cum i se spune astăzi, semn indiscutabil al unei 
lumi pe cale de a-şi găsi echilibrele interumane prin raportări la 
solidarități comunitare, altele decât cele etnice: “Se cinsteau dar 
prietenii, vorbind, ca oamenii plecaţi în lume, despre cele de acasă, 
şi ținând fiecare să arate desluşit că nu e nicăieri atât de frumos şi de 
bine « ca la noi»” [SLAVICI I: 271]. Putem socoti aşezarea de către 
loan Slavici între ghilimele a expresiei “« ca la noi»“ ca pe o 
semnificativă deturnare de sens. Aflaţi, asemenea eroului lui loan 
Popovici Bănăţeanul, în lume, calfele cred că nicăieri nu e la fel de 
frumos ca acasă. Relativizarea, ca temei al bunei convieţuiri, este 
marcată de plasarea sensului identitar sub semnul devierii semantice 
care îndrumă lectura spre un cod relativist şi spre o concluzie de o 
implicită dimensiune mai degrabă american-yankee decât europeană: 
fiecare om aflat în lume, imigrant adică, socoate că locul obârşiei este 
deasupra celorlalte, iar aceasta este un lucru de la sine înţeles, egal 
distribuit fiecăruia în aşa fel încât nimic nu poate oferi nimănui 
argumente de natură decisiv-dominantă. Ghilimele — semn al 
relativizării identitare — se arată a fi un binevenit obstacol al 
excluderilor xenofobe şi de alteritate. Dacă toți, pretutindeni, în 
situații similare gândesc asemănător, atunci excepționalismul 
postromantic al naţionalismului intransigent decade într-o binevenită 
starea gri, cum ar spune Adam Michnik, caracterizând democrația. 
Faptul de a fi român, neamţ sau ungur devine un semn identitar 
oarecare printre alte semne identitare oarecare ale celor aflați, cum 
ziceam, în lume. Excluderea competiției identitare de tradiție 
nietzscheană sau de orice altă factură organicistă ridicată “la rang” 
de înfruntare, se împiedică semnificativ în semnele ortografice care, 
iată, spun mai mult, mult mai mult, decât simpla lor întrebuințare lasă 
aparent să se înţeleagă. 


4 Folosesc termenii de mai sus — ţare etnic şi situare trans-etnică — din dezbaterile 
revistei „Provincia” din Cluj referitoare la identitățile şi construcția regională. 
Conceptele au fost lansate de politologul şi filosoful Gusztav Molnar. 

5 Ghilimele ne aparţin şi au aceeaşi misie ca cele ale lui Slavici. De data aceasta 
deturnarea de sens se regăseşte în obşteasca sintagmă a limbii de lemn a 
propagandei vechiului regim. Citiţi, aşadar, aşa zisul rang. 

De cele mai multe ori, în complexitatea vieţii, reducționismul 
ideologic operează strâmb sau este deturnat spre țeluri „mai puțin 
înalte”. De ce anume, fetele lui Claici, „deşi sârboaice, umblau mai 
bucuros la biserica românească decât la cea sârbească, ” [SLAVICI 
Į: 272] este o întrebare care îşi află răspuns dincolo de clişeul 
potențial al tradiției bunei conviețuiri interetnice în spaţiul bănățean 
la care ar fi de adăugat solidaritatea confesională ortodoxă față de 
aceea romano-catolică sau protestantă. O lozincă şi mai şi, ar fi aceea 
care afirmă apodictic tradiționala prietenie şi înţelegere româno- 
sârbă. Lasă că istoric nu e chiar aşa: românii bănăţeni au avut destule 
de îndurat din partea „tradiționalei prietenii” care s-a concretizat 
printr-o aprigă sârbizare în vremea veacului al XVIII-lea şi al XIX- 
lea prin asimilarea cu națiunea iliră căreia au ajuns să-i aparțină, 
confesional şi etnic, prin decizie imperială habsburgică. Aşadar 
„fetele lui Claici” nu „umblau mai bucuros la biserica românească 
decât la cea sârbească” mânate de asemenea, oricum precare, 
lozinci. Motivul este altul şi Slavici ni-l dă de înţeles prin meşteşugite 
suprapuneri semantice: acolo, la „biserica românească”, se aflau 
bogoslovi, în timp ce la aceea sârbească, nu. Bogoslovii cu pricina, 
cântăreți în strană şi studenți teologi, „cântau foarte frumos” , asta, 
cel puţin, spun „fetele lui Claici”. Mascate prin asemenea previzibile 
alibiuri, dorinţele fetelor de a cunoaşte tinerii care cântau ei, vezi 
bine, aşa de frumos se suprapun implicit altor asemenea oportunități 
aflate pe acelaşi palier de sens deturnat. Aşadar, fetele lui Claici nu 
aleg biserica respectivă pentru că e românească. Altele sunt pricinile 
alegerii lor pe care Slavici le şi spune fără ocoliş: „... biserica 
românească, totodată şi catedrală episcopească, se afla tocmai afară 
din oraş, pe țărmul Murăşului” [SLAVICI I: 271]. Urmarea acestei 
excentrice situări în spaţiu are consecințe care determină alegerea: 
fetele „Trebuiau (...) să treacă prin Piaţa cea mare a oraşului când 
se întorceau de la biserică, şi chiar şi numai atât ar fi fost destul 
pentru ca să facă drumul cel lung până la biserica românească” 
[SLAVICI I: 271]. Odată ajunse aici, în Piaţa cea mare, au de-a face 
cu altă, să zicem, oportunitate de conviețuire multiculturală care este, 
la rândul ei, deturnată din hotarele semnificaţiilor pe care noi, cei din 
afara conviețuirii trăite, le instaurăm ideologic: „ Aici, în piață, e 
mănăstirea minoriţilor, cu o biserică frumoasă şi mare, singura 
biserică catolică în tot oraşul. Pe la douăsprezece, când lumea iese 
de la biserică, e o adevărată frumuseţe de piață, unde e adunat 
întregul oraş: să stai şi să priveşti cum ies oamenii din biserică, şi ştii 
că e zi de sărbătoare. ” [SLAVICI I: 271]. 

Frumuseţea pieței este lumea care o populează în vreme de 
sărbătoare, aceasta este „o adevărată frumusețe de piață” şi nu aceea 
a posibilelor ei, să zicem, valori arhitecturale sau a măreției credinţei 
catolice întrupată de biserica, desigur, falnică. Piaţa este un minunat 
loc în care se adună tot oraşul şi în care, normal, fetele pot vedea, 
admira şi prețui o varietate de „bogoslovi” de toate mărimile, naţiile 
şi înfățişările. Aşadar, fetele lui Claici nu stau ele inutil acolo şi nici 
nu urmăresc nevinovat „cum ies oamenii din biserică”. Interesul lor 
este altul şi, ca întotdeauna în asemenea situații, surpriza este oricând 
posibilă: 

- Uite! Iacă şi Hubărnajl! strigă Trică, cum strigi aşa, când vezi pe 
cineva la care nu te aşteptaseşi. 


Persida tresări şi începu să tremure din picioare.” [SLAVICI I: 
271]. 


Un Mercedes pe a cărui banchetă 
stă o ediție din Iliada 


— în lumea Statusului dobândit — 


Persida, nu de piață şi de oamenii necunoscuți de acolo se 
teme, ci de imprevizibilul care pândeşte în fojgăiala ei. Cu el şi cu 
inevitabilitatea lui pe care o intuieşte are a se lupta Persida. Încearcă 
să evite, din slăbiciune omenească, această confruntare decisivă fără 
să reuşească. Spiritul rural şi precapitalist este o soluție regresivă la 
care Persida, angajată în “ritmurile energiei dezvoltării”, nu mai 
poate recurge. Ieşirea din impas îi pare căsătoria. Numai că iubirea 

este adesea o afacere proastă într-o căsnicie. Mara ştie asta după cum 
ştie şi faptul că “Orice opțiune a cuiva în privinţa stilului de viaţă şi a 
modului de a-şi câştiga existența demonstrează că anumite lucruri îl 
interesează mai puţin.” |HAYEK, Constituţia ... :141]. Afirmându-şi 
libertatea, Persida pare a fi cu un pas înaintea mamei sale, ea seamănă 
cu juna generaţie de după cel de-al doilea război mondial în care 
iubirea este necondiționat liberă şi predetermină contractul marital 
într-o asemenea măsură încât, conform tendinței ultimelor decenii, îl 
socoteşte cu totul inutil, exterior şi lipsit de orice conținut, altul decât 
acela birocratic în faţa ofițerului stării civile sau simplu ritualic în faţa 
Sfântului Altar. 

Modul în care a evoluat concepția despre căsătorie ca 
instituţie statuată contractual este marcată, în contemporaneitate, de o 
viziune  sentimental-romantică. Aceasta face dificilă o analiză 
obiectivă. O analiză a devenirii concepției despre căsătorie este 
paradoxală, aşa cum o arată fragmentul pe care îl reproducem dintr- 
un studiu al lui von Mises: 

“În zilele noastre se exprimă doar o singură părere despre 
influența pe care «economiculy» a exercitat-o asupra relațiilor 
sexuale: se spune că a fost profund dăunătoare. Potrivit acestui fel de 
a vedea, puritatea originară naturală a raportului sexual a fost 
pătată de către imixtiunea factorilor economici. În nici un domeniu al 
vieţii omeneşti nu a avut progresul culturii şi creşterea bogăției un 
efect mai pernicios. Femeile şi bărbaţii preistorici se împerecheau în 
dragostea cea mai pură; în epoca precapitalistă căsătoria şi viaţa de 
familie erau simple şi naturale; capitalismul a adus, pe de o parte, 
căsătoriile pentru zestre şi cele de conveniență (mariages de 
convenances), iar pe de altă parte prostituţia şi excesele sexuale. 
Cercetările istorice şi etnografice mai recente au demonstrat lipsa de 
temei a acestui argument şi ne-au dat o altă imagine despre viaţa 
sexuală în timpurile primitive şi la rasele înapoiate. (...) Dar vechile 
prejudecăţi erau prea înrădăcinate ca să fi fost zdruncinate de 
aceasta. (...) Aşa se face că astăzi există prea puţină lume care să nu 
considere concepția modernă despre căsătorie ca un contract, ca pe 
o insultă la adresa spiritului esențial al uniunii sexuale şi că 
puritatea vieții de familie a fost distrusă de capitalism”. |MISES, 
Socialismul... |. 


Persida este (şi) romantică, şi mai mult decât atât. În iubirea ei 
pentru Naţl este în cel dintâi fel, în tot ceea ce face mai apoi se arată 
consecventă pragmatismului mic-burghez, liberal şi concurenţial. Prin 
aceasta îi calcă pe urme mamei sale. Fata vrea să reuşească pentru a- 
şi demonstra sieşi, Marei şi lumii, că nu a greşit (social şi material) 
atunci când a ascultat de glasul inimii. Povestea aceasta este una mai 

degrabă hollywoodiană; dacă n-ar fi să se petreacă la Lipova s-ar 
putea prea bine să o imaginăm şi într-un orăşel yankeu. Privit aşa, 
romanul Jon al lui Liviu Rebreanu este postromantic mai degrabă — 
Ion ascultă de glasul iubirii, sacrificându-şi opțiunea celălaltă, a 
capitalismului ignobil şi fără suflet în care respectul, chiar indiferent 
şi convențional pentru Ana, ar fi fost soluția moderată a unei existenţe 
de anvergura clasei mijlocii de azi: o stare împlinită prin sacrificarea 
glasului inimii. Persida este mai aproape de lumea de azi prin 
opțiunile sale. Faţă de Ana, ea este mai liberă, mai aproape de 
standing-ul modern al contractualismului marital. Luptă să-şi impună 
ideile şi aspiraţiile familiale şi nu este o victimă a patriarhatului 
dominator pe care reuşeşte să-l îmblânzească şi să-l aducă în albia 
unei situări rezonabile, în acord cu lumea de azi aşa cum este ea 
descifrată de studiul mai sus citat al lui Ludwig von Mises care 
surprinde limpede mecanismul ieşirii din prejudecata constrângătoare 
a Statusului femeii şi a căsniciei: 

„Pe măsură ce ideea contractului pătrunde în dreptul 
matrimonial, ea înfrânge dominaţia masculului şi face din soție un 
partener cu drepturi egale. Dintr-un raport unilateral sprijinit pe 
forță, căsătoria devine astfel o convenție reciproc avantajoasă; soția 
servitoare devine soție legitimă îndreptățită să pretindă de la bărbat 
tot ceea ce el este îndreptățit să ceară de la ea. Pas cu pas femeia 
câştigă, în căminul ei, situaţia pe care o deține astăzi. (...) 

Această evoluție a căsătoriei a avut loc prin intermediul legii 
privind proprietatea persoanelor căsătorite. Situaţia femeii în 
căsătorie a fost îmbunătăţită pe măsură ce principiul violenței era 
respins şi, pe măsură ce ideea contractului a făcut progrese în alte 
domenii ale dreptului proprietăţii, ea a transformat, în mod necesar, 
raporturile de proprietate în cadrul perechii căsătorite. Soţia a fost 
eliberată, pentru prima oară, de sub incidenţa puterii soțului ei, când 
a câştigat drepturi egale asupra averii pe care o aducea în căsnicie şi 
pe care o dobândea în cursul acesteia, precum şi atunci când ceea ce 
primea, în mod obişnuit, de la soțul ei a fost transformat într-o 
obligație a cărei îndeplinire putea fi asigurată pe cale juridică. 

În felul acesta căsătoria, aşa cum o cunoaştem noi, a luat 
fiinţă ca un rezultat al pătrunderii ideii contractuale în această sferă 
a vieții "[MISES, Socialismul... ]. 


Fata Marei vrea bunăstare materială şi sufletească: luptă să le 
aibe pe amândouă tocmai pentru că le socoteşte egale ca importanţă şi 
de aceea nici nu le proiectează în raporturi dramatic-conflictuale. 
Viziunea dezabuzată şi ironic-relativistă ar fi să fie aceea a unei lumi 
care dă loc în cetatea nobilă a imaginarului literar, aspirațiilor 
burgheze nu doar acelora opuse lor ireconciliabil. Este aşa ca şi cum 

ai crede că este cu putinţă să ai şi cultură şi bani. Şi pământul Anei şi 
iubirea Floricăi. Un Mercedes pe a cărui banchetă stă o ediție din 
Iliada este la fel de licit în imaginarul cultural actual, ca şi un Trabant 
în aceeaşi situaţie şi asta cu toate că, în vremea modernității 
romantice şi postromantice, cele două realităţi se exclud ontologic. 
Cultura ţine loc de bogăție. Moralitatea şi iubirea la fel. Bogăția este 
şi imorală şi fără cultură. Sau fără sentiment. Viziunea aceasta 
antagonistă este răsturnată de eforturile Persidei care le vrea, şi le are, 
prin perseverenţă, pe amândouă. Desigur acest lucru nu aruncă starea 
omenească într-o fericire tâmpă, tocmai pentru că, oricâtă bunăstare 
materială şi culturală ar avea careva, este evident că starea de 
neajungere este una prin excelență născătoare de aspirații prin ele 
însele dramatice, conflictuale şi, de aceea, vii. Povestea Persidei este 
un succes story necesar într-o cultură mai degrabă regresivă, 
cultivând supraviețuirea şi noblețea înfrângerii şi mirajul ratării. În 
finalul romanului, Hubăr, socrul ei, este impresionat de forța şi 
energia pozitivă, optimistă şi tenace a nurorii sale: 

“Sărmana femeie ! urmă el. Cât a suferit şi cât a ştiut să rabde ! 
Mie parcă nu-mi vine să cred că poate o femeie să fie cununată şi 
să trăiască ani de zile de-a rândul fără ca s-o spună aceasta. 
“SLAVICI I: 418]. 


Istoria succesului este istoria progresului social-economic. 
Persida şi Mara aparțin unei lumi care vrea mai mult şi nu se 
mulţumeşte să-şi construiască alibiuri morale sau sentimentale pentru 
înfrângere. Hayek crede că în această neîmpăcare stă esența însăşi a 
progresului în societățile pluraliste, democratice şi capitaliste: "Ceea 
ce contează este lupta încununată de succes pentru ceea ce în orice 
moment pare accesibil. Nu roadele succeselor din trecut, ci viaţa în şi 
pentru viitor constituie proba inteligenței omeneşti. Progresul 
înseamnă mişcare de dragul mişcării, pentru că în procesul de învățare 
şi în efectele învăţării a ceva nou, omul se bucură de darul inteligenţei. 
Satisfacția succesului personal va fi oferită unui număr mai mare de 
oameni doar într-o societate care, global, progresează suficient de 
repede. ” [HAY EK, Constituţia ... :65]. 

Pentru ca succesul să devină istorie pilduitoare este nevoie să 
devină public printr-o formă oarecare de socializare: fie prin 
propagandă, fie altfel. In lumea încă tradițională din Lipova, povestea 
Persidei — ca succes al unei energii învingătoare — este expusă 
judecății colective. Decizia lui Hubăr este menită să externalizeze o 
istorie pozitivă care să devină bun comunitar prin mijloacele pe care 
societatea locului le avea la îndemână; expunerea ziua în amiaza mare 
a împăcării şi a recunoaşterii implicite a victoriei: “Mâine — adăugă 
el — mergem amândoi, în ziua mare, ca să ne vadă toată lumea, şi 
toată lumea trebuie să afle adevărul. 

Aşa au şi făcut.” [SLAVICI I: 418]. 

Numai că drumul străbătut până în acest moment este lung, el 
presupune o schimbare de atitudine şi de mentalitate profundă: de la 
implacabilul Statutului la relativismul eliberator al Contractului. 
Desigur că ideea societăţii bazate pe contractualism nu asigură 
obligatoriu starea de fericire în sensul tradiţiei creştine a mântuirii în 
şi prin dobândirea stării paradisiace, aşa cum a fost aceasta înțeleasă 
şi acceptată la nivelul mentalității populare. Societatea întemeiată pe 
contractualismul politic şi social este construită pe temeiurile 
libertăţilor individuale care sunt exclusive şi competiţionale. De aici 
inconfortul de a trăi ca ființă liberă şi responsabilă. Hobbes socoate 
că starea naturală a omului este aceea a războiului tuturor împotriva 
tuturor ca efect al lumii eliberate în absolut. Aşadar, o eliberare în 
absolut pretinde o gherilă competițională de aceeaşi anvergură în 
care viaţa omului se chirceşte, devine săracă, solitară, mizerabilă şi 
crudă. În războiul hobbesian al tuturor împotriva tuturor se 
legitimează societatea lberal-competițională de astăzi. De când 
începu povestea acumulării primitive, vorba lui Marx, Cultura şi 
Onoarea domoliră prea puţin focul darwinismului social al 
capitalismului victorian de prin azilurile care l-au adăpostit, prin 
veacul marelui boom industrial, pe Oliver Twist. Există, tot de 
atunci, viziunea ateu-socialistă a stîngii asupra Culturii şi Onoarei. 
Dar şi aceea creştin-utopică a dreptei conservatoare, perdantă şi ea, 
rătăcind nostalgic prin vremea în care Onoarea ( trans- 
competițională şi anti-hobbesiană ) era apanaj al celor născuţi din 
familii cu strămoşi ştiuţi. Paşadia şi Gore Pirgu. Statusul weberian 
moştenit al Crailor în luptă cu acela dobândit al parveniților, al 
jidovilor, al mujicilor, al ciocoilor, al Marei, al starostelui Bocioacă: 
într-un cuvânt middle class-ul care fojgăie prin iarmaroacele 
târgurilor moldoveneşti de prin proza sadoveniană de junețe. 
Onoarea, ca aspirație a lumii vechi, aristocratice, intră în competiţie 
cu neistovita Negociere a Statusului, specifică lumii burgheze. 
Nimeni nu ar putea pretinde să gândim în termeni etici faptul 
că leul omoară grațioasa gazelă. Statusul său, cum ar spune Weber, 
nu îi oferă şansa alegerii. Nu poţi judeca pe cineva care nu este liber 
să procedeze altfel. Omul îşi limitează, o poate face, libertatea şi 
faptul acesta, alternativa pe care el o are şi regele animalelor nu, 
plasează omul şi umanitatea în plin determinism etic. Încă din 
vremea cetăților antice, onoarea întreţine focul din pritaneu veşnic 
viu de către sacerdoții familiei, ai tribului şi ai cetății. Aceştia se 
deosebesc prin Status moştenit faţă de clienţi, sclavi sau plebea 
rătăcită în precaritatea unor poziţii incerte, lipsite de onoarea unor 
ascendenţe pe măsura patricienilor, a mai marilor din areopag, din 
forum, a consulilor şi a magistraților, a marilor preoți — părinții 
areopagului, ai tradiției şi ai onoarei. Statusul recompensat prin 

recunoaşterea publică agită umanitatea şi întreţine „războiul tuturor 
împotriva tuturor”. Te agiţi, ştiut şi neştiut, cu speranţa că se va ivi 
careva gata să-ți recunoască eforturile, jertfa de sine, curajul, 
loialitatea, ba chiar şi — de ce nu ? — nebunia; originalitatea cu orice 
preţ sau, invers, eforturile neştiute de a intra în rândul oamenilor după 
ce, dintr-o pricină oarecare, ai ieşit dintre aceştia, ai fost altfel, ai 
păcătuit prin alteritate şi nu mai vrei să fi aşa. Hubăr şi Persida doresc 
amândoi ca în războiul tuturor împotriva tuturor să le fie recunoscută 
Victoria. Onoarea, ca aspirație a lumii vechi, aristocratice, intră în 
competiție cu prealabila Negociere a Statusului specifică lumii 
burgheze. Hubăr este prins tragic în această dublă situare a onoarei 
şi a dezonoarei. Cea dintâi se regăseşte în tradiţia datoriei ca virtute 
supremă, cealaltă presupune abdicarea prin slăbiciunile omeneşti ale 
inimii. Hubăr este crucificat între rațiune şi sentiment. Între datoria 
de a respecta valorile Statusului dobândit şi rătăcirile din tinereţe 
din care s-a ivit bastardul Bandi. Cea dintâi constrângere de Status 
are tradiție în lumea germană a veacului al XVIII-lea în care un 
monarh precum Frederic Wilhelm, reformatorul şi întemeietorul 
puterii militare prusace — incarnare a Leviathanului lui Hobbes — îşi 
mărturisea crezul în termenii onoarei datoriei împlinite: 

„- Sunt stăpân şi rege”, îi mărturiseşte regele unui apropiat, 
“şi trebuie să fiu ascultat. Sufletul e al lui Dumnezeu. Orice altceva 
este al meu. Oricine trebuie să-şi slujească regele cu viaţa şi trupul 
său, cu bunurile şi averea sa, cu onoare şi conştiinţă şi să-i dăruiască 
totul cu excepția mântuirii. Aceasta din urmă este rezervată 
Domnului. Dar orice altceva trebuie să fie al meu."|[OPPENHEIM, 
Habsburgii ... : 35] 


Monarhia absolută prusacă induce în lumea germanică stihia 
datoriei ca onoare, alături de o cumpătare care va fi să fie model 
pentru semenii lui Hubăr cu un veac şi jumătate mai târziu. 
Schimbarea modului de viaţă, austeritatea şi demnitatea datoriei vor 
caracteriza o societatea ale cărei idealuri vor asigura modelul statal 
pentru mulți monarhi şi politicieni ai ideologiei monarhiei luminate şi 
ai providențialismului regal întemeiat pe onoarea datoriei şi pe 
austeritatea acesteia. Rândurile care urmează descriu sugestiv 
amploarea schimbărilor acestora istorice care vor impune un stil de 
viață. Frederic Wilhelm şi Mara se regăsesc în epoci diferite. ŞI el şi 
ea scrutează banii şi îi judecă altfel decât cei de dinaintea lor, le 
celebrează rostul prin economisire. Mara dinaintea ciorapilor plini cu 
creiţari, regele Wilhelm îi are şi el pe ai lui. Austeritatea şi refuzul 
cheltuielile nesăbuite ţin, aşadar, de un mod cu totul diferit de a 
înțelege onoarea ca pe o expresie a măsurii,a chibzuinței şi a 
investiţiei cu folos. Fragmente din chiar letopiseţul domniei regelui 

prusac dovedesc acest fapt cu prisosință şi cu belşug de fapte 
pilduitoare: 

“ La moartea lui Frederic I, fiul lui i-a organizat funeralii magnifice 
şi costisitoare, ca un ultim act de respect faţă de tatăl său. Odată cu 
încheierea formalităţilor, Frederic Wilhelm s-a reintors la afaceri. 
După ce şi-a aruncat simbolic peruca pe care era obligat să o poarte, 
a cerut lista servitorilor de la curte. Două treimi dintre aceştia au 
fost concediaţi pe loc, iar restul au suferit reduceri drastice în 
privința salariilor şi privilegiilor. Scăderea medie a salariilor a fost 
în jur de 75% iar unora mai nenorocoşi li s-au redus plățile cu 90%. 
Toate bijuteriile, vinurile, trăsurile, piesele scumpe de mobilier şi 
animalele din grădina zoologică au fost vândute. Maestrul de 
ceremonii a constatat că nu mai avea ce face aici şi s-a mutat în 
Saxonia, unde talentele sale erau foarte căutate. Membrii faimoasei 
orchestre a lut Frederic şi toți soliştii vocali au fost concediați. 
Arhitectului curții nu i s-a mai dat de lucru şi s-a mutat în Rusia. 
Frederic Wilhelm a vândut 20 din cele 25 de palate şi case care 
aparținuseră tatălui său. Nici această cifră nu este edificatoare 
deoarece toate cele 5 rămase au fost transformate în birouri 
guvernamentale, iar grădinile în terenuri de paradă pentru soldați. 
Frederic Wilhelm, soția şi copiii săi (a avut 14 cu totul, dar cei mai 
mulți n-au supraviețuit decât câteva luni) locuiau în numai cinci 
camere într-un colț al unuia dintre palate. Regele Prusiei trăia acum 
mai modest decât majoritatea negustorilor din clasa de mijloc din 
Berlin. Reducerile sălbatice s-au extins şi la servitorii familiei legale. 
Mamei sale i s-au alocat doar doi servitori, în timp ce cu proprii 
servitori a fost atât de zgârcit încât soția şi fiicele sale trebuiau să 
curețe şi să măture singure. In grajdurile regale numărul cailor a fost 
redus de la 1.000 la 30. Când a fost încoronat rege, la Konigsberg, 
întreaga ceremonie a costat numai 2.500 taleri, în comparaţie cu 5 
milioane de taleri cât cheltuise tatăl său pentru încoronare. Mesele 
regale deveniseră modest-burgheze, familia servindu-se singură cu 
brânza, carne şi bere. Frederic Wilhelm a mers până într-acolo încât 
să verifice singur cheltuielile de coşniță. Se spune că reproşa dacă se 
foloseau mai multe ouă decât permisese el” [OPPENHEIM, 
Habsburgii ... :35]. Ce avem aici ? Economisire sau zgârcenie sadea? 
Disimularea şi ocolirea adevărului din raţiuni economice fac parte din 
strategiile pieţei. lacătă, cum “ Mara venea mereu pe la mănăstire ca 
să se plângă că lumea nu mai trece pe pod nici de la Radna la 
Lipova, nici de la Lipova la Radna, încât maica Aegidia muiată de 
lacrămile ei, se mulțumea şi cu patru florini pe lună, punea al 
cincilea de la dânsa.” | SLAVICI I: 251]. Mai mult încă “Tarna, în 
sfârşit, după ce Murăşul a înghețat şi nimeni nu mai plătea cei doi 
creițari, maica cea cu căutătură aspră punea toți cei cinci florini de 

la dânsa şi era foarte mulțumită că Mara o mai ajută şi ea la 
îmbrăcămintea copilei.” | SLAVICI I: 251]. Economisirea îi asigură 
poziția financiară ca să plătească fără probleme, numai că rațiunea 
acesteia este dincolo de slăbiciuni de moment: „Ar fi putut să dea; 
avea de unde; asta ea însăşi o ştia mai bine decât orişicine; dar n-o 
ierta firea să rumpă din nici unul dintre cei trei ciorapi. ” | SLAVICI 
I: 251]. Dacă am încerca o privire asupra gândirii economice a Marei 
am vedea faptul că aceasta ia în calcul rata economisirii înainte de a 
lua o decizie investițională. Spre exemplu: cînd Maica Aegidia îi 
dezvăluie prețul şcolii pentru Persida, Mara reacționează corect 
economic: „Maica Aegidia cerea însă mult, şase florini pe lună, şi pe 
deasupra mai erau şi alte cheltuieli” | SLAVICI I: 251]. Evidenţierea 
cheltuielilor presupune adaptarea instinctivă, naturală şi lipsită de 
inutile încurcături ideologice, la un mod de gândire capitalist: 
meschin din punctul de vedere al aristocratului cheltuitor — din nevoi 
impuse de blazon; meschin din punctul de vedere al poetului — din 
nevoi de nobleţe a spiritului; meschin din punctul de vedere al 
cucernicului eremit care lasă averea lumească pentru aceea a lui 
Dumnezeu; meschin din punctul de vedere al intelectualului de stânga 
extremă care se visează în lumea dreaptă a egalității de avere. Mara 
este, în schimb, prozaică asemenea regelui prusac Frederic Wilhelm 
care “a mers până într-acolo încât să verifice singur cheltuielile de 
coşniţă. ” [OPPENHEIM, Habsburgii ... :35]. Verificarea cheltuielilor 
presupune analiza prealabilă a venitului potenţial: ,„„„ Hm!" zise Mara, 
încrețindu-şi sprâncenele, şi începu să facă în gândul ei socoteala 
cam câți oameni vor fi trecând în fieştecare an peste podul de plute 
de pe Muraş. Nimeni în lumea aceasta n-ar fi putut să facă socoteala 
aceasta mai bine decât dânsa, care atâta timp a stat pe țărmurii 
Murăşului. ” | SLAVICI I: 251]. 

Comportamentul economic al femeii pretinde, în ce ne 
priveşte, disocieri conceptuale exotice. Bunăoară, de la cultura 
economisirii şi a investiţiei la aceea a filosofiei organizaționale dar şi 
a relaţiilor sociale subsecvente acesteia. Aici Mara şi lumea ei apar 
într-o lumină diferită. Conform lui Peter Saunders, în zilele noastre 
„După dispariția socialismului, capitalismul de tip american este 
acum concurat de un model alternativ de capitalism pe care însăşi 
America l-a ajutat să se nască în perioada de după cel de-al Doilea 
Război Mondial.”  [SAUNDERS,  Capitalismul...: 144]. Acest 
capitalism este denumit generic capitalism renan, deoarece „este 
asociat mai ales cu ţări ca Germania, Elveţia şi Olanda, cu toate că 
elemente ale lui pot fi întâlnite şi în ţările scandinave sau, în mod 
hotărât, în Japonia.” [SAUNDERS, Capitalismul...: 144]. Acest 
model diferă de cel neo-american care, conform lui Saunders, ar 
funcționa „în Statele Unite şi în alte ţări anglo-saxone, inclusiv în 

Marea Britanie.” |SAUNDERS, Capitalismul...: 144]. Foarte pe 
scurt, preluînd caracterizarea exactă a sociologului citat, cele două 
modele social-economice, cel renan şi cel neo-american de astăzi, 
presupun „accentul pus pe reuşita individuală, spiritul competitiv şi 
câştigul financiar pe termen scurt (în Statele Unite), respectiv 
scoaterea în evidență a importanţei succesului colectiv, a cooperării 
şi a preocupărilor economice pe termen lung (în Germania sau 
Japonia). [SAUNDERS, Capitalismul... 144]. Mai simplu spus, 
avem o formulă a unui capitalism al modelului renan cu mai multe 
elemente de stânga, de protecție socială şi cu o competiţie de piaţă 
controlată şi, de cealaltă parte, unul, cel neo-american, mai liberal, 
mai sălbatic, mai aproape de dreapta politico-economică în care 
avem, într-o măsură mai mare, piața liberă cu atribuțiile statului 
restrânse. Mara se plasează, ca întreg secolul ei, mai aproape de 
modelul al doilea, acela de sorginte americană, şi asta chiar dacă 
aparține unei lumi care s-a configurat economic, social şi cultural mai 
degrabă în cadrele renane ale capitalismului. Americanismul, să-i 
spunem aşa, al strategiilor Marei apare mai ales în momentele în care 
este vizibilă grija ei de a fructifica oportunitățile de afaceri. Pe lângă 
„arânda podului”, spre exemplu, mama Persidei câștigase “şi dreptul 
de a-şi pune masa şi coşurile la capul podului, pe unde trecea toată 
lumea.” | SLAVICI I: 251]. Aşadar concesionarea este dublată iscusit 
de extinderea afacerilor care culminează apoteotic cu exploatarea 
lemnului din pădurile Cladovei, într-o diversificarea îndrăzneață, de 
sorginte yankee, pentru a răspunde provocărilor concurenţiale 


Onoarea şi onorariul 


Onoarea datoriei, exactitatea împlinirii obligațiilor pentru 
împlinirea etică a unui parcurs reuşit în weberianul Status dobândit 
este câştig al lumii aflate sub influenţa societăţii germane de extract 
prusac chiar şi în mediile meşteşugarilor români din imperiu: 

“Uneori, țehul (denumirea veche pentru breaslă n.n.) dădea 
calfei şi un certificat de călătorie recomandând-o tuturora, după cum 
procedează cizmarii din Haţeg, la 1 mai 1834, cu Constantin Apostol. 

Îl arată că şi-a îndeplinit anii de ucenicie «respectând legile şi 
regulamentele  țehului» la maistrul cizmar Daniel Niculae şi 
satisfăcind „ca tânăr conştiincios cu onoare şi cinste” toate 
îndatoririle. Recomandă să fie primit în toate oraşele Coroanei cu 
bunăvoință şi încredere şi să fie ajutat dându-i-se de lucru în 
călătoria ce face spre a lua cunoştinţă în meseria lui” |PAVLESCU, 
Meşteşug ... :152]. 

La fel se petrec lucrurile şi în privința obligaţiilor pe care 
breasla le impune lui Naţi. Şi el are de mers “în toate oraşele 
Coroanei” având de respectat mai ales legile scrise şi nescrise ale 
onoarei de breslă. Naţi, asemenea lui Constantin Apostol care pleacă 
din Haţeg la 1 mai 1834, trebuie să respecte ceea ce “zicea rânduiala 
breslelor”. Conform cutumelor acestora nu poate “să între în rândul 
stăpânilor decât acela care, pe lângă toate celelalte, a mai făcut şi 
doi ani de călătorie.” Povestitorul dă glas obligaţiilor impuse de 
tradiție care nu are nevoie de multe explicaţii: “ Aşa e bine!” ni se 
spune, şi zisa aceasta ţine loc de orice. Datina şi îndătinarea ştiu mai 
bine şi nu are rost să le cauţi justificări sau, şi mai rău, alibiuri pentru 
a le ocoli poruncile. Un loc de seamă în acest mod de gândire al unui 
traseu dinainte stabilit al dobândirii Statusului în lumea germanică îl 
are, fără îndoială, onoarea împlinirii datoriei. A obligaţiilor fiecăruia 
acolo unde se află pe scara ierarhiei sociale, fie el regele Frederic 
Wilhelm care se socotea a fi un slujbaş al coroanei, fie că este Mara 
care îşi împlineşte menirea de văduvă cu doi copii cât mai onorabil cu 
putinţă, fie Hubăr care pricepe de ce poruncile breslei, ale ţehului, 
socot că e bine „ca feciorul lui să treacă şi el prin toate ispitirile”. 
Hubăr ştie că Naţi “Numai încetul cu încetul, sub bună pază, prin 
multe ispitiri, numai după ce s-a lovit cu capul de toate zidurile şi a 
dat destule dovezi că e destoinic de a se povăţui însuşi pe sine, are s- 
ajungă omul stăpân de capul său şi povăţuitor pentru 
alții. "SLAVICI I: :322]. Un hotărâtor “/ebenserfahrung”, o 
experiență de viață decisivă fără de care nimic nu este definitiv şi 
totul stă sub semnul amenințător al improvizaţiei. Or, în lumea 
capitalistă nu este loc de aşa ceva. Riscul se sancţionează fără milă 
prin faliment. O descriere a acestuia o găsim într-un roman al lui 
Michael Cunnigham în zilele noastre: „Stăteam şi pălăvrăgeam în 
localul gol, sub tuburile fluorescente. Oamenii treceau prin fața 
geamurilor care străluceau de curățenie şi se uitau înăuntru cu o 
expresie cunoscută mie: privirea aceea pe jumătate amuzată, pe 
jumătate speriată cu care măsori o întreprindere ghinionistă, sortită 
pieirii. Şi eu privisem în felul ăsta la nenumărate vitrine, în 
interioarele goale de clienți ale unor prețioase buticuri de cadouri 
sau ale unor prăvălii de delicatese sărăcite de mărfuri ori ale unor 
magazine de îmbrăcăminte în care fiecare rochie era cu cinci ani în 

urma modei. Când oamenii treceau grăbiţi, încărcaţi cu pachete de la 
Sears sau de la Penney's, le ințelegeam sentimentele; înțelegeam 
genul acela de dispreț nervos pe care ţi-l inspiră orice dovadă a 
neputinței umane de a preface paiul în aur” [CUNNIGHAM, O 
casă... : 148-149]. 

În Viena sfârşitului de veac XIX lucrurile sunt mult mai 
temeinic aşezate pe făgaşul unei investiții profitabile. Aici eşecul nu 
apare din nepriceperi manageriale, ci din complicaţii sufleteşti ivite 
treptat şi care deturnează ceea ce a pornit sub auspicii atât de faste. 
Persida şi Națl se însoțesc cu alți doi tineri întreprinzători, cum le 
spunem noi azi, şi pornesc afacerea în plină vară: “La 1 iunie ei au 
închiriat măcelăria şi, oameni tineri toţi trei, s-au pus cu hărnicie pe 
lucru.” [SLAVICI 1:364]. Numai că nici în acest caz nu apar 
improvizaţiile, fiecare ştie ce are de făcut. O bună organizare a 
muncii este cea dintâi premisă a succesului antreprenorial: “Na şi 
Gubacec tiau carne în măcelărie, iar Landmann cumpăra vitele, 
lucra la tăietorie şi le aducea carnea tăiată. Persida purta socotelile 
şi ținea rânduiala casei.” [SLAVICI 1:364]. 

Viaţa cuplului lipovean curge în capitala imperiului pe 
făgaşul mic-burghez ştiut din cărți şi din mărturisirile celor care i-au 
supravieţuit: “Deoarece la măcelărie nu era şi locuință, au luat în 
apropiere o locuință mai încăpătoare, şi era împlinită şi dorința 
Persidei. Dimineţile ea punea servitoarea să facă rânduiala în 
iatacurile celor doi tovarăşi, în vreme ce ea însăşi făcea rânduiala în 
locuinţa ei, apoi se duceau împreună în piaţă, ca să cumpere cele de 
trebuință pentru prânz. După ce se întorcea din piaţă, Persida punea 
la foc, apoi, lăsând servitoarea în bucătărie, mai ştergea o dată 
praful şi iar se-ntorcea la maşina de bucate, iar de prânz masa era 
curată în casă curată, bucatele gustoase şi bine alese. După-prânz, 
Persida-şi făcea însemnările în condica de socoteli, apoi, în vreme ce 
slujnica spăla vasele, ea lucra cu acul până pe-nserate, când Nafl se 
întorcea, ca s-o scoată la plimbare şi să petreacă seara în vreo 
grădină. 

Era bine, de tot bine; măcelăria le mergea mai presus de toate 
aşteptările, iar în casa era pace şi bună înțelegere.” [SLAVICI 
1:364]. 

| Rânduiala muncii ţine de buna organizare a vieții în întregul 
ei, după cum tot ea asigură şansa prosperității. Aceasta de pe urmă şi 
truda zilnică sunt legate una de cealaltă, ţin loc de etică şi echitate. În 
comunism sau aiurea, în regimurile fundamentalist-utopice, de 
expresie religios-ideologică, bunăstarea şi munca sunt preamărite în 
vorbe şi în exerciţii retorice şi propagandistice, fără să le fie 
asigurate dezvoltarea naturală dată de faptul la îndemână al aspiraţiei 
spre bogăţie, specifică oricărei fiinţe omenești din toate epocile şi din 
toate orânduirile. Dacă la Radna şi în Lipova oamenii ajung la 
bogăţie şi au îndemn spre aceasta prin muncă, în satul Sărăceni, din 

nuvela Popa Tanda, unde fu surghiunit popa Trandafir din cauză 

urii lui prea slobode, acolo, la Sărăceni, în lumea simbolic sugerată 
de numele satului, este sărăcie. Prin apropierea localității trece 
Valea-Seacă, ea însăşi denumită cu dichis. Sărăcia creşte din 
potrivnicia naturii, din secetă sau, altfel, din prăpădul ploilor fără 
măsură. Atunci „Valea-Seacă minte cu numele şi spală tot ce-i 
pică în cale.” [SLAVICI III:15] Mai mult încă „Apa rămâne însă 
pe vale, formând multe locuri de adăpost pentru neamul 
broscăresc. lară în locul grânelor, pe lângă bălți, cresc răchite şi 
se îmbuibă sălciişul.” [SLAVICI III:15]. Aşa fiind locul şi 
condițiile lui pedoclimatice, întrebarea povestitorului este 
îndreptăţită, iar răspunsul implicit pe care ea îl aduce înaintea 
cititorului, inevitabil. Aşadar „Este oare minune dacă în urma 
acestora sărăcenenii s-au făcut cu vremea cei mai leneşi 
oameni ? !” [SLAVICI III:15]. Răspunsul care se vrea şi un alibi 
creşte din cel de dinaintea lui pe cale de consecință logică: 
„Este nebun acela care seamănă unde nu poate secera ori unde 
nu ştie dacă va putea ori nu să secere.” [SLAVICI [11:15]. Cu 
vorbe poporane, scufundat în E ul depozitat în 
paremii, povestitorul spune lucruri pe care le ştim cu toţii, 
chiar dacă nu gândim întotdeauna la adevărurile simple care 
stau în dosul lor. Aşadar, pe bună dreptate: „Unde nu e nădejde 
de dobândă lipseşte şi indemnul de lucru.” [SLAVICI M:15]. 
Sau, altfel, şi mai simplu, atât de simplu încât uităm adesea 
acest adevăr smerit: „Cine lucrează vrea să câştige, iară 
sărăcenenii şi-au fost scos gândul de câştig : pentru aceea nici nu 
se aflau îndemnați să lucreze. Cât puteau, petreceau vremea 
întinşi la răcoare”. [Slavici II:15]. 

Munca este un mijloc al dobândirii unui statut social. 
Numai că resorturile hărniciei nu stau în angajamente şi nici în 
predici. Există un anume prag al crizei, o stare de iminenţă a 
prăbuşirii, un loc anume din care nu se mai poate ieşi altfel 
decât printr-o decizie crucificată între imperativul disjunctiv 
al conjuncţiei. Ori trage calul, ori se rupe căruţa, din două una. 
Starea de criză aşa este. Criza de creştere, criza socială 
extremă dincolo de care nu mai există decât un singur drum cu 

utinţă: „, «Nu merse ! grăi părintele Trandafir. Aşa nu merge !»“ 
[Slavici III:15]. Pentru a ajunge aici, în acest punct ultim al unei 
experienţe consumate este nevoie de o inițiere prin fapte şi 
în ttuiri care să te aducă în pragul acestei concluzii dincolo de 
care nu mai există alegere: „«Nu merge ! » este ultima treaptă 
posibilă, mai jos nu se poate. Starea de criză care modifică viaţa 
celui care o traversează este desluşită de narator din descrieri 
aparent lipsite de semnificații limpezi: de ce anume nu merge şi, 
mai ales, ce anume nu merge în viaţa cuiva. A popii, în cazul 
nostru. lată povestea indirectă a unui destin omenesc prin lucrurile 
care îi stau alături: “În apropierea bisericii se afla o casă 
pustie, numai după nume, casă. Stăpânul casei ar fi ținut vitele 
într-ânsa, dar n-avea vite. Lângă casă era un loc de grădină, 
grădina însă nu era, fiindcă zis a fost cum că garduri în Sărăceni 
nu Sunt. Părintele Trandafir cumpărase casa cu loc cu tot şi 
locuia în ea. De când casa era a popii, prea multe îndreptări nu i 
se făcuseră, şi acum era tot hârb, pereții ciur si acoperişul 
mrejă. Părintele numai de ale altor case purta grijă. Masa 
popii nu era mai bună decât casa. Vorba cu lumea 
gheboşilor : omul se îndreaptă după oameni, chiar şi când ar 

voi să-ndrepteze oamenii după sine ; popa trăia în felul satului 
[SLAVICI I:23]. 

Asta este starea de pe urmă, criza de Status ultimativă, 
cuțitul la os, cum se spune. Pentru a ajunge aici popa Tanda s-a 
cheltuit pedagogic pe cărări bătute pe care le învățase prin şcoli, pe 
care le socotea că i se cuvin ca preot. Întâi de toate predica şi 
iluziile ei. lată textul: „In cea dintâi duminecă, părintele 
Trandafir ține o predică înaintea oamenilor ce s-au adunat în 
număr mare ca să vadă pe popa cel nou. Nu este mai mare 
mulțumire pentru omul ce doreşte binele altora decât aceea 
când vede că este ascultat de către alții şi că vorbele lui prind 
rădăcini. Gândul bun se-nmulțeşte cuprinzând loc în mai multe 


suflete”. [SLAVICI [11:17]. 

Iluzii vechi ale umanităţii. Predica ar fi să fie numele în 
modernitatea recentă al propagandei. In fapt oamenii s-au 
adunat la biserică dintr-o curiozitate mai degrabă mondenă, cum 
am zice noi astăzi, ei vor să vadă pe popa cel nou şi nimic alta. 
Omul care doreşte binele altora, altruistul adică, eroul 
civilizator, cel care crede că se poate, că semenii lui sunt 
educabili, că eforturile pedagogice merită cheltuite, că vorbele 
prind rădăcini şi că este suficient ca un gând anume să fie bun, 
moraliceşte vorbind, ca să cuprindă cât mai multe suflete, omul 
acesta este naiv de cele mai multe ori. E adevărat că unii pot 
spune că, fără naivitatea aceasta, n-ar fi cu putinţă mai binele 
în om, fără încrederea neghioabă că se poate, că există în noi, 
în semeni, un anume ceva care poate fi ameliorat. Mai apoi 
credința că gândul bun poate prinde rădăcini prin vorba 
meşteşugită în sufletul celui care ascultă. Iluzii și iarăşi iluzii. 
De cele mai multe ori iluzii. Vorba meşteşugită nu ajunge. 
Asta o ştiu oamenii încă din vremea când se adunau în 
Areopag. De atunci întrebarea rămâne valabilă: cum anume se 
traduc în viața de zi cu zi aceste idei atât de măiestru rostite, 
mai ales că viaţa este întotdeauna mai complicată decât vorbele 
noastre despre ea. Răspunsul rămâne acelaşi de atunci, din 
vremea cu agora şi cu areopagul, şi până azi, în vremurile 
campaniilor electorale, ale predicilor parlamentare, ale 
angajamentelor ferme şi ale realităţii care se încăpăţânează, de 
cele mai multe ori, să nu li se supună. Mai întâi iluzia 
audienței: lumea cea multă a venit la biserică din curiozitate. 
Peste câteva duminici curiozitatea dispare şi audiența scade pe 
măsură. Popa Trandafir ajunge să vadă cât de relativ este 
succesul, ratingul şi audiența. Azi e, mâine nu mai este. De la 
cea dintâi duminică spre celelalte totul se schimbă: „Chiar în 
a doua duminecă n-avea cui să-i vorbească. Era vremea cam 
ploioasă şi oamenii au rămas pe acasă. Alte dumineci însă era 
vreme frumoasă : pesemne atunci nu se îndurau oamenii de 
vreme; le venea greu a se despărți de cerul lui Dumnezeu. Aşa 
câte o babă bătrână, câte un moşneag slab la auz mai avea 
părintele prin biserică. Adeseori rămânea numai cu Cozonac, 
clopotarul. ” [SLAVICI III:19]. 

Sigur că diminuarea audienței pune în criză şi interesul arătat 
faţă de prima predică, nu întâmplător aceea a fiului rătăcitor 
care se întoarce spăşit în sânul familiei. Ceea ce nu a înţeles 
Popa Tanda şi nu pricep mulţi dintre vorbitorii din amvoanele 
lumii de azi este că, acolo, în sfintele scripturi sunt istorisiri ale 
unor fapte, cronici ale unor înfăptuiri şi nicidecum altceva, 

bunăoară poveşti frumos aduse din condei, din sintaxă, din 
retorici cântate pe care așa de bine le caracterizează eroul lui 
Salinger în romanul prea bine cunoscut, despre veghea în lanul 
de secară, în care nefericitul exmatriculat din liceu zice că nu 
suportă preoţii şi pastorii din cauză că vorbesc miorlăit despre 
Isus. Chiar aşa şi e în cea dintâi predică la Sărăceni. Oamenii 
sunt impresionați dar, cu toate acestea „Chiar în a doua 
duminecă” popa Trandafir „n-avea cui să-i vorbească.” 
Impresia este una artistică şi arta nu are neapărat virtuţi 
pedagogice: „Oamenii au ascultat ; în fețele lor era scrisă vorba 
părintelui, iară mergând spre casă, ei vorbeau numai despre ceea 
ce auziseră în biserică şi fiecare se simțea cu un om mai 
mult decât până acuma. Erau poate mulți şi de aceia care 
aşteptau numai să treacă sfânta Acte tg pentru ca în cea zi de 
lucru să înceapă”. [SLAVICI I11:23]. Eşec şi iarăşi eşec. Nimic 
nu se leagă în ceea ce întreprinde popa. Prin urmare acesta pune 
în mişcare altă strategie, aceea cu muntele şi cu Mahomed: dacă 
oamenii nu vin la biserică să asculte sfintele predici, merge 
ărintele la ei. Printre virtuțile omului nostru perseverența 
încăpățânată trebuie luată în socoteală „Dacă ar fi fost altfel de 
om, s-ar fi oprit aci. Părintele Trandafir e însă ca şi capra în 
grădina cu curechi. Când îl scoţi pe uşă, îți intră prin gard ; 
când astupi gardul, dai că sare peste gard şi îți face mai multă 
pagubă, stricând şi streaşina gardului” [SLAVICI III:19]. 

Şi această metodă se regăseşte în vremurile moderne ale 
propagandei de partid când activiștii „binelui obştesc” practicau 
„munca de lămurire de la om la om”. O altă strategie şi un alt 
tip de comunicare pe care le regăsim, de altfel, şi în manualele 
de campanie electorală sau publicitară sub denumirea: „adresare 
personalizată cu ţintă fixă”. Cinismul îndeletniciri îl găsim în 
Chiar pretenţia denumirii ei odată ce, să fim serioşi, nimeni nu 
are în vedere aşa ceva, nimic nu este personalizat, adresarea este 
doar aparent aşa ceva. Falsitatea pretenţiei este limpede în 
mecanismele de publicitate din mesajele lumii recente pe 
internet care te îndeamnă să cumperi ceva, să accepti o idee 
anume, să plăteşti cutare compact disc la preţ astronomic în 
ideea că vei avea aşa, prin intermediul lui şi la cheie, o afacere 
foarte bună, profitabilă, un succes garantat online. 
Personalizarea contactului aparent face to face este falsă pentru 
că, printr-un program la îndemână, expeditorul mesajului 
schimbă doar numele destinatarului în care textul rămâne de cele 
mai multe ori acelaşi, nepersonalizat adică. Nu este, totuși, cazul 
în Sărăceni. Aici „porni popa la colindă. Cât e ziua de mare, 

ura lui nu se mai oprea. Unde prindea oamenii, acolo îi ținea 
ip sfaturi. La câmp dai de popă ; la deal dă popa de tine ; mergi 
la vale, te întâlneşti cu popa ; intri-n pădure, tot pe popa îl af 
Popa la biserică, popa la mort popa la nuntă, popa la vecin : 
trebuie să fugi din sat dacă voieşti să scapi de popa. Şi unde 
te prinde, te omoară cu sfatul.” [SLAVICI 23T amenii, ca 
peste tot, ascultă politicos şi sunt de acord pentru că nu-i 
costă nimic. Distanţa dintre vorbă şi fapte se impune însă din 
nou: „Oamenii ascultau bucuros; le plăcea să stea de vorbă cu 
popa şi chiar să prindeau de sfaturi. Atâta însă şi mai departe 
tot povestea cea veche : ştiau oamenii cum să facă dar nu 
făceau”. [SLAVICI [11:23]. 

Una este vorba despre faptă, alta fapta însăşi. Mai mult 
decât spusele oarecare şi pălăvrăgelile lipsite de rost, oamenii 
aşteaptă sensul aflat dincolo de ceea ce afirmă lozinca. Pentru 

ei rațiunea de a fi a unei afirmaţii despre viață este simplă. 
Pragmatică. Mobilizarea pozitivă, progresul şi constituirea 
capitalului social al dezvoltării sunt fapte greu de pus în 
mişcare, altfel decât prin ceea ce impune viața însăşi prin 
nevoile ei. Un fapt lipsit de anvergură îmi năvăleşte acum în 
memorie: parcul din fața gării din Radna precupeţei Mara în 
vremea de după epoca stalinistă, prin anii şaptezeci erau acolo 
câteva bănci cu leațuri vopsite într-un verde cazon, un rondou 
cu flori îngrijit de lucrătorii de la spaţii verzi de la Primăria 
Lipovei, câțiva țigani fără avânt muncitoresc de pe strada 
Mavrocordat pe unde locuiau cei mai mulţi dintre ei, de altfel. 
In mijlocul rondoului cu flori cu pistile şi corole mărunțele, cu 
nume pe care nu-l mai ştiu: în mijlocul lor şi al câtorva 
trandafiri pitici, din aceia tufă, se ridica un piedestal din piatră 
de munte de la cariera de la Baraţca, în vârful piedetalului 
capul pitic al lui Lenin cu bărbiţa lui inconfundabilă şi, sub el, 
o placă din marmură care păstra pentru viitorime îndemnul 
rostit întreit, liturgic: “Invățați! învățați! învățați!” Aşa scria 
acolo, cioplit în piatra marmorei. Pe vremea şcolii am tras cu 
ochiul la lozinca aceea şi ştiu că odată mi-a trecut prin cap 
întrebarea că de ce anume ar trebui să luăm în seamă îndemnul 
acela, de ce trebuie să învăţăm tot ceea ce învăţăm, la ce ne 
ajută, care ar fi să fie rostul învățării. Intrebări pragmatice la 
care şcoala nu a găsit răspunsuri adecvate nici astăzi. Nimeni 
nu se prea întreabă că de ce anume ar fi bine să învăţăm. La ce 
ne ajută în viață cutare materie, la ce bun să ştim cutare lucru. 
Sau, şi mai brutal încă, la ce bun să ştim tot felul de lucruri 
nefolositoare. Au ele vreun rost? Aduc vreun câştig în viață? 
Pot ține de căldură? Pot asigura un loc de muncă, ne pot 
asigura un trai mai bun? Întrebări grele și inevitabile ca şi 
acelea referitoare la ridicarea între cele sfinte a muncii de zi 
cu zi. Aceeaşi propagandă care anima statuia lui Lenin din faţă 
gării Radna ne asigura că munca l-a creat pe om la care un 
şugubăț a adăugat o continuare într-un sugestiv raport de 
coordonare adversativă: dar nici lenea n-a omorât pe nimeni. 
Sigur că şi aici una e vorba, alta e fapta. E uşor să preamăreşti 
munca din birou, spuneau cei ridicați între martirii muncii cu 
sapa în vorba greu de uitat: doi cu mapa, unu cu sapa. Viziune 
de veacul XIX într-o lume în care munca avea o anume 
dimensiune de salahorie plină de eroism. Azi cei care muncesc 
sunt mai ales cu mapa, mai nimeni nu este cu sapa pentru că 
nu e nevoie de ea. Cei prostiţi cu hei rupisme în care 
cincinalele se întâmplau în patru ani şi jumătate, eroii din 
întrecerile muncii socialiste, victimele stahanovismului şi ale 
muncii butaforice sunt tot atâtea victime ale demagogiei. A 
vorbei care nu se întâlneşte cu viaţa şi cu faptele ei. 


Părintele Trandafir presimte asta. Inţelege ce are de făcut: „Ei 
! că nu e bine aşa ! grăi iarăşi preotul. Nu merge cu sfatul”, îşi 
zice şi apucă să critice, descoperă spiritul critic, vede şi judecă, 
foloseşte ironia pentru a îndrepta turma: „Trece pe lâng-o casă, 
care nu e tocmai de ieri acoperită : „Măi ! dar isteț om mai 
eşti tu | — grăieşte către stăpân — şi prin vârful casei ai 
fre Tare iubeşti lumina şi sfântul soare !” [SLAVICI 

Pentru fiecare situaţie are o ironie pe măsură: „Află o femeie 
cu cămaşa nespălată : „Uite măi ! dar de când ați început voi 

să purtaţi rochii de postav ?” [SLAVICI [11:19]. Alteori critica 
este aspră şi necruțătoare: „Dă de un om culcat la umbră şi-i 
zice : «... Bun lucru ! bun lucru» lar dacă omul se scoală, îl 
roagă să nu se lase de lucru, că are copii.” [SLAVICI I11:20]. Și 
aici miezul ironiei este unul profund etic. Oamenii reacţionează 
în fel previzibil, râd şi încuviințează critica defectelor celorlalți şi 
nu se arată dispuşi să-și vadă propriile neajunsuri. Autoanaliza 
este greu de îndurat în ciuda îndemnurilor evanghelice „A ajuns 
treaba într-atâta, încât oamenii cale de-o poştă se feresc din 
drumul popei. A ajuns ca şi ciuma. Dar mai rău decât toate este 
una : după atâta tândălitură, oamenii i-au pus numele «Popa 
Tanda». Apoi Popa Tanda a şi rămas. ” [SLAVICI UI:19]. 

Şi, în sfârşit, după ce toate mijloacele posibile au fost 
folosite, după ce părintele Trandafir a reuşit să-şi ridice lumea 
în cap şi să ajungă din nou la episcopie, chiar atunci când 
nimic nu mai pare că ar putea fi îndreptat, se petrece un fapt 
neaşteptat. Intotdeauna, în viața celor care continuă să creadă 
în ceva cu încăpățânare, se poate întâmpla acest lucru. Pentru 
ca existența lui să fie cu putinţă, pentru ca faptul existenței ca 
atare a ceea ce speri, visezi şi îţi doreşti cu toată fiinţa ta să vină, să 
se întâmple, este nevoie de această perseverenţă care transformă 
lumea şi-i dă vigoare socială. Moleşeala istorică, fatalismul, credința 
că nimic nou nu se mai poate, lipsa de oricare naivitate posibilă a 
ideilor şi idealurilor, cinismul dezabuzat, refuzul activismului civic: 
toate astea pe de o parte. De cealaltă, energetismul istoric, 
profetismul şi mesianismul, idealul naiv, speranța prostească, 
activismul neodihnit şi caraghios, credinţa nătângă a căuzaşului că, 
în pofida tuturor argumentelor contrarii, se poate — toate acestea 
motivează şi dau sens existenței. Putem să decădem din lipsă de 
anvergură, din lipsă de credinţă în schimbare, putem să privim de 
sus hărnicia mesianică a paşoptiştilor cam tezişti, superficiali 
cultural, putem să-i socotim lipsiţi de anvergură, putem să-i judecăm 
oricum ŞI îi putem învinovăţi de toate relele cu putință, printre care 
cel mai rău ar fi chiar lipsa de anvergură culturală sau de talent. 
Orice putem spune despre ei, despre lumea lui Alecsandri care se 
înclină falnic sau meschin în faţa aceleia a lui Eminescu. Cu toate 
acestea, zic, un singur lucru nu-l putem spune cu seninătate şi cu 
siguranța împăcată a unor judecăţi definitive, şi anume faptul că ei, 
paşoptiştii aceia, n-ar fi avut energia pozitivă a construcției istorice. 
Au vrut mai mult de la ei, de la semeni, de la națiunea lor, şi acest 
lucru s-a putut remarca în progresele uimitoare care s-au întâmplat 
din chiar această dorință pozitivă, din chiar acest capital social al 
dezvoltării întâmplat pe vremea lor şi din credinţele lor naive, 
exaltate, poate că lipsite de talent, poate că lipsite de anvergura 
filozofică a unei scrutări sceptice a lumii. Reculul care le-a urmat 
ne-a apropiat din nou de stare acelora din Sărăceni, nu în spirit, 
ferească Domnul, dimpotrivă chiar, spiritul şi spiritualitatea se simt 
mai acasă în privirea ironic detaşată, în dezabuzarea sceptică, în 
harfa zdrobită şi în idealul frânt. Intotdeauna reflecția filozofică 
şi privirea larg cuprinzătoare se pot întâmpla prin distanţare, 
prin pasul făcut în spate. Aşa şi cu naivitatea exaltată a 
dezvoltării şi cu distanţa aristocratică a celui care se dă un pas 
înapoi pentru a vedea mai limpede ce (se) face şi ce anume se 
întâmplă. Numai că într-o lume marcată de insurecția 
reformării şi a zgudujirii din temelii nu e vreme destulă pentru 
aşa ceva. Nu e timp. În vremea paşoptismului istoric, în lumea 

schimbării, nu reflecţia este mai ales importantă, cât fapta 
istorică. Desigur că aici intră multă posibilă improvizație, 
multe posibile greşeli. Istoria au schimbat-o, sau au crezut că 
fac asta, nu doar semenii lui Nicolae Bălcescu, ci şi aceia ai lui 
Teohari Georgescu îi Gheorghiu Dej din vremea închegării 
„capitalului social al edificării stalinismului”. Şi ei credeau că 
schimbă istoria.  Obsesie veche. Aduceţi- -vă aminte -— 
Schimbarea la față a României — şi ironia aspră a destinului 
care a împlinit-o cu ajutorul ocupaţiei sovietice. Există aşadar 
un capital social pozitiv şi poate exista, istoria ne învaţă asta, şi 
unul negativ. Libertatea şi democrația împreună cu „capitalul 
social pozitiv” al libertății din perioada interbelică s-a pierdut 
după al doilea război mondial printr-o schimbare cu sens 
invers. Oricum ar fi, şi într-un sens şi în celălalt, scepticii şi 
reflexivii stau mai degrabă deoparte, la noi mai mult ca la alţii, 
ei nu cred că pot să schimbe lumea, de cele mai multe ori se 
scufundă în liniştea amară a unor "credinţe despre neputinţa 
schimbării. Dacă în democraţie atitudinea aceasta este expresia 
unei asumări libere (adică valide etic) în condiţiile suspendării 
libertăţii, lipsa de reacţie în numele scepticismului este un alibi 
al unui abandon în esența lui deficitar din punct de vedere 
moral. Este adevărat, pe de altă parte, că mişcarea spiritului 
într-o lume liberă se petrece mai întotdeauna spre mai binele 
istoric, chiar dacă apar sincope şi suspendări ale libertăţii, aşa 
cum a fost cazul victoriei bolşevismului şi fascismului într-o 
lume care le-a dat libertatea s-o aibe. Cu toate acestea, istoria 
secolul al XX-lea ne-a arătat că izbânda aparține în cele din 
urmă devenirii melioriste a istoriei şi că energetismului 
reformator şi modernizator în sens lovinescian, sincronic, 
câştigă în cele din urmă. Constantin Noica numea meliorismul 
modernizării, spirit agrar prin deceniul al patrulea din veacul 
trecut, noi îi zicem astăzi spirit civic-democratic. Ieri, căuzaşii; 
azi, oengiştii. Militanţii farmazoni, cărvunarii şi ipistaţii, 1er1; 
reprezentanții societății civile, liderii de opinie, gulerele albe, 
intelectualitatea angajată, astăzi. Aceleaşi impulsuri în alte 
momente istorice, cu alte fi uri: alte măşti, aceeaşi piesă, cum 
ar spune scepticul reflexiv din lumea eminesciană 
conservatoare, înalt culturală şi dezabuzat reflexivă. Mişcarea 
de flux şi reflux din construcţia destinului istoric românesc s-a 
întâmplat, așadar, ca peste tot de altfel, în urma unor crize 
ultime, când nimic nu mai merge, când orice soluţie pare 
imposibil de găsit, când istoria se împotmoleşte i iar arik ei 
se pierd în regimuri totalitariste, în hăurile sociale ale corupției 
şi ale pierderii sensului înalt al oricăror valori. Se poate ca 
schimbarea socială şi politică să fie stârnită de criza de tip 
cuțitul la os — ceea ce nu mai merge se prăbuşeşte cu totul. Aşa 
a fost în timpul lui Tudor din Vla miri şi a pandurilor săi, aşa a 
fost în vremea lui Bălcescu, Ghica şi Tell, aşa a fost pe vremea 
când Iuliu Maniu păşea în temniţa e la Sighet, mai apoi istoria 
s-a urnit din loc în faţa locuinţei unui preot ungur ce urma să 
fie evacuat. Când istoria românească de până în pragul 
mileniului al treilea, îşi încheie un ciclul, se întâmplă 
inevitabila ajungere a cuțitului la os: „Când sosi acasă de la 
episcopie, găsi pe preuteasa în pat. Era a patra bucurie la casă. 

O soție bolnavă, trei copii mici, al patrulea de lapte, o casă 
numai hârb : prin pereți se furişa neaua, cuptorul afuma şi 

acoperişul era tovarăş cu vânturile, iar hambarele goale, punga 
deşartă şi sufletul necăjit. ” [SLAVICI 11:21]. 


Aşadar când se încheie istoria, o anume istorie a unui anume ciclu, 
necazurile sunt fără ieşire parcă. „Preuteasa ” este bolnavă în pat, copii 
sunt mici, prin pereții casei se strecoară frigul şi neaua. Nu se mai poate. 
Nimic nu mai merge. Cuptorul afumă şi acoperișul „este tovarăş cu 
vânturile”. Inaintea schimbării nimic nu pare că se poate schimba. 
Domină peste tot senzația de încremenire în eternitatea răului şi a 
neputinței de a lupta cu implacabilul. Popa Tanda, întors de la episcopie, 
simte cuțitul existenţei şi cade pe gânduri, mai apoi alunecă în disperarea 
lipsei de perspective: „Gând se _înşira cu gândul în capul lui. 
Sufletul ti trecea în trecut şi în viitor, şi viitorul, în starea în 
care se afla, nu putea să si-l înfăţişeze decât cu cele mai triste 
colori. Copiii lui ! soția lui ! ce va fi de dânşii ! ? Inima îi era 
grea, dar nu afla un singur gând mântuitor, un singur chi 
de scăpare ; în lume nu afla nimic de unde ar fi putut prinde 
speranță. ” [SLAVICI II:21]. 


Inaintea schimbării istorice, a ciclului reînceput, viaţa curge 
în ritmurile dintotdeauna: „A doua zi de dimineaţa era 
duminecă ; părintele se duse la biserica cea închinată spre 
pământ, ca să citească utrenia. 

Ca îndeobşte oamenii, părintele Trandafir niciodată nu şi-a dat 
seamă despre cele ce făcea. Era preot şi era bucuros. li 
plăcea să cânte, să citească evanghelia, să învețe creştinii, să 
mângâie şi să dea ajutor sufletesc celor rătăciți. Mai departe nu 
se gândea”. [SLAVICI I11:21]. 


Faptul că „părintele Trandafir niciodată nu şi-a dat seamă 
despre cele ce făcea” exprimă cum anume este viaţa în 
sărăcie şi în dictatură. Asta este, poate fi, un motiv al 
încremenirii istorice, al capitalului social negativ al stagnării 
în patriarhalitatea sărăciei moştenite: fie ea a Sardiniei din 
filmele fraţilor Taviani, a Antaliei sau a lumii româneşti. 
Oamenii sărmani care trăiesc fără mari posibilități materiale 
nici nu gândesc la mai mult decât ceea ce ar fi să le asigure 
existenţa de pe azi pe mâine. Această lipsă de perspectivă a 
situării în marginile propriului destin permite instaurarea 
totalitarismului prin atomizare socială. Oricât ar părea de 
inacceptabil pentru existenţialismul modern, care identifică 
singurătatea prin reificarea omului în megalopolis, aceeaşi 
singurătate, cu urmări încă mai devastatoare pentru corpul 
social, este prezentă în lumea săracă a societăţii aflate sub 
apăsarea dictaturii. Lipsa orizontului cultural şi civic, 
neputința comunicării, izolarea în meschinăria supravieţuirii 
cotidiene sunt tot atâtea premise ale anistoriei. A trăi fără să-ţi 
dai seama de ceea ce faci este să fi asemenea Popii Tanda în 
clipa în care ,„ Inima îi era grea, dar nu afla un singur gând 
mântuitor, un singur chip de scăpare ; în lume nu afla nimic 
de unde ar fi putut Dina speranță. ” [SLAVICI [11:22]. 

Pe de altă parte, suspendarea gândirii în mecanica vieții 
cotidiene —,,A doua zi de dimineaţa era duminecă ; părintele 
se duse la biserica cea închinată spre pământ, ca să citească 
utrenia. ” [SLAVICI I11:22] — neputinţa de a te îndepărta reflexiv, o 
clipă măcar, de ceea ce faci, instaurează golul şi absenţa gândului. A 

gândului care este marele inamic al încremenirii, motorul 
istoriei, fermentul crizelor şi al reformelor, al aventurilor 
insurecționale şi cauză (chiar şi) a demonismului care mână 
înainte istoria. Satanismul Uniunii Sovietice care face istorie, 
față de plictiseala existenţei mic-burgheze din cantoanele 
helvetice care o suspendă, după cum spune Emil Cioran. Nu 
ştiu dacă aşa stau lucrurile. Ceea ce pot spune este că istoria 
se hrăneşte din mişcarea gândului despre cum anume poate fi 
modificată curgerea ei. Dacă nu gândeşti istoria, nici nu poți 
avea posibilitatea de a interveni în vreun fel anume în ea. 
Eşti captivul unui implacabil fatal. Popa Tanda nu gândeşte 
la ceea ce face, îşi îndeplineşte îndatoririle — cântă, ile 
evanghelia, învaţă creştinii, mângâie şi dă ajutor sufletesc celor 
rătăciți. Alţii fac alte cele, merg la fabrică în fiecare 
dimineaţă, la birou, la şedinţele de partid, la beciurile în care 
anchetează, schingiuie, oropsesc, alții fură de prin galantare, 
de prin ogoarele patriei, alții spun că totul e bine cu aceleaşi 
vorbe de ani de zile şi nu cred că ar putea fi cu putinţă un alt 
fel de a vorbi despre un alt fel de lume. Până la un moment dat 
când cuțitul se apropie de os, criza ultimă - o soţie bolnavă, trei 
copii mici, al patrulea de lapte, o casă numai hârb şi acoperişul, 
tovarăş cu vânturile, hambarele goale, punga deşartă şi sufletul 
necăjit — deodată toate acestea devin insuportabile. Își strigă scadența 
după ani de amânare, de refugiu în golul gândului şi în mecanica 
supravieţuirii. 

Gânduri despre gând (1) 


O precizare se impune. O precizare şi o disociere. Insul reflexiv care 
gândeşte istoria pentru a-i vedea implacabilul, care crede în predestinarea 
de dincolo de sine şi indiferentă faţă de orice voință de actiune în stare să 
o schimbe, cel care o vede ca un ceva irevocabil şi imuabil, dat nouă şi 
deasupra noastră, provoacă istoria. Celălalt, cel care gândeşte altfel şi 
crede că ne putem raporta diferit la ea, o modifică la rândul lui. Şi unul şi 
celălalt sunt în istorie şi o fac. Făloşenia romantică zice despre cei care 
trăiesc în istorie ca şi când aceasta nu ar fi, că sunt o surcică pe valurile ei, 
curg odată cu ca fără să ştie: istorie oarbă şi mecanică repetitivă. Oamenii 
aceştia sunt dincolo de istoric, îi aparțin fără să fie altceva decât o unealtă 
a celor care o gândesc, pentru că numai aceștia, în măsura în care nu-i 
aparțin cu totul, au privilegiul de a-i determina curgerea. Ei şi doar ei. 
Ceilalţi există fără să fie. Sunt şi nu sunt. Există fără să fie. Şi totul pare că 
merge aşa în veac de veac până când, deodată, cei mulţi şi orbi, surcelele 
pe valurile râului se răscoală, nu mai vor, schimbă totul din adâncuri, 
definitiv. 

Iată o frază despre gând: 
“De s-ar fi întrebat, cândva, dacă cuprinde el şi înalta sfințenie, 
tainicul înțeles al chemării sale, ar fi râs poate în tăcere de toate 
acele pe care omul numai în momentele grele le pricepe. 
[SLAVICI 11:22] 


Şi iată structura ei sintactică prin care aflăm cum capătă 
greutate semantică, în vorba lui Slavici, ideea. Inainte de toate 
să băgăm de seamă faptul că atitudinea faţă de gândire (aşezată, 
e drept, în regimul condiţionalului optativ ) — „ar fi râs poate în 
tăcere de toate acele...” — stă într-o propoziţie cu valoare 
principală marcată semantic prin două condiţionalități limpezi 
ale unei atitudini ilustrative şi memorabile ale râsului în tăcere. 
Cele două condiţionale : „De s-ar fi întrebat”, cea dintâi, şi(...) 
„dacă cuprinde el şi inalta sfințenie, tainicul înțeles al chemării 
sale”, a doua, stau la începutul frazei, în vreme ce calificarea 
unor substantive precum “Inalta sfințenie” şi „ tainicul înţeles ” 
este pilduitoare pentru ceea ce am spus în argumentaţia noastră 
de mai sus, şi anume faptul că lucrurile ascunse „omul numai în 
momentele grele le pricepe”. De ce aşa? Pentru că „este în firea 
omului” să fie aşa, după cum ne învață proverbele cu pragul şi 
uşa sau cu mintea de pe urmă a românului. În aceeaşi fire a 
omului, stă şi faptul „că după ce mintea pricepe un şir de 
lucruri mai ascunse, ea pune aceeaşi măsură pe lumea întreagă 
şi nu mai crede ceea ce nu poate înțelege”. Este aici o capcană a 
gândirii: „după ce mintea pricepe un şir de lucruri mai 
ascunse” omul are pretenţia identificării reducţioniste că „toate 
acelea” pe care le-a priceput pot fi măsura înţelegerii tuturor 
celor care există „pe lumea întreagă”. Urmarea acestui 
optimism cognitiv greşit este inevitabilă: omul pricepe “In 
momentele grele” „un şir de lucruri mai ascunse” şi „pune 
aceeaşi măsură pe lumea întreagă”. Consecinta este inevitabilă 
— omul „nu mai crede ceea ce nu poate înțelege”. Cu alte cuvinte: 

cred ceea ce pot înţelege. Urmarea ar putea fi exprimată astfel: am 
dobândit, printr-o experiență de viaţă în „momentele grele”, un 
adevăr al meu pe care-l socot ca fiind măsură a lumii întregi. De 
aceea, şi de aici, raționalismul şi relativismul şi /sau 
reducţionismul. O premisă valabilă sfârşind într-o generalizare 
abuzivă şi iluzorie. Ceea ce am dobândit prin pricepere rațională 
nu poate fi adevăr general decât în măsura în care abolesc 
unilateral relativitatea care face posibilă existenţa plurală a 
gândurilor despre lucrurile ascunse ale vieţii. Ni se, mai spune pe 
urmă faptul că „nu totdeauna însă omul gândeşte.” Când anume 
omul nu mai gândeşte, aflăm implicit în frazele lui Slavici. 
Omul nu gândeşte atunci Când nu pricepe “În momentele grele” 

„şirul de zi pa ascunse” çare le-au dat naştere. Asta o dată. A 
doua oară, atunci când, “În momentele grele” află răspuns la 
lucrurile ascunse şi socoate, mai apoi, că ceea ce a aflat este 
măsură a lumii „întregi. Zisa notorie a lui Tertulian „credo quia 
absurdum” nu îşi are aici nici un temei, odată ce raționalismul 
este temeiul cunoaşterii lucrurilor ascunse. Cu toate acestea 
efectele sunt, în cele din urmă, asemănătoare. Credința, ori este 
dobândită pe calea cunoaşterii raționale a lucrurilor ascunse, ori 
altfel, în temeiul unei cunoașteri, să zicem, mistice, este la fel. 
Numai că râsul chiar în tăcere, salvează tot 'eşafodajul găunos al 
eşecului  gnoscologic şi-i redă demnitatea distanței prin 
relativizare. 

Gânduri despre gând (II) 


Există o determinare proastă a gândului. O încremenire a lui. 
Sau, cum spune Slavici , „Sunt întâmplări în fața cărora mintea 
stă locului : în primejdie, când suflul nu mai află ajutor, în 
bucurie, când el nu află izvorul din care îi curge norocul, şi în 
înşirarea gândirilor sale, când el nu le mai află legătura. Atunci 
când omul în orice chip a ajuns la locul unde putinţa începe să 
se atingă cu neputințele sale, înceată a mai gândi, gândind în 
locul său firea omenească” [SLAVICI III: 22]. 


Incremenirea minţii în primejdie dă seamă despre curajul 
lumii, despre eroismul ei, despre laşităţile ei şi despre orice 
altceva ieşit din tiparele logicii. Frica este izvorul mântuirii, 
zic teologii. Pricină a dictaturilor, adaugă politologii. 
Raskolnikov se uită la anchetator şi îi pare că acesta ştie totul 
despre crima lui şi îl umple frica. Din această cauză face 
prostii şi lucruri negândite. Primejdiile în faţa cărora mintea 
stă locului egalează pe acelea care o pun la treabă, îi 
accelerează ritmul. Dregătorul trebuie să priceapă gândurile 
împăratului. Un vechi text chinez ne spune că aşa stau 
lucrurile. Autorul lui, filosoful Han Fei, întemeie filosofic 
totalitarismul prin secolul al treilea înaintea erei noastre, 
mixând daoismul cu tradiţia confucianistă deprinsă de la 
maestrul său Xunzi. Slavici nu este străin de confucianism, 
de familie, de supunerea faţă de lege. 


„Lucrările ”, zice Han Fei în scrierea Greutățile convingerii 
celuilalt, “îşi găsesc împlinire prin tăinuire şi dau greş prin 
dezvăluire: dacă celălalt nu s-a dezvăluit dar vorbele tale au 
ajuns la lucrările lui ascunse, atunci persoana ta va fi în 
primejdie. Dacă celălalt la vedere face o lucrare anume dar 
se foloseşte de ea în alt scop, iar tu nu ştii doar ce-a făcut, 
ci şi de ce-a făcut ce-a făcut, atunci persoana ta va fi în 
primejdie. Dacă pui la cale o lucrare neobişnuită şi e pe 
potrivă (cu gândul stăpânului), dar cei iscusiţi te ghicesc din 
afară iar lucrarea ta în afară e dezvăluită, de bună seamă că 

ție ţi se va pune în socoteală (divulgarea ei) şi atunci 
persoana ta va fi în primejdie. Dacă bunăvoința întreagă nu 
e încă deplină iar în vorbe ai atins deja polul cunoaşterii 
tale, atunci dacă persuasiunea merge şi are izbândă, 
răsplata e uitată, iar dacă nu merge şi dă greş, eşti pus la 
îndoială şi persoana ta va fi în primejdie. Dacă cel nobil se 
află la inceputul unei greşeli şi tu vorbeşti limpede de 
cuviință şi de dreaptă judecată şi faci provocare relelor lui, 
atunci persoana ta va fi în primejdie. Dacă cel nobil a 
izbutit odată (bine) să pună la cale şi doreşte sieşi să-şi facă 
merit din asta iar tu ai ştiinţă de aceasta, atunci persoana ta 
va fi în primejdie. Dacă-l forţezi să acționeze acolo unde nu 
poate acționa şi dacă-l opreşti acolo unde nu se poate opri, 
persoana ta va fi în primejdie” [HANFEIZI: Greutățile... 

In spaima care edifică imperii şi stă la originea totalitarismelor 
mintea este în mişcare maximă, gândul şi gândirea lucrează în 
turație absolută. Orice poate costa totul. Viaţa, viitorul, averea, 
prestigiul. A fi în primejdie este, în cele din urmă, o stare 
ontologică a ființei pe care o mărturiseşte celor din Corint şi 
apostolul Pavel: d Pecăre zi eu sunt în primejdie de moarte; atât 
este de adevărat lucrul acesta, fraţilor, cât este de adevărat că am 
de ce să mă laud cu voi în Hristos Isus, Domnul nostru.” (1 
Corinteni, 31]. 


O altă încremenire păguboasă a minţii este aceea în care 
sufletul „nu află izvorul din care îi curge norocul”. Fericirea ca 
exaltare, ca hedonism telenovelistic, sănătatea ca fericire şi 
planul de afaceri care rezultă de aici. Fericirea în şi prin bani. 
Fericirea în şi prin sex. Exemple cu site-uri pe internet dedicate 
fericirii sunt câtă frunză, câtă iarbă şi toate dau impresia de abuz, 
de sastiseală, de prea plin ca în Satyricon-ul lui Fellini. Lumea de 
azi aleargă după fericire. Lumea de ieri a alergat la fel. Am putea 
avea senzaţia că acum, mai mult ca în alte momente ale istoriei, 
totul se accelerează şi de aceea, goana, ea însăşi, a devenit la fel. 
Numai că s-ar putea prea bine ca toate astea să fie stări 
dintotdeauna. Începând cu revoluţia gândirii tehnice, cu avansul 
empirismului, cu judecarea concretă şi binefăcătoare a cosmosului 
odată cu telescopul lui Galileo Galilei. Odată cu naşterea 
Renaşterii prezentul se referă la trecut în două feluri posibile: sau 
prestigios, ca loc al marilor întâmplări spirituale şi artistice greu de 
egalat. Sau invers, aşa cum se arată a fi acesta pregnant în ultimul 
secol: bicisnic şi plin de dictaturi, crime, abuzuri ideologice de 
care, deocamdată, nu ne apără nici telefonul mobil, nici 
televiziunile zgomotoase, nici Harry Potter şi nici internetul şi 
internauţii săi. Fericirea încremeneşte mintea la modul nătâng dar 
o şi întreține într-o febrilitate fără odihnă în aspiraţia spre ea, 
asemenea nesfârşitelor trudnicii spre mirajul bodybuilding în sălile 
de fitness. Vorba lui Slavici: „întâmplări în fața cărora mintea 
stă locului”. E adevărat, şi o spun încă şi încă, încremenirea 

gândului se întâmplă mai ales "în primejdie, când sufletul nu 
mai află ajutor”. Războaiele moderne, lagărele de 
exterminare concret răspândite prin teritoriile Gulagului şi 
Holocaustului sunt născute din prostirea ideologică a 
combatanţilor a căror minte „stă locului” iar „sufletul nu mai 
află ajutor” de la rațiune. Mintea mai stă însă locului şi în” 
bucurie, când (...) nu află izvorul din care îi curge norocu”, 
dacă noroc poate fi iadul colorat al lumii castrate spiritual în care ne 
scufundăm adesea. Lumea iluziilor vândute şi comercializate. 
Lumea fericirilor strigate anarhic la divertismente televizate — 
toate acestea, aceleaşi — chiar-dacă-aparent-alte — „întâmplări în 

fața cărora mintea stă locului”. 


Teologul râde pentru că nu crede în 
vorbele ei 


- beneficiile Contractualismului - 

Persida îşi negociază statutul la intersecția vieţii familiale din 
pragul a două lumi şi a două concepţii subsecvente. Încercând să 
scape de teologul Codreanu, fata se aşază împotriva voinţei materne: 
„Del... del... zicea şi Mara în gândul ei, când vede pe Codreanu 
învârtindu-se mereu împregiurul Persidei. Mai ştii?! Fata e fată; iar 
feciorul e curăţel şi deştept, fiu de popă, nepot de protopop şi peste 
câteva luni de zile, bun de popie. "[SLAVICI 1:276]. Întâlnirea celor 
doi stă, din chiar primele momente, sub semnul Marei. Persida vrea 
să ştie dacă pretendentul o are alături în ceea ce bănuieşte a fi un 
moment decisiv al unei inevitabile cereri în căsătorie: “Aşa-i că te 
miri? zise el mergând spre dânsa. 

- Nu, răspunse ea întinzându-i mâna. Văzând biletul d-tale, mi am 
închipuit numaidecăt c-ai fost pe la mama şi ea te-a trimis aici. 

- N-am văzut-o, grăi el. Am căutat-o, ce-i drept, dar n-am găsit-o nici 
acasă, nici la pod. Am aflat însă ieri seară că eşti aici, şi am venit. 

- Aşa! zise ea, oarecum uşurată. Care va să zică nu ai vorbit cu 
mama.” [SLAVICI 1:302]. Urmează, inevitabil, tatonarea reciprocă: 
“Ea-l pofti să se aşeze, se aşeză şi ea, apoi rămaseră câtva timp 
strâmtoraţi: el nu ştia cum să înceapă iară ea aştepta să vadă ce vrea 
el.” [SLAVICI 1:302]. 


Aşteptarea Persidei îi conferă un avantaj indiscutabil, cu toate 
că nu poate refuza să-i explice lui Codreanu de ce anume s-a retras la 
mănăstire. Chiar şi pentru un teolog asemenea decizie pare greu de 
priceput cu toate că răspunsul — unul de conjunctură, un stereotip 
verbal oarecare ascuns sub înțelesuri limpezi — ar trebui să-i fie pe 
plac: 

- Mi s-a urât de învălmăşeala şi de zgomotul lumii - îi 
răspunse ea — şi mi-a venit dorul de liniştea acestei case! 

- Şi ai să rămâi aici, se înţelege, zise el râzând.” [SLAVICI 
1:302]. 

Teologul râde pentru că nu crede în vorbele ei, în dosul cărora 
bănuieşte ceva care i se va şi dezvălui, de altfel, pe căile întortocheate 
ale discuţiei. Persida procedează la o abilă suspendare a Statusului la 
care tinde pentru a-şi construi un alibi din cel de largă expresie 
publică la vremea de atunci: femeia supusă bărbatului şi închisă în 
marginile obligațiilor matrimoniale: „Ea stătu puțin pe gânduri, şi 
sufletul parcă i se înălța. 

- D-ta râzi, grăi dânsa; nu trebuie însă să scapi din vedere că 
eu aici am crescut şi că sunt femeie. D-voastre, bărbaţii, vă avântați 
cu inimă îndrăzneață în toiul lumii şi totuşi nu o dată sunteți cuprinşi 
de dorul singurătăţii; dar noi femeile, care numai răzămate de alții 
putem să trecem prin lume? ” [SLAVICI 1:302]. 

Sociologii ne încredințează că aşa stau lucrurile şi că Persida 
spune un adevăr de viață: “Secolul XIX a exilat femeia în viaţa 
privată, în mod brutal, aşa cum nu se mai întâmplase până atunci (A. 
Prost, 1985, M. Perrot. 1985). Acest fapt era cauzat de 
industrializare şi urbanizare, fenomene care nu permiteau femeilor 
să se definească decăt în acel spațiu. Numai celibatarele şi văduvele 
puteau intra în afaceri în nume propriu. Diviziunea sexuală a 
rolurilor se sprijinea pe dubla opoziție pasiv/activ, interior/exterior, 
care a guvernat tot secolul (M. Perrot, 1985 b). Bărbatul domina în 
întregime spațiul public, puterile lui întinzându-se şi asupra 
gospodăriei. El lua hotărârile fundamentale, el hotăra viitorul 
copiilor.” [CIUPERCĂ, Cuplul...: 19]. Faţă de fiica ei, Mara este 
„businesswoman”, femeie angajată în afaceri după normele de Status 
social specifice secolului al XIX-lea — când, aşa cum ne asigură 
autorul citat mai sus — “Numai celibatarele şi văduvele puteau intra 
în afaceri în nume propriu”. În mod clar podăriţa nu ştie lucrul acesta 
dar, în mod sigur, se foloseşte instinctiv şi pragmatic de Statusul ei, 
însoțindu-l demagogic de afirmaţii şi gesturi dintre cele mai expresive 
şi mai spectaculoase. De aceea, de cele mai multe ori ia de martor 
Pronia la ceea ce i se întâmplă: “...se închină Mara şi în fața icoanei, 
apoi îşi ia copilaşii, pe care totdeauna îi poartă cu dânsa, îi dă puţin 
înainte şi le zice: «închinaţi-vă şi voi sărăcuții mamei!» Sunt săraci, 
sărăcuţii, că n-au tată; e săracă şi ea, c-a rămas văduvă cu doi copii; 
cui, Doamne, ar putea să-i lase când se duce la târg? Cum ar putea 
dânsa să stea de dimineață până seara fără ca să-i vadă?” 
[SLAVICI I: 249]. 

Mara a învăţat că Statusul este important să fie adus în 
discuție întotdeauna în beneficiile Contractualismului la care o 
supune viaţa de zi cu zi. Voluntarismul Marei, dar şi al Persidei mai 
târziu, este în acord cu ceea ce Fukuyama socoteşte a fi specificul 
societății moderne competiţionale în care “dezvoltarea însuşirilor 
cognitive pentru contactele sociale a devenit (...) condiția esențială 
pentru adaptarea evolutivă.” [FUKUY AMA, Marea ruptură : 205) 
Aceasta din urmă pretinde ambiţie încăpăţânată şi talent social. 
Femeia le are pe amândouă. Bunăoară “când sâmte greul vieții, Mara 
nu plânge, ci sparge oale ori răstoarnă mese şi coşuri”. [SLAVICI I: 
251]. Făcând însă ceea ce face nu îşi pierde niciodată capul. Rămâne 
cu totul lucidă. Gata să analizeze, să compare, să judece şi să decidă 
în consecință: “Ea îşi dă însă seamă cât a avut când a rămas văduvă, 
cât are acum şi cât o să aibă odată. Şi, chiar Mara să fii, te moi când 
sâmți că e bine să fii om în lumea aceasta, să alergi de dimineața 
până seara şi să ştii că n-o faci degeaba. ” [SLAVICI I: 251]. 

Pe de altă parte “contactele sociale”, ca temei al “adaptării 
evolutive”, sunt prezente din plin în viaţa ei tumultuoasă. Prin aceste 

contacte podărița identifică modele statutare: “Peste zi ea vede multă 
lume, şi dacă-i iese-n cale vreo femeie care-i place şi ca fire, şi ca 
stare, şi ca înfăţişare, ea-şi zice cu tainică mulțumire: «Aşa are să fie 
Persida mea!» lar dacă bărbat e cel ce-i place, ea-şi zice: „«Aşa are 
să fie Trică al meu!» “ [SLAVICI I: 251]. 


Am mai spus-o! În modernitate Statusul clasei de mijloc nu 
este dobândit prin noblețea naşterii, ci prin vrednicia proprie 
concretizată prin acumulare capitalistă, vrednicie şcolară, înzestrare 
artistică şi plasament în topul starurilor planetare, dacă se poate: 
“Stetea Mara, stetea şi număra în gândul ei banii, câte doi creițari de 
om şi cate zece de perechea de cai ori de boi, număra mereu şi-i 
aduna de se făceau mulţi, încât ochii i se umpleau de lacrămi. 

S-ar putea oare să fii văduvă săracă, să-ți vezi fata preuteasa, 
feciorul staroste în breasla cojocarilor şi inima să nu ţi se moaie?! 

Că lucrurile ar putea să vie şi altfel, asta Mara nu putea s-o 
creadă când vedea ca-n aievea cum atât de bine au să iasă odată 
toate.” [SLAVICI I: 250]. Un singur lucru nu poate gândi femeia în 
reveriile ei, şi anume faptul “Că lucrurile ar putea să vie şi altfel”. Că 
aşa va fi, că, adică, lucrurile vor curge pe alt făgaş se poate prevedea 
din negocierea Persidei cu potențialul ei pețitor. Prin aceasta fata se 
înscrie în propria ei devenire, alta decât aceea gândită de Mara. 
Eliberarea aceasta este mai aproape de secolul XX caracterizat de 
sociologi tocmai “prin creşterea sentimentului identității individuale 
a femeii” [CIUPERCĂ, Cuplul...:19]. 

Iat-o, aşadar, strecurându-se cu abilitate în zona marilor 
strategii ale eliberării, mimând supunerea față de codul de 
comportament social al vremii ei. Eliberarea porneşte de la o 
proiecție într-un viitor ipotetic pe care îl codifică etic: “De unde pot 
eu Să ştiu” îl întreabă pe Codreanu „dacă nu voi prinde mai târziu 
slăbiciune pentru altul? Ce fac atunci? Sunt ori nu datoare să-i 
mărturisesc soțului meu adevărul? 

- Da! zise el cu toată hotărârea. ” [SLAVICI I: 303]. 


Paradoxal oarecum Trică pare mai aproape de 
contractualismul lumii moderne decât Codreanu şi Persida. I se şi 
mărturiseşte în acest fel surorii sale îndemnând-o să-şi urmeze 
glasul inimii şi să se elibereze din chinga vechilor servituți statutare. 
În faţa iubirii fatale pentru Națl concluzia se impune de la sine: "Voi 
trebuie să vă luaţi, adaogă el tare şi hotărât.” [SLAVICI I: 357]. 

Persida însă îi mărturiseşte ceva la care a tot gândit multă vreme: 
tabuul statutar şi interdicțiile sociale care îi zădărnicesc voinţa. Asta 
nu înseamnă nicidecum faptul că ea nu a luat în calcul încălcarea lor, 
numai că acest fapt decisiv presupune o înțeleaptă scrutare a 
obstacolelor pe care fata le şi expune pentru a le putea pricepe cât mai 
bine: 

“— Asta nu se poate, îi răspunse Persida, oarecum obosită de 
gândul acesta, care atât de mult o frământase. Lasă că nici mama, 
nici tatăl lui n-o să-şi dea niciodată învoirea, dară chiar şi dacă s-ar 
putea, nu e binecuvântată de Dumnezeu căsnicia făcută peste voința 
părinţilor.” [SLAVICI I: 357]. 

Refuzul căsătoriei are de înfruntat, prin urmare, câteva ferme 
obstacole de natură etnică şi confesională a părinților lui Naţi. Mai 
apoi, desigur, un refuz în numele lor ar putea genera un altul mai 
redutabil încă de factură etică cu temeiuri creştine: o căsnicie lipsită 
de încuviințarea părinților este lipsită de binecuvântarea divină. Cu 
toate acestea, nu este mai puțin adevărat faptul că Persida, în altă 
împrejurare, şi anume atunci când refuză cererea în căsătorie a 
teologului Codreanu, i se destăinuie în cu totul alt mod. Asistăm aici 
la o negociere a Statutului fetei în care ea strecoară nişte evidente 
derapaje etice, dublate de o lejeritate confesională remarcabilă care 
aduce aminte de ecumenismul lumii de azi. Întâi de toate o minciună 
deloc nevinovată, odată ce era menită să îndepărteze aspiraţiile 
matrimoniale ale unui nedorit. Fata Marei îi mărturiseşte 
pretendentului dorința de a rămâne în mănăstire alături de maica 
Aegidia: 

“- Bine, domnişoară - zise el strâmtorat - dar d-ta tot n-ai 
putea să rămâi aici. 

- De ce nu? 

- Fiindcă nu e cu putință. 

- De ce să nu fie cu putinţă? 

- Pentru că eşti - daca nu mă înşel - ortodoxă. 

- Să trecem peste aceasta, grăi dânsa aşezată. Când e vorba 
de viaţă şi de moarte, nu ne mai uităm la asemenea lucruri mici. 
Oameni suntem, la urma urmelor, cu toții, şi Dumnezeu e unul şi 
acelaşi pentru toți”. [SLAVICI I: 357]. 


Mai apoi Persida se angajează pe drumul dezvăluirii opțiunii 
proprii printr-o iscusită alunecare a sensului şi a tot ceea ce ar fi să fie 
obligaţia etică în confruntare cu slăbiciunile omeneşti ale inimii. 
Spaţiul de mişcare al teologului este foarte mic: între minciună şi 
adevăr nu prea este loc de negociat. Pe de altă parte, în accepțiunea că 
adevărul produce suferinţe, protejarea prin minciună se regăseşte într- 
un sacrificiu al celui care minte ca să protejeze. Admirabilă capcană 

logică, o adevărată ambuscadă care elimină orice posibilă negociere 
din imperative morale ce nu pot fi clintite din cauza “statutului” celor 
care ar putea s-o facă: pe de o parte un viitor preot, de alta o fecioară 
aflată în mănăstire. Statutul celor doi are un temei ontologic tare de 
care Persida se foloseşte pentru a-şi obține libertatea de mişcare şi a 
ieşi, în acest fel, din alte îngrădiri ontologice tari în care femeia este 
supusă familiei, părinţilor, soţului şi tuturor deciziilor acestora 
potențial exterioare voinței proprii. Aşadar, domnişoara Persida 
utilizează argumente tari pentru a scăpa din chinga altor îngrădiri 
statutare asemenea printr-o serie de sofisme care ruinează speranțele 
pretendentului şi-i redau ei libertatea: - Dar dacă aş fi avut mai nainte 
slăbiciune pentru altul? - urmă ea — tot sunt datoare să-i mărturisesc 
adevărul? 

El tresări. 

- Da! zise iar, însă de astă dată cam cu jumătate de gură. 

- Şi-o să se bucure dânsul? 

- Nu tocmai. 

- Atunci - grăi dânsa râzând - e parcă mai cuminte să nu-mi fac 
datoria. 

De ce să-i spun, când îl mâhnesc prin aceasta? Am să mă deprind 
încetul cu încetul cu gândul că datoria mea e să tac, să fiu fățarnică 
şi să-mi fac de-a sila celelalte datorii... pe cât le pot. Urâtă viaţa! 

El se uită nedumirit în faţa ei”. [SLAVICI I: 303]. 

Persida, teologul Codreanu şi 
internetul 


Persida aparține mai degrabă lumii de azi prin faptul că 
relativizează nucleul dur al credinţei. Poate că această situare 
atitudinală este cea mai importantă dintre toate, atâta vreme cât se 
arată a fi plină de urmări dintre cele mai consistente istoric din câte 
tulbură lumea în pragul mileniului trei. lată textul: 

„- Bine, domnişoară - zise el strâmtorat - dar d-ta tot n-ai 
putea să rămâi aici 

- De ce nu? 

- Fiindcă nu e cu putință? 

- Pentru că eşti - dacă nu mă înşel - ortodoxă. 

- Să trecem peste aceasta, grăi dânsa aşezată. Când e vorba 
de viaţă şi de moarte, nu ne mai uităm la asemenea lucruri mici. 
Oameni suntem, la urma urmelor, cu toții, şi Dumnezeu e unul şi 
acelaşi pentru toți. ” [SLAVICI I: 303]. 


O simplă investigație pe topicurile forumurilor de pe internet 
care găzduiesc discuţii în jurul cuvintelor pe care Persida le spune 
teologului Codreanu („Oameni suntem, la urma urmelor, cu toții, şi 
Dumnezeu e unul şi acelaşi pentru toți.) ilustrează actualitatea 
dramatică a ceea ce fata îi spune pețitorului ei acu mai bine de un 
veac. Ea, şi desigur loan Slavici, sunt, iată, în actualitatea imediată. 
Un exemplu din cele multe ni-l oferă site-ul Altermedia, unul cu 
apucături, din câte mi-am putut da seama, mai degrabă extremist- 
fundamentaliste decât  canonic-democratice. Cu toate acestea, 
dezbaterea între cei care stau aproape de Persida cu aceia care se 
despart de ea capătă accente dramatice, pasionale, specifice acestei 

lumi noi, ieşite din peşterile războiului rece şi a zidurile de oţel pentru 
a păşi frenetic, fierbinte şi însângerat, într-o lume, alta, în care 11 
septembrie 2001 se arată a fi o imagine tulburătoare a noului 
holocaust care se hrăneşte din neputinţa de a accepta ceea ce Persida 
îi spune peţitorului teolog: „Oameni suntem, la urma urmelor, cu 
toții, şi Dumnezeu e unul şi acelaşi pentru toți.” 

Pentru a ilustra actualitatea dramatică a vorbelor Persidei vom 
cita din afirmațiile articolului Se închină toți oamenii aceluiaşi 
Dumnezeu? (în http://ro.altermedia.info din 17.09. 2005). Se poate 
vedea ce distanță desparte cele două lumi: una uimitoare prin 
atemporalitatea ei răsturnată. O viziune democrată, tolerantă şi 
inclusivistă acum mai bine de o sută de ani şi alta răsturnată în 
spiritul veacului actual pe suport internet: exclusivistă, intolerantă şi 
cu instincte totalitariste. Faptul acesta arată că rădăcinile răului stau 
temeinic alături de alte raţiuni ale ființării, ca să folosim un concept 
larg folosit astăzi. lată cybertextul şi argumentele sale: 

“În zilele noastre pericolul politeismului pare a fi cu 
desăvârşire exclus. Şi atunci tatăl minciunii cel viclean, vrăjmaşul 
(satana) dă oamenilor următoarea sugestie după logica sa 
drăcească. Precum în rai, el înfiripă în mintea oamenilor „slabi de 
înger” un dialog ca acesta: 

- Câţi dumnezei există? 

- Unul singur! 

- Este acest Dumnezeu creatorul tuturor oamenilor? 

- Da! 

- Deci cui se închină (se roagă, cred) toți oamenii? 

- Acestuia, aceluiaşi Dumnezeu!” 


Continuând argumentele fragmentului citat putem arăta că 
Persida este victima „tatălui minciunii celui viclean”. Fata a căzut 
într-o ambuscadă datorită logicii „drăceşti” întrucât este „slabă de 
înger”. Lăsăm deoparte discuţia despre cel slab şi cel tare şi 
temeiurile ei creştine, şi spunem doar că semeni de-ai noştri înarmați 
cu „credință tare” au umplut lagărele şi camerele de exterminare. 
Aceeaşi „credinţă tare” îi îndrituieşte să aşeze bombele prin metrouri 
şi să îndrume avioanele cu cei slabi de înger, victimele adică, direct în 
turnurile gemene. Cei tari în credință se luptă prin Belfast şi prin 
Kosovo, cei slabi de înger umplu, de obicei şi pentru că sunt aşa, 
adică slabi, gropile comune. Mai mult: în cyber-realitatea noastră tare 
de credință Codreanu teologul care nu sare să atace rătăcirea 
teologhisită înainte-i de frumoasa Persida este el însuşi asemenea 
unor teologi contemporani care, vorba autorului din Altermedia, apar 
la televiziune şi “În loc să apere credința în felul Sfinţilor Părinţi şi 
Mărturisitori, adică duhovniceşte şi nepătimaş, s-au miorlăit în faţa 


56 


telespectatorilor, arătând cât de prieteni, dacă nu chiar fraţi, pot fi 
creştinii şi musulmanii, ce ar avea chiar precepte religioase 
comune!” Şi ca să nu fie nici un dubiu acelaşi autor ne îndeamnă să 
fim tari, folosind argumentele sângelui şi ale morți martirice, care 
altele? „Frați români, clerici şi credincioşi! Oare Sfinţii mucenici 
Brâncoveni şi o sumedenie de alți creştini necunoscuți, în zadar şi-au 
vărsat sângele lor?” Chiar aşa putem zice noi, şi am putea răspunde 
pe măsură, eventual aşezând bombe sub piatra Kaaba de la Mecca ca 
să trimitem în iad câți mai mulți musulmani la vreme de pelerinaj. 
Asta ar fi să fie logica tare a unor asemenea izbucniri retorice către, 
vezi bine, frații români, clerici şi ortodocşi. Mai mult încă nu s-ar 
putea ca să ne binemerităm credinţa tare! 

Norocul lumii în care trăim stă în faptul că pe lângă posibilele 
frăţii ca cele de mai sus se înfiripă pe forumurile de discuţii şi altele 
alături de Persida şi nefericitul ei pretendent din veacul al XIX-lea 
din micul orăşel de pe malul Mureşului. Înainte de a vedea cam ce 
anume spun aceştia, să mai purcedem la o serie de citate tari 
referitoare la ecumenismului romanului în care feciorul unui neamţ şi 
cel al unei românce se însoțesc şi au o odraslă de extract interetnic şi 
interconfesional, cum zicem noi astăzi într-o atât de mult hulită limbă 
de lemn politic corectă. Aşadar Slavici nu pare să fi avut în vedere 
faptul că, vorba cyber-autorului „acelaşi scurt-circuit logic, 
diavolesc, ecumenist” stă în ceea ce a urzit epic. Creatorul Marei şi al 
lumii ei pare să fi uitat să-şi scuipe în sân şi să ia spre cunoştinţă 
imposibilitatea ca „mai multe «biserici» diferite ce mărturisesc 
diferite credinţe şi au diferite botezuri, şi clerul şi credincioşii lor să 
creadă şi să se închine aceluiaşi Dumnezeu” Dacă aşa e, şi dacă acest 
fapt se întâmplă — şi se întâmplă! — atunci Mara este romanul rătăcirii 
celei de pe urmă. lată inventarul rătăcirilor ecumeniste actuale în 
taducerea lor teologhisită aspru pe http://ro.altermedia.info : , 
armenii, copții şi unii sirieni fiind monofiziţi, mărturisesc un Hristos 
cu o singură natură, voință şi lucrare. Aşa făcând, s-au rupt de 
Biserică şi au fost dați anatemei de către patru Sinoade ecumenice!” 

Stau acum, ei şi urmaşii lor, în focul Gheenei. Ai noştri, nu! 
Numai că Naţi este neamţ catolic. Aşa ceva fiind, are şi el parte de 
acelaşi foc: „Catolicii, sau mai bine zis papistaşii, spun aşa: «Spiritul 
(Duhul) Sfânt... carele din Tatăl şi din fiul (filioque) purcede...» iar 
închinarea lor, mărturisind această «dogmă» blestemată, se face 
invers, şi după ei urmează cu aceeaşi închinare anglicanii şi 
protestanții. 

Frate creştine ortodox, Acelaşi Dumnezeu se mărturiseşte 
aici? Aceeaşi Sfântă Treime? 

Gândeşte-te şi trezeşte-te! ” [http://ro.altermedia.info]. 

Numai că necazurile lui Slavici şi ale protagoniştilor 

romanului său nu se opresc aici. Ba mai mult, ajung fără să vrea, 
masoni, alături de venerabilul, vorba lui Caragiale, frate Albert 
Lantoine care spune următoarele: „Părerea generală este că 
fondatorii francmasoneriei au vrut să creeze o punte de legătură între 
culte...” [http://ro.altermedia.info]. Imposibilitatea personajelor, a 
romanului, a literaturii vii, în cele din urmă, stă toată în această 
concluzie de pe urmă a slujirii drepte: „aşa că frate creştine ortodox, 
ierarh, preot sau mirean, ori-ori... Nu se poate sluji la doi stăpâni.” 
[http://ro.altermedia.info]. 
Ce vom face noi cei care vieţuim în viața care se vieţuieşte, vorba 
păcătosului Gore Pirgu din neuitatul roman Craii de curtea veche, 
dacă ea, viaţa care se viețuieşte, ne pune în situaţia de a alege între și- 
şi repectiv ori-ori. Nu vă fie lucru de şagă, dragilor, venerabililor, 
fraților mireni şi de toate soiurile, culorile, credinţele, confesiunile, 
asociaţiile vine vremea când va trebui să alegem între cele două: ori- 
ori sau şi-şi. Pe de altă parte Istoria, pişichera de ea, ne învaţă că în 
afacerea de fel ori-ori am investit mulți morți, sânge, suferinţe, 
eiusdem farinae. Ori ei-ori noi, ori evreii-ori arienii, ori albii-ori 
negrii, ori chiaburii-ori săracii, ori musulmanii-ori creştinii! 
Suferința disjuncției este atât de mare, încât îndrăznesc să spun, ca un 
smerit privitor la spectacol, că ar fi timpul conjuncției copulative. 

Încremenirea nobil-metafizică a 
Statusului 
şi dinamica mercantil-prozaică a 
Contractului 


Aşadar, lumea de pe Valea Mureşului pare mai degrabă 
dispusă spre negocierea Statusului decât spre afirmarea lui 
axiomatică. Acest fapt împrumută mentalului colectiv al locului o 
dinamică generatoare a unui capital social deschis modernizării, 
prefacerilor şi progresului. 

Intuitiv sau nu, Slavici atacă epic încă din primele pagini ale 
romanului Statusul conştiinţei religioase a protagonistului central — 
fără îndoială cea mai refractară zonă față de negocierile 
contractualiste specifice modernităţii. Implacabilul axiomatic al 
Statusului confesional este întrupat în potenţiala conflictualitate, 
altfel binecunoscută, a romano-catolicismului şi a ortodoxiei 
răsăritene: 

“Sus, pe coasta unui deal de la dreapta Murăşului, e 
mănăstirea minoriţilor, vestita Măria Radna. Din turnurile bisericii 
mari şi frumoase se văd pe Murăş la deal ruinele acoperite cu muşchi 
ale cetății de la Şoimoş; în fața bisericii se întinde Radna cea 
frumoasă şi peste Murăş e Lipova cu turnul sclipicios şi plin de 
zorzoane ale bisericii româneşti. ” [SLAVICI I: 249]. 

Aşadar două realități cu două situări “tari? care vor fi 

subminate în roman prin dinamica subiacentă, uneori subliminală, 
alteori ivită limpede, a unor negocieri continue. Acestea modifică 
încremenirea Statusului şi o proiectează în dinamica mercantilă şi 
prozaică a Contractului. Prima condiție a instalării modernității, ca 
stare a negocierii contractualiste, este pluralismul, fie el confesional, 
etnic, social. O societatea a Statusului arhaic şi premodern are un 
grad ridicat de omogenitate, este uniconfesională, unietnică şi puţin 
diferențiată social. În aceste condiţii, capitalul social are o dinamică şi 
o implicită dezvoltare mai redusă din cauza faptului că este mai puțin 
solicitat prin absența provocările dilematice ale statuării care să 
genereze necesitatea reaşezărilor negociate. 
Să remarcăm întâi de toate faptul că, față la față cu pluralitatea 
confesională, comportamentul femeii este departe de a fi exclusivist: 
“ Mara, deşi creştină adevărată, se duce şi ea câteodată la biserica 
aceasta, dar se închină creştineşte, cu cruci şi cu mătănii, cum se 
cuvine în fața lui Dumnezeu. Că icoana face minuni, asta n-o crede; 
ştie prea bine că o Maică Precistă nemţească nu e o adevărată Maică 
Precistă. “|SLAVICI I: 250]. 


Situarea conflictuală şi implicita poziționare dilematică 
favorabilă negocierii este anunțată mai întotdeauna de sensuri 
instituite de construcții gramaticale concesive. Prin urmare “ Mara, 
deşi creştină adevărată, se duce şi ea câteodată la biserica aceasta”. 
Să observăm că paradigmele inflexibile ale statuării se situează mai 
întotdeauna, cum spuneam, în aria semantică a conjuncției concesive. 
Acest fapt presupune o lectură a textului analizat dincolo de sensurile 
instituite ale concesiei. În definirea Statusului şi a procesului 
subsecvent al statuării, coagularea paradigmatică se întâmplă prin 
juxtapuneri copulative. Un Status anume se construieşte semantic în 
orizontalitatea unor definiri axiomatice: Mara este “creştină 
adevărată”, ea “se închină creştineşte, cu cruci şi cu mătănii, cum se 
cuvine în fața lui Dumnezeu”. [SLAVICI I: 250]. Negocierea, pe de 
altă parte, se petrece prin trecerea dinspre verbul stării către verbele 
de mişcare aflate sub impulsul semantic al construcțiilor concesive. 
Concesia este cea dintâi condiţie a bunei derulări a negocierii. În 
tratatele comerciale şi de management al negocierii întâlnim adesea 
asemenea îndemnuri spre stări concesive: “Rareori o lovitură dată 
înapoi adversarului te va ajuta Să-ţi promovezi interesele. 
Dimpotrivă, de cele mai multe ori duce la deteriorarea bunelor 
relaţii. Pe de altă parte, chiar dacă ai câştiga bătălia, s-ar putea să 
pierzi războiul. "|URY, Dincolo de refuz...:18]. 

În derularea negocierilor translația de la conjuncția 
concesivă la cea adversativă măsoară drumul renegocierii 
Statusului. Sensul concesiv față de cel adversativ ilustrează 
flexibilitatea negocierii în confruntare cu inflexibilul statuării. Mara 
se duce la biserica papistaşilor “dar se închină creştineşte, cu cruci şi 
mătănii”. [SLAVICI I: 250]. 

Conjuncţia adversativă exprimă aici ceea ar fi să fie, conform 
tratatelor despre negociere, tactica denumită “ZIDURI DE 
PIATRĂ” care “înseamnă refuzul de a se clinti. Adversarul încearcă 
să te convingă că e inflexibil şi că nu ai altă soluţie decăt s-o accepți 
pe-a lui. Inflexibilitatea poate lua forma unui fait accompli: „Ce s-a 
făcut e bun făcut şi nu mai poate fi schimbat” |URY, Dincolo de 
refuz...:27]. Numai că prezenţa conjuncției concesive în fragmentul 
nostru schimbă fermitatea adversativă care apare mai degrabă ca un 
alibi al compromisului viitor. Conjuncţia adversativă exprimă aici 
mai puţin zidul de piatră, cât o poziţionare viitoare în defensivă. De 
fapt, în cele din urmă, concesivul izbândeşte, odată ce, la sfârşitul 
romanului, procesul tranzitiv al negocierilor instituie o lume 
contractualistă: „ Mara, deşi este creştină adevărată” (ortodoxă, 
adică), „nepotul ei va fi papistaş.” [SLAVICI I: 250]. 

Să mai spunem că, la începutul acestui drum, diferenţele 
interconfesionale sunt atât de ferme, de tari, cum spun filosofii 
postmodernişti, încât este subînţeles de ce Mara este creştin adevărat, 
iar catolicii nu. Diferenţa stârneşte gândirea reflexivă. Creştinul 
adevărat, adică acela ortodox, face într-un anume fel crucile şi 
mătăniile. A vedea diferenţa pretinde a cunoaşte prin judecare şi 
valorizare. Acestea stabilesc întotdeauna Statusul prin vederea 
celuilalt în diferență. Acelaşi parcurs al relativismului statutar se 
petrece şi în fragmentul epic referitor la icoana făcătoare de minuni 
din altarul mănăstiresc: “Că icoana face minuni, asta n-o crede, ştie 
prea bine că o Maică Precistă nemțească nu e o adevărată Maică 
Precistă. “ Miracolul este rezervat creştinismului celui adevărat în 
care, iată, elementul etnic joacă un rol bine definit: neamţ înseamnă 
catolic, după cum ortodox poate fi doar românul sau sârbul. În lumea 
simplă a târgoveţilor din a doua jumătate a secolului al XIX-lea, 
statutul etnic îl concurează tot mai apăsat pe acela religios. Cum se 
face totuşi că, deşi icoana nemţească a Maicii Domnului nu face 
minuni, Mara este acolo, în preajma ei ? Ceea ce o atrage în răcoarea 
barocă a altarului nu se poate explica prin statutul ei de “creştin 
adevărat”. După cum spune prozatorul: “e însă altceva la mijloc.” 
Acest altceva modifică raporturile interconfesionale şi interetnice din 
necesități pragmatice, capitaliste şi de piață, cum am spune astăzi. 
Mara merge la mănăstirea franciscană Maria Radna pentru că 
sărbătoarea hramului oferă un prilej foarte bun pentru comerț. Aceste 


6l 


considerente prevalează în concurența cu celelalte etnice şi 
confesionale. Mara îşi relativizează fermitatea statutară a credinței, 
odată ce îşi spune sieşi că “Bine face dar lumea care vine la Măria 
Radna să se închine” [SLAVICI I: 250]. O gândire premodernă ar 
formula judecăţi opuse: odată ce icoana nu-i făcătoare de minuni iar 
credința romano-catolică este eretică, lumea de acolo este rătăcită şi 
îşi pierde vremea. Numai că, în felul de a gândi al Marei, îşi face loc 
subliminal, pragmatismul capitalist specific lumii secularizate. 
Podăriţei “fi râde inima când pe la Sinte Mării timpul e frumos” 
[SLAVICI I: 250]. Grija femeii pentru confortul meteorologic nu are 
în vedere buna desfăşurare a hramului, ci pe aceea a târgului. Vremea 
bună face “ca lumea să poată veni cale de o săptămână de zile, cete- 
cete; cu praporele în vânt, cu crucile împodobite cu flori şi cântând 
psalmi şi litanii” [SLAVICI I: 250]. Mara nu este impresionată de 
frumuseţea liturgică a pelerinajului şi nici de credința care îi poartă pe 
oameni “cete-cete”, ci de faptul că “Acum, când vin sutele şi se adună 
miile pe locul cel larg din fața mănăstirii, acum e secerişul Marei, 
care dimineaţa iese cu coşurile pline şi seara se întoarce cu ele 
goale.” [SLAVICI I: 250]. Atât şi nimic mai mult, aceasta este noua 
religie a lumii noi: comerțul şi profitul care rezultă de aici. Din aceste 
motive circumscrise oportunității de afaceri şi comerţ “se închină 
Mara şi în fața icoanei, apoi îşi ia copilaşii, pe care totdeauna îi 
poartă cu dânsa, îi dă puţin înainte şi le zice: «închinaţi-vă şi voi 
sărăcuții mamei!» [SLAVICI I: 25 

“Din vorbe şi din clipirea ochilor, 
parcă-i ghicea gândurile” 


- scurte reflecții despre piață şi lumea ei - 


În piață se pot petrece multe. Răutăţile, strategiile de toate 
felurile se nasc pe loc. Văduva Lenca, din nuvela În lume a lui Ion 
Popovici Bănăţeanul, este o femeie neajutorată. Are datorii rămase 
de la răposatul soţ către maistorul Iosif, un hrăpăreţ care o ţine din 
scurt. Demonul Iosif o ţine dinadins sub această presiune financiară 
pentru a se folosi de biata femeie devenită victimă. Locul 
victimizării este piața. De altfel, intenţiile demonului le află Lenca 
dintr-o privire: “Din vorbe şi din clipirea ochilor, parcă-i ghicea 
gândurile şi ar fi dat ani de zile din viaţa ei, ca să nu-l înţeleagă. 
Prea cu ochi şi cu sprâncene erau însă glumele lui, încât ea să nu- 
1 priceapă.” (BĂNĂŢEANUL, În lume: 85]. 

In piaţă, acolo între meşteri şi negustori, se duce războiul 
supraviețuirii în competiţia dictată de jocul cererii şi al ofertei. 
O lume a demonilor şi a îngerilor, a învinşilor şi a 
învingătorilor. Fojgăiala în care văduva Lenca şi-a întins 
“satra” cu marfa este lumea însăşi în care, vorba lui Fukuyama, 
“îngerii se amestecă cu demonii”. [FUKUYAMA, Marea ruptură : 
204]. De bună seamă că, în acord cu principiile lumii capitalismului 
concurenţial, ne putem întreba la rândul nostru asemenea analistului 
american: “ce trăsături psihologice vor fi mai utile pentru a prospera?” 
[FUKUYAMA, Marea ruptură : 204]. Este posibil să evităm 

victimizarea socială aşa cum se arată limpede aceasta în frazele lui Ion 
Popovici Bănăţeanul? Cel mai slab trebuie să aştepte, să îndure, să 
găsească momentul în care poate contraataca. Văduva pricepe şi ea că nu 
poate fi altfel, că este victimă a pieţei care nu are sentimente . Pe de altă 
parte, timpul în lumea de piață este izvor al banilor şi pricină a izbânzilor 
sau a crahului. Şi Lenca ştie acest lucru şi încearcă să-i înduplece 
consecințele trecerii prin răbdare şi pândă. Toată lumea în piaţă stă la 
pândă şi aşteaptă momentul potrivit. Aşa e la şatra cu opinci a văduvei, 
aşa e la bursă. Şi într-un caz şi în celălalt, victoria şi înfrângerea este dată 
de capacitatea de a potrivi preţul pe care-l ceri cu un timp anume care să-i 
fie favorabil într-o veşnică aşteptare, dincolo de sentimente şi chiar 
împotriva lor: “cu cât vremea trecea, cu atât mai ales trebuia să 
înghită totul şi să-şi înnăduşească mânia.” Capitalismul este un fel 
de letopiseţ al faptelor ignobile: “Zi cu zi ea cheltuia din bani; 
cheltuia cu socoteală, dar tot cheltuia, iar vânzarea opincilor 
numai câştig nu-i aducea. Şi, de când a cumpărat opinci de la 
Iosif, parcă tot mai rău i-a mers.” Utopule nu-şi au locul aici. 

“E clar”, ne spune Fukuyama “că răspunsul nu este că ar trebui cu toții 
să ne transformam în îngeri, căci astfel am deveni vulnerabili atunci când 
am fi confruntaţi cu demonii. Avem mai degrabă nevoie de trăsături care 
să ne permită să rezolvăm multiple probleme de tipul dilemei prizonierului, 
cu care ne confruntăm zilnic. In primul rând, ne-ar fi de folos capacități 
cognitive speciale care să ne permită sa deosebim îngerii de demoni. În al 
doilea rând, ne-ar trebui emoții sau instincte speciale care să ne asigure 
că aplicăm consecvent strategia «dinte pentru dinte»: trebuie să-i 
recompensăm pe îngeri şi să ne dăm peste cap pentru a-i pedepsi pe 
demoni.” Şi se pare că exact acest lucru s-a întâmplat în decursul evoluţiei 
psihicului uman. Psihologul Nicholas Humphrey şi biologul Richard 
Alexander au sugerat că unul din motivele pentru care creierul uman s-a 
dezvoltat atât de rapid a fost nevoia oamenilor de a colabora, a înşela şi a 
descifra comportamentul semenilor. In cele aproximativ 5 milioane de ani 
de când evoluţia umană s-a desprins de ramura care a dus la cimpanzei, 
creierul şi-a triplat volumul şi s-a mărit până la limitele permise de 
colul uterin. În raport cu scara de timp a evoluţiei, această schimbare s-a 
produs cu o viteză uimitoare. Mulţi ani, oamenii au crezut că avantajele 
inteligenței datorate unui creier voluminos erau evidente la vânătoare, la 
confecţionarea uneltelor etc. Dar şi alte animale vânează, confecționează 
şi folosesc unelte, ba chiar creează şi transmit un fel de cultură 
rudimentară, fără să posede capacități cognitive atât de avansate ca ale 
omului. ,, |FUKUY AMA, Marea ruptură : 204]. 


În piaţă, acolo între meşteri şi negustori, se duce războiul 
supraviețuirii în competiţia dictată de jocul cererii şi al ofertei. 
În secolul al XIX-lea comerțul şi competiția capitalistă 
dobândesc dimensiuni infernale. Omul este supus decăderii prin 
sărăcie, şi marfa îl transcende ca valoare. 

Pe lângă piața mărfurilor există şi piaţa muncii. Starostele 
Bocioacă se plimbă, analizează, vede şi hotărăşte în consecinţă : 
“— Cine a făcut bunda asta ? întrebă el uitându-se cu de- 
amănuntul la cusături. 
— Eu ! răspunse Trică, făcând un pas înainte.” 
[SLAVICI, I: 90]. 
Cei doi sunt într-o măsură mult mai mare liberi economic. 
Poate că şi politic. În mod sigur, liberi existenţial. Bocioacă şi Trică 
nu au de făcut o alegere în corzi la fel ca văduva Lenca în raporturile 
ei cu maistorul Iosif. Oricât ar părea de îndepărtată comparația, 
sâmburele ei se află în raporturile celor două situări. Proiecţia în 
macrosmosul social a discuţiei starostelui cu feciorul Marei 
presupune, în cele din urmă, existenţă “unui sistem în care toată 
acțiunea coercitivă a statului este limitată la executarea unor reguli 
generale abstracte” care “este enunțată adesea folosind cuvintele 
unuia dintre marii istorici ai dreptului” conform căruia: “«mişcarea 
societăţilor aflate în progres a fost, până acum, o mişcare de la Statut 
la Contract .»“ HAYEK, Constituţia...: 172]. Cei doi sunt aproape 
de starea contractuală ca liberă consimţire, în vreme ce văduva îşi dă 
seamă că, lipsită fiind de libertatea economică — care a obligat-o să 
vândă marfa mult sub preţul pieţei — îşi simte amarnic lipsa de libertate 
în general şi, implicit, handicapul social care rezultă din absența 
acesteia: “Petrecându-] până afară, văduva Lenca nu-şi mai putu opri 
plânsul. Ştia şi dânsa că pieile fac mai mult, dar nici unul din cei 
cărora le-a spus că are piei n-a venit să le vadă şi ea nu le putea 
ține, ea trebuia să le vândă, să le vândă orişicum ca să n-aibă 
pagubă şi mai mare. lar George de ce n-a venit când l-a chemat, 
dacă a avut de gând ca să i le cumpere şi de ce-i bate acum la uşă şi 
o cătrăneşte mai tare. 
Şi plângea văduva Lenca, plângea.” [BĂNĂŢEANUL, În 
lume: 80] 

Bocioacă şi Trică trăiesc într-o lume aflată sub zodie 
contractuală. Văduva Lenca este închisă în definirile implacabile ale 
Statusului specific mai degrabă Lumii Tradiţionale Pure. Situarea ei 
socială o supune unei nedrepte discriminări predeterminate. Ea îşi 
plânge starea ei de ființă fără libertate economică. Şi nu numai, atâta 

vreme cât între libertatea economică şi cealaltă legătura este de 
nedesfăcut. 

Ba mai mult, piața muncii se află şi ea diferențiată de la 
Contract la Statut. În libertatea pieţei, oferta presupune, pe cale de 
consecință naturală, şansa libertății acceptării sau a refuzului: 
“Bocioacă, tot înalt si subţire şi el, se uită de jos până sus la Trică. 
Îi era parcă nu se poate ca acele mâni mari să fi cusut florile cele 
atât de curat scoase. 

— Ei bine, băiete ! zise el. Când ai ieşit calfă ? 

— De Sf. Gheorghe. 

— Vrei să vii la Lipova ? Eu sunt Bocioacă, starostele.’ 
[SLAVICI, I: 305]. 

Dincolo, sub imperiul statuării, munca (de retail, cum i se spune 
azi detailistului) este impusă. Iosif cere şi femeia constată 
discriminarea şi încearcă un recurs fără şanse: “— Adică ce crezi, 
că o să afli la alții opinci ca la mine şi aşa de lesne ? Îți spun eu, 
umblă norocul după dumneata şi-i întorci spatele, zise maistor Iosif, 
care văzuse mişcarea văduvei. Şi dacă te mai gândeşti că ţi le dau 
şi pe datorie. 

Văduva Lenca se simțea ca niciodată strâmtorată — «le 
aruncă în spatele mele» îşi gândi ea, apoi cu glas domol îi 
răspunse: 

— Maistor losife, eu nu zic că nu vreau să cumpăr, dar zău, 
sunt prea scumpe şi gândeşte şi dumneata, că mult trebuie să-mi 
rup gura cu o țară de oameni până le voi putea vinde şi ar fi 
păcat ca truda mea să fie în zadar şi să nu câştig şi nimic 
pentru mine, pentru fetiţele mele. ” [BĂNĂŢEANUL În lume: 83] 

Ne putem întreba în privinţa confruntării dintre văduvă şi 
maistor, dacă a “a stăpâni şi a fi stăpânit nu este numai printre 
întocmirile necesare, ci şi printre cele folositoare” 
[ARISTOTEL, Politica : 9]. Răspunsul are aici cel puţin meritul de a 
oferi o perspectivă pragmatică, lipsită de iluzii utopice. Oriunde şi 
în orice situație concret istorică există conducători şi conduşi, 
generali şi soldați, patroni şi salariați. A crede altfel este primejdios 
pentru că simplifică schematic o stare socială care se arată a fi 
“cumva împotriva naturii”, după cum ne asigură Stagiritul. Dacă 
este aşa şi dacă altfel nu se prea poate, rămâne să căutăm utilitatea 
acestor “intocmiri folositoare”. Pragmatismul constatării acesteia se 
regăseşte în dublu registru meliorist. În măsura în care relaţia de 
necesară subordonare este înscrisă definitiv în implacabilul istoriei, 
nu rămâne altceva decât să constatăm că acela care poruncește şi 
acel care execută porunca au a-şi ameliora propria condiție pentru a 
ridica la rang superior relația însăşi. Este de preferat ca stăpânitorul 
şi stăpânitul, cum le spune Aristotel, să tindă înspre mai binele 
propriei situări, întrucât la o simplă examinare logică, “o treabă 

săvârşită de către agenţi mai buni este mai bună” |ARISTOTEL, 
Politica : 9]. Întrebarea inevitabilă este dacă există garanţii că aşa 
ceva se va întâmpla oriunde în istorie, dacă ceva anume poate 
garanta că această aspirație, în esența ei de natură cvasi- 
ontologică, chiar este aşa şi procesul va evolua inevitabil în acest 
sens. Istoria arată că nu există garanții ferme în acest caz şi că 
implacabilul unor dezvoltări pozitive, oricât de solid 
predeterminate logic, sfârşeşte de multe ori în contrariul ei. 
Raporturile de subordonare sunt adesea expresia directă şi 
brutală a unor raporturi de putere care viciază devenirea naturală 
spre mai binele relației. Pe de altă parte, orice încercare de a 
modifica statutul celor două forțe — aflate în continuă şi 
neodihnită confruntare — a născut în utopiile moderne reaşezări 
ale statuării sociale în care relația viciată s-a regăsit sub alte 
înfățișări. În numele rasei sau al clasei s-a restatuat relația dintre 
străpâniți şi stăpânitori fără a se modifica esenţa ei. Singura 
modificare posibilă în sens meliorist s-a dovedit a fi chiar 
schimbarea relaționării însăşi prin evoluţia treptată de la Statut la 
Contract, în sensul pomenit de Fukuyama. Literatura dă şi ea 
seama de asemenea perspective asupra ontologiei relațiilor 
interumane. Este la îndemână observaţia că Trică şi Bocioacă îşi 
negociază statutul relațiilor în sensul pe care-l oferă piața 
contractuală şi îşi prezervă, prin această libertate economică, şi 
libertatea în toate sensurile posibile. Lenca şi maistorul Iosif îşi 
repoziționează Statutul relaţiei în termenii de putere aşa cum îi 
defineşte Aristotel: “trebuie să deosebim într-o vietate două puteri, 
una Stăpânitoare, cealaltă conducătoare, şi anume sufletul, care 
stăpâneşte corpul cu puterea exercitată asupra sclavului, şi 
rațiunea, care conduce şi înfrânează dorinţele cu puterea omului 
politic sau a regelui. Din aceasta se vede că ascultarea corpului 
de şefia sufletului şi înfrânarea părţii afective de către rațiune şi de 
partea care are judecată este ceva natural şi folositor totodată, pe 
când dacă ar fi egale ori inverse, ar fi ceva primejdios tuturor 
părților. ” [ARISTOTEL, Politica : 10]. 

Raporturile protagoniştilor se bazează pe vicierea Contractului 
prin agresiuni asupra negocierii, facilitate evident de Statutul celor 
doi. Pe de o parte un bărbat bogat, de cealaltă o femeie singură care îi 
este pe deasupra datoare. De aici vicierea negocierii şi a poziționării 
în confruntarea care, în chiar esenţa ei, nu este liberă chiar dacă 
maistorul încearcă să-i ofere partenerei iluzia libertății contractuale: “ 
Adică ce crezi,” îi spune Iosif “că o să afli la alții opinci ca la 
mine şi aşa de lesne?” [BĂNĂŢEANUL, În lume: 89]. Este vădit că 
văduva ar putea găsi şi la alții în piață marfă cu înlesniri încă mai 
mari, aşa că vorbele: “Îți spun eu, umblă norocul după dumneata şi-i 
întorci spatele,” au cel mult o acoperire propagandistică. 
Întotdeauna când vicierea contractului se petrece, se ivesc 

discursurile cu valoare manipulatoare pentru a ascunde în aparența 
declaraţiilor, esenţa realităţii strâmbe. De altfel, cu cât strâmbătatea 
este mai mare cu atât amplitudinea retorică este mai consistentă. 


w 


De la piață la matrimoniu şi retur 

În aglomeraţia pieţei se naşte, cum se spune cu iz pretenţios, 
sentimentul modern al pierderii reperelor, reificarea şi angoasa. Tot 
ceea ce mai târziu vor descoperi existențialiştii, află şi Persida. Omul 
număr în mulțime, mai nimicul din existența urbană se iveşte în 
fojgăială şi neastâmpărul iarmarocului [vezi Daniel Vighi. Tentaţia 
Orientului. Piteşti : Paralela 45, 1998]. “Era, sărmana de copilă, 
cuprinsă de spaimă aici în mijlocul acestei lumi, unde nimeni nu i se 

punea împrotivă. O, Doamne ! câte n-ar fi făcut ea dacă n-ar fi fost 
în apropierea ei Trică? Şi ce a făcut când s-a văzut singură, de capul 
ei ?Nu ! omul nu trebuie să fie niciodată singur.” [SLAVICI, I: 291]. 

Nu ştim prea bine cât adevăr de viață şi câtă observaţie 
convențională există în constatarea fetei. Sigur este faptul că, din 
perspectiva atotştiutoare a autorului, dar şi a cititorilor, vorbele de 
mai înainte au valoare profetică. Altfel însă, din perspectiva lumii de 
azi, reflexivitățile de acest fel par mai aproape de sensibilitatea 
postromantică în viitoarele ei întrupări existenţialiste. Singurătatea va 
fi să fie una din temele majore ale filosofie şi literaturii angajate în 
asediul hermeneutic al condiției umane. Pentru semenii Persidei, şi 
pentru felul lor de a vedea lumea înconjurătoare, antidotul singurătăţii 
este la îndemână şi se poate găsi într-o soluție socială verificată prin 
familie şi justa ei întemeiere: singurătatea poate fi depăşită prin 
căsnicie. Numai că, până într-acolo, drumul presupune obligatoriu să 
dobândeşti, printr-o stare socială prosperă, recunoaştere comunitară şi 
să intri în regimul concurenţial al lumii capitalismului liberal. 
Concurența naşte inconfortul culturii dezvoltării şi perspectiva 
subsecventă a ratării materiale şi sociale. Cea dintâi ratare sfârşeşte în 
sărăcie, cea de-a doua în singurătate. Nu este întâmplătoare referinţa 
la singurătatea în aglomeraţia pieţei. “Societatea noastră este una a 
invaziei necunoscutului, simultană cu o restrângere a spaţiului 
privat, care face ca în multe din locurile pe care le străbatem să nu 
existe o distanţă fizică între un individ şi ceilalți. Să ne gândim, de 
exemplu, la spațiul străzii sau la cel al transportului în comun, unde 
«întâlnirea» este scurtă, întâmplătoare, şi se produce într-un climat 
de neutralitate emoțională. Necunoscutul nu mai este străinul de 
altădată, care era perceput ca potenţial duşman, dar nu este nici 
semenul, ci este “un străin fizic accesibil şi un seamăn social 
inaccesibil”. Întâlnirea este o “falsă întâlnire ” (folosind termenul lui 
Buber), un accident, nu se situează într-un şir cauzal, e o întâlnire 
care nu influențează nici ceea ce a fost şi nici ceea ce va fi, lăsând 
totul neschimbat. ” |PUGHI, Corp ... :16) 


Din cauză că “societatea noastră este una a invaziei 
necunoscutului” care se vede dublat neliniştitor de o “simultană (...) 
restrângere a spațiului privat” “voia” Persida “să meargă acasă, 
unde toţi o cunosc.” [SLAVICI, I: 291]. Întâlnirea pe stradă, în 
urbanitatea modernă şi postmodernă, este neutră emoţional, este 
scurtă şi cu totul întâmplătoare, este adică o “iluzie a întâlnirii”, un 
pesudo-contact uman. Pe de altă parte, în precapitalismul ocrotitor 
“toţi se simt în drept a-i sta în cale, unde privirile tuturora o mustră, 
unde nu poate să umble de capul ei.” |SLAVICI, I: 291]. 

De altfel, frământarea Persidei ascunde îndărătul ei un lung 
drum al eliberării care a scris istoria modernă a matrimoniului. Pentru 
Alexis de Tocqueville, una dintre principalele dileme ale lumii 
moderne democratice se referă la cum anume se poate “concilia 
fericirea privată şi acţiunea publică. (...). «Democraţia slăbeşte 
legăturile sociale, dar strânge mai mult legăturile naturale. Ea îi 
apropie pe cei înrudiţi, dar în acelaşi timp îi distanțează pe cetăţeni 
unii de alții». 

Astfel, pentru liberali, familia, comunitate oarecum „naturală ”, 


este cheia fericirii individuale şi a binelui public.” [PERROT, 
Familia... :80] 


Este evident că în cazul obstacolelor pe care le înfruntă Persida 
“fericirea privată” intră în conflict cu “legăturile sociale” aşa cum 
erau ele statuate în societatea vremii. În fapt, replica fratelui ei:”- 
Prostii! grăi Trică. Ce vă pasă de dânşii dacă altfel nu puteți trăi! Ei 
nu ştiu, nu înțeleg...” confirmă tocmai necesitatea eliberării din 
chingile vechi sfărâmate de revoluție şi reabilitate în timpul 
Restauraţiei, când valorile Statusului covârşesc, din nou, pe cele ale 
Contractului iar autoritatea părinților şi valorile etice creştine revin în 
forță. Lupta de eliberare din constrângerile vechilor statuări este 
până la urmă principala tramă, conflictul cel mai intens al Persidei 


6 “Familia este în aceeaşi măsură preocuparea majoră a 
tradiționaliştilor, ai căror principali reprezentanți au fost: Louis de 
Bonald pe vremea Restauraţiei şi, mai târziu, dar într-un cu totul alt 
fel, Frederic Le Play şi şcoala lui. Critica adusă decăderii 
moravurilor, pervertirii rolurilor sexuale, efeminării reprezintă 


marea lor obsesie. 

De altfel, familiile destrămate, femeile care şi-au uitat îndatoririle 
sunt obişnuiții țapi ispăşitori ai înfrângerilor militare ca şi ai 
comoțţiilor sociale. Restaurația (cf. lucrările lui R. Deniel), 
Ordinea morală (cf. Mona Ozouf) sunt, din acest punct de vedere, 
exemplare. Regimul de la Vichy se va apropia încă mai mult de acest 
model (cf. Robert Paxton). 

Ofensiva familialistă, în vremea Restauraţiei, este triplă. Mai 
întâi, religioasă: misiunile fac din respectul față de familie tema lor 
favorită. „Unde te poţi simţi mai bine decăt în sânul familiei?” - 
intonează o cântare de prin 1825. Politică - atacă divorțul, autorizat 
din 1792, şi obține abrogarea sa în 1816. Ideologică - apostolul ei 
este De Bonald. Foarte citit în mediile nobilimii de provincie (Renée 
de Lestrade, eroina maternă din Memoriile celor două tinere 
măritate, un text balzacian, îl citează deseori), el este agentul unui 
proces de moralizare a aristocrației care - prin el - încearcă să-şi 
refacă virginitatea pierdută. Visul „vieții la castel" şi al luxului 
ostentativ etalat de o aristocrație desfrânată, un vis atât de stăruitor 
în psihologia populară, supraviețuind până astăzi chiar în comentariile 
ce se fac cu prilejul vizitelor la Cateel. vacantelor noastre, se hrăneşte 
din amintirile unui timp de mult trecut: acela al «bucuriei de a trăi»". 
[PERROT, Familia... :81] 

până când se va decide să-i treacă hotarul. Acest lucru este vizibil, şi 
asupra lui Slavici insistă cu precădere. Odată ce Trică îi confirmă cele 
mai ascunse porniri şi i le abilitează fățiş, secondat de Naţi, el însuşi 
ferm decis să treacă peste ele, Persida se comportă în felul eroilor 
tragici din vremuri antice: 


“- Nu mă ispitiți - şopti ea încet - că sunt slabă şi Dumnezeu vede 
şi ceartă! Nu! - urmă apoi - mai presus de muma mea e numai 
Dumnezeu şi numai lui mă pot da fără de voinţa ei! 


Grăind aceste vorbe, ea se depărta, ca dusă de o hotărâre 
nestrămutată, cu paşi mari şi cu capul ridicat, ca odinioară. 


- Persido! strigă Trică şi porni după dânsa. Naţi îi puse mâna pe 
umăr, ca să-l oprească. 

- N-o mai întărâta - îi zise -, aşa face de câteva zile. Și-a perdut 
somnul, se zbuciumă stând, peste zi, aşa singură, nu are cui să-şi 
împărtăşească gândurile, zice că s-a pus în vrajbă cu toată lumea şi e 
adeseori ca ieşită din fire; iar se potoleşte însă dac-o laşi de capul 
ei.” [SLAVICI, I: 358]. 


Revenim la piață, aşa cum este prezentă în roman. Să observăm 
faptul că există aici o extensie ştiută a ei dintr-o perspectivă puțin 
vizibilă, după cum crede von Misses că ar fi să fie piaţa muncii. 
Slavici descrie accidental realități de obşte meşteşugărească, 
cenzurativă după vechi tradiții monopoliste de vârstă 
medievală: "Deoarece breasla cojocarilor din Arad ținuse morțis ca 
cojocarii din alte părți să nu-şi poată scoate marfa la vânzare decât 
în Ziua a treia, Bocioacă-și avea şi el, ziua-ntâi şi ziua a doua, lăzile- 
nchise şi se plimba printre şetrile cojocarilor din Arad, ca să vadă ce 
lucruri frumoase au mai scos în târg. ” |SLAVICI, I: 305]. 


Fragmentul scurt de mai sus, deşi cu valoare de strictă situare 
contextuală a narațiunii, este totuşi plin de consecinţe, întrucât 
luminează o lume în specificitatea ei care ne interesează nemijlocit. 
Aşadar: “breasla cojocarilor din Arad ținuse morţis ca cojocarii din 
alte părți să nu-şi poată scoate marfa la vânzare decât în ziua a 
treia. ” |SLAVICI, I: 305]. De unde asemenea obligaţie şi piedică pusă 
stării libere a comerțului ? Explicaţia este complicată şi de aceea 
pretinde un moment de scrutare mecanismelor pieței. Milton 
Fridemann identifică în societatea americană contemporană, în chiar 
miezul liberalismului triumfător, complicații birocratice vinovate: “Un 
cetățean al Statelor Unite, care, potrivit legislației din diverse state 
ale federaţiei, nu este liber să-şi practice meseria pe care a ales-o 
decât dacă obține o autorizaţie în acest sens este, în modul acesta, 
lipsit de o parte esențială a libertăţii sale. În aceeaşi situaţie se 
află şi cel ce ar dori să schimbe o parte a bunurilor sale, să zicem un 
ceas elveţian, cu altul de cine ştie ce fabricaţie, dar e împiedicat de o 
anumită normă să o facă. În aceeaşi situaţie se află acel californian 
care a fost aruncat în închisoare în virtutea aşa-numitelor legi ale 

«concurenţei loiale» pentru că a vândut «Alka Seltzer» la un preț sub 
nivelul celui stabilit de producător. În aceeaşi situație este şi fermierul 
care nu poate să cultive cantitatea de grâu pe care o doreşte. Și aşa 
mai departe. Toate aceste exemple arată clar că libertatea 
economică este nu doar în sine, ci şi prin implicaţiile sale, o 
componentă de seamă a libertății depline.” |FRIEDMAN, 
Capitalism... : 25]. 


Deşi nu bagă bine de seamă, starostele cojocarilor din 
Lipova este asemenea “lipsit de o parte esenţială a libertăţii sale.” 
Distanţa care desparte liberalismul pieţei de vechile sau, peste 
decenii, noile ei îngrădiri corporatiste sau ideologice a fost mare. 
Este mare şi astăzi. Evul Mediu (dar) şi civilizația modernă l-au 
privit pe Bocioacă şi ai lui ca pe nişte indivizi căzuţi într-o patimă 
de o apăsătoare imoralitate cupidă care trebuie, vrând-nevrând, să 
fie acceptați în inevitabilitatea lor lipsită de nobleţe. Controlul total 
al pieţei s-a petrecut, în felul cunoscut, în vremea comunismului de 
stat pentru că, de prea puţine ori, înțelegem cât de importantă este, 
pentru viitorul în prosperitate al civilizației noastre, ca Bocioacă să 
vândă când vrea, oriunde, şi fără obstacole, deoarece, aşa după cum 
ne asigură Friedman “libertatea economică este nu doar în sine, ci şi 
prin implicaţiile sale, o componentă de seamă a libertății depline.” 
[FRIEDMAN, Capitalism... : 25]. 


De altfel, piaţa pare atât de lipsită de importanţă tocmai pentru 
că a intrat în obişnuință banală a vieţii noastre cotidiene, aşa încât 
teme literare de felul acesteia au părut, şi încă mai par şi astăzi, 
lipsite de orice anvergură capabilă să stârnească interesul 
scriitorului ca “explorator al umanităţii” în diversele ei ipostaze 
printre care, cum am apucat să spun deja, cea mai lipsită de 
importanță este mercantilismul şi sacerdoții acestuia. 

Părinţii spirituali ai totalitarismului şi 
de unde anume se trag ei? 


În piață se pot petrece multe. Răutăţile, dar şi strategiile de 
toate felurile se nasc pe loc. Ion Ghica dă glas unui conservator, un 
nostalgic cu porniri împotriva pieţei, a capitalismului şi a libertăţilor 
economice. Recunoaştem aici cu uşurinţă reverii la îndemâna atâtor 
părinți spirituali ai totalitarismului care îşi face, iată, loc în gândirea 
semenilor noştri din veacul al XIX-lea: „ceea ce ne strică pe noi, 
domnule, sunt târgurile pe la sate, bâlciurile, mărgelarii şi ovreii. la 
să fie un guvern colea cum ştiu eu, o mână de fier, să le taie de 
unghişoară, să desființeze târgurile, pe ăi crai cu tolba în spinare să 
mi-i bage în miliție, pe ovrei să-i dea peste graniţă, şi ai vedea 
dumneata cum fiecare ar trăi cu ai lui, în satul unde locuieşte, unde a 
trăit tat-so şi mă-sa, iar nu să se ducă să-şi bea munca pe la unu şi pe 
la altu; să vie nişte venetici, nişte calici să strângă paralele 
oamenilor” | GHICA, Opere 11...:176]. 

Ideile ne sunt familiare, xenofobia face casă bună cu 
respingerea brutală a libertăţilor democratice. Înfruntarea se petrece 
deocamdată în vorbe, în retorică şi în tot ceea ce ar fi să fie ordinea 
liberală: „Dacă le zici astea vreunuia din deputaţi, numai ce-i auzi cu 
libertatea comerțului, cu desființarea monopolurilor şi cu economia 
politică”. |GHICA, Opere 11...:176]. Rânduielile lumii noi sunt 

acceptate declarativ pentru a fi dislocate mai apoi prin autarhie şi 
izolaționism susținut prin discursul naționalist care îşi croieşte loc 
spre explozia de mai târziu. E de mirare, oricum, cât de temeinică 
este aşezată gândirea liberală în mentalitatea clasei politice româneşti 
la sfârşitul veacului al XIX-lea, atitudine care va fi, de altfel, 
spulberată peste nici o jumătate de veac. “Și eu voi economie politică, 
că nu sunt prost, să nu-mi placă şi mie civilizaţiunea, şi eu îmi iubesc 
țara, dar voi o economie politică naţională, o economie politică 
românească, care să lase pe bietul creştin să trăiască în patria lui 
fără nemți şi fără ovrei”. [GHICA, Opere 11...:176]. Replica, 
memorabilă, face trimitere la ceea ce filosofia liberalismului socoate 
a fi ordine naturală a lumii: “O ştiinţă nu poate fi românească, 
precum nu poate fi nici englezească. În ordinul politic şi social, 
această economie politică îşi are legile ei nestrămutate şi bine 
dovedite, precum în ordinul natural astronomia, himia, mecanica îşi 
au pe ale lor. Ceea ce este adevărat la Paris, la Peking şi New York 
nu poate să nu fie adevărat la Petersburg, la Bucureşti şi la Londra. 
Precum nici un corp nu se poate sustrage acțiunei gravitațiunei, 
asemenea nici o societate nu se poate sustrage de la legile 
schimbului” | GHICA, Opere...:176]. 

De altfel, obsesia scientismului, ca temei al raționalismului în 
stare să organizeze corpul social după principii ontologice imbatabile, 
nu era, în vremea lui lon Ghica, neapărat o noutate. Încă din veacul 
luminilor, Jeremy Bentham socotea că ar fi cu putință debarcarea în 
societate a obiectivității pe baza unei logici ştiinţifice imanente. 
Dezordinea legislației engleze i se părea consecinţa firească a 
amalgamului principiilor: “unele legi izvorau direct din Biblie, altele 
reluau vechi obiceiuri care fuseseră uitate sau a căror motivaţie nu 
mai exista; alte legi îi favorizau pe bogați în detrimentul săracilor; 
altele, în sfârşit, păreau că sunt introduse pentru a favoriza fericirea 
colectivității. Bentham s-a gândit că ar fi nevoie de un principiu unic 
părut instrumentul adecvat. lată de ce el şi-a propus să reformuleze 
toate legile în lumina acestui principiu, astfel încât să obţină o 
legislaţie ale cărei părți să tindă spre acelaşi scop: cea mai mare 
fericire pentru cât mai mulți oameni. El considera că, în acest fel, 
legislaţia n-ar mai fi un talmeş-balmeş de superstiții, ci ar deveni o 
ştiinţă adevărată aflată în serviciul fericirii”  |[VERGARA, 
Temeiurile...:19]. 

Ion Ghica se arată a fi unul dintre puţinii adepți ai utilitarismului ca 
mod de viaţă în proza românească din secolul XIX - o doctrină etică 
în care fericirea este identificată cu mai binele material. Lui i se poate 
adăuga, desigur, loan Slavici din Budulea Taichii, Popa Tanda şi 
Mara. În Moara cu noroc, spre exemplu, logica este răsturnată în 

sens romantic. Doctrina utilitarismului, ca principiu aflat “în serviciul 
fericirii”, era socotită în nuvela lui Slavici cauză, mai degrabă, a 
nefericirii. Prin această viziune prozatorul din Şiria se alătură unei 
ideologii de tradiție aristocratică în care valorile morale se definesc 
prin eliberare din constrângerile capitalismului. În accepțiunea acestei 
ideologii (a aristocrației din secolul al XIX-lea dar şi a utopicilor 
comunişti) sursa nefericirii omeneşti o găsim în dependenţa funestă a 
omului față de tirania posesiunii materiale. A avea intră în conflict 
ireductibil cu a fi. Eşti prin naştere, prin Status moştenit, nicidecum 
prin procesualitatea neîntreruptă a devenirii, a repoziționării, a 
progresului impus de contractualism. Încă o dată Statutul şi 
Contractul definesc devenirea — bună, rea - socială şi mentală a lumii 
româneşti. Între boierul leneş şi ineficient şi ciocoiul plin de păcatele 
harnice ale jafului, starostele Bocioacă nu îşi găseşte loc. 
Capitalismul popular al clasei de mijloc este inexistent într-o lume 
dominată, în veacul trecut, de noblețea naşterii, iar în vremurile 
moderne de privilegiile nomenclaturii. Din coasta acestora, a boierilor 
şi a nomenclaturii, s-a născut ciocoiul: ieri spoliator al moşiilor, azi al 
băncilor şi al banului public. 


75 


Cartea de cătănie, de botez, de 
lucru 


— Status dobândit şi moştenit în lumea Kakaniei — 


Într-o societate competițională de tip capitalist competitorii îşi 
dovedesc vrednicia întotdeauna prin alte mijloace decât cele pe care 
le are la îndemână aristocrația. Deosebirea dintre lumea de dincolo de 
munți, în Muntenia şi Moldova, şi societatea românească transilvano- 
bănățeană stă şi în faptul existenţei, într-o parte, şi inexistenţei, de 
cealaltă parte, a nobilului care “evoluează în interiorul unui grup 
legitim, ierarhizat în funcţie de două principii efective: vechimea 
- marcată prin unele denumiri simbolice: nobilime străveche, 
înalta nobilime, nobilime cu patru trepte de noblețe - şi 
capacitatea de a-şi păstra rangul datorită bogăției. Conştienti- 
zarea identității nobiliare este însoţită de voința de a descrie 
originea, începutul, şi de a cerceta valorile care susțin condiția 
nobiliară.”| VOVELL, Omul...:28]. Dacă în Ardeal, totuşi, 
realități aristocratice maghiare, mai ales, s-au putut păstra până 
târziu, Banatul a fost deschis unor reforme în spirit iluminist. De 
aici şansa mai mare pentru o lume a capitalismului, aşa cum îl 
arată literatura zonei din chiar începuturile ei care sunt 
consemnate în însemnările maioresciene prilejuite de lectura în 
cenaclu a unei povestiri a lui loan Popovici-Bănăţeanul “Și ce 
frumoasă e povestirea, pe care a venit să ne-o citească întâi, şi ce 
frumoasă a fost citirea. Nuvela din viața meseriaşilor bănăţeni, 
care s-a publicat apoi în Convorbirile literare, are titlul vag, dar 
potrivit cu ea In lume, şi citirea ei a făcut din acea seară de 16 
ianuarie 1893 o sărbătoare literară.” [BĂNĂŢEANUL, În lume: 
162]. 

Vom reveni asupra consecinţelor referitoare la existenţa, 
respectiv absenţa, clasei nobiliare în Banat față de restul provinciilor 
româneşti. Să remarcăm deocamdată începutul domol al nuvelei. 
Autorul ei este un june sărac, rătăcit prin Bucureşti, care se va 

întoarce acasă pentru a muri peste un an. lată începutul 
povestirii: “Păşind încet pe drumul larg şi plin de praf, omul se 
apropia de oraş. În spate îşi ducea calabalâcul; nişte haine vechi, 
câteva schimburi şi o pereche de ghete, iar în sân, învălite într-o 
năframă, «cartea de botez, cartea de lucru şi cartea de cătănie», 
întreaga lui avere. 

Trei ani de zile slujise pe împăratul şi, negăsind loc în oraşul unde 
fusese, c-un băț în mână şi cu câțiva creițari în buzunar, porni în 
lume şi călca, aşezat ca omul învățat cu drumurile.” 
[BĂNĂȚEANUL, În lume: 27]. 

În lumea capitalistă spre care călătoreşte necunoscutul nostru 
este nevoie de identitate, de o diplomă care să-ți ateste iscusința şi de 
o dovadă că te afli în bună pace cu autorităţile. Ce vrea să spună, până 
la urmă, puținul din calabalâcul purtat în spate de drumeţul din 
poveste? Recapitulăm “averea” aşa cum ne este inventariată de 
prozator. Aşadar: „cartea de botez, cartea de lucru şi cartea de 
cătănie”. Le vom discuta pe rând. 


Mai întâi botezul, care se desfăşura în Evul Mediu în fel 
specific” şi destul de diferit faţă de statutul în modernitate al “cărţii de 
botez“ pe care o are în desagă călătorul nostru. Drepturile omului şi 
filozofia eliberării din norme, rituri şi comportamente colectiviste 
este noua carte de botez a individului în societatea competițională 
construită pe fundamentul principiului egalităţii de şanse. Botezul 
este o necesară întâmplare sacră şi ritualizată în viaţa individului 
numai că este, în acelaşi timp, carte, document, atestare în sens social, 
economic şi juridic. Persoana umană este prin acest atestat mai mult 
legată de guvernarea lumească şi mai puţin de judecata Proniei. În 
romanul Mara botezul este ancorat în principii ale statuării prin 
cenzura instaurată de tradiție şi de trib, castă, comunitate. Nimic nu 
este asemenea botezului şi instaurarea sa rituală în viața omului 
dobândeşte dimensiuni definitive, necontractuale şi, de aceea, 
nenegociabile. Botezul ţine de ordinea metafizicii nu de aceea a lumii 
imediate, a imanentului care stă sub zodia Contractului, a negocierii, 


7 “Botezul, celebrat în aceeaşi zi sau la puţin timp după naştere, 
marchează intrarea noului-născut în viața creştină. într-adevăr, aceasta 
este taina care, anulând păcatul originar, face din el un creştin. Dacă 
moare în zilele sau săptămânile ce urmează — ceea ce nu e decât un fapt 
mult prea frecvent — îi este asigurată fericirea veşnică. Impunerea 
prenumelui de către naş şi naşă plasează copilul sub ocrotirea unui sfânt 
din cer, model de urmat în calitatea acestuia de mijlocitor, iar în acelaşi 
timp integrează copilul în comunitatea familială.” [ARIES, DUBY, 
Istoria... : 107]. 

a compromisului. Atunci când părintele pleban îl vizitează pe Hubăr 
acesta este cât se poate de limpede: “- Știu de ce ai venit şi ce vrei, îi 
zise Hubăr. Nu mi-a spus nimeni, dar mi-e destul să te văd ca să 
ştiu. Uite, i le iert toate, toate le trec cu vederea, toate le uit ca şi când 
n-ar fi fost niciodată: nu-l pot însă ierta că nepotul meu e copil 
nelegiuit. ”. [SLAVICI, I: 416]. 


Ceea ce iartă şi poate trece cu vederea Hubăr din 
comportamentul lui Națl este mult pentru o lume ca aceea a Lipovei 
din veacul al XIX-lea în care totul este la vedere, în care comunitatea, 
tribul, casta ştiu, văd, analizează şi, mai apoi, judecă. Aşază în Status. 
Emanciparea lui Hubăr este ea însăşi revoluționară într-o comunitate 
tradițională, de Status moştenit. În ciuda liberalismului său, ceea ce nu 
poate trece, totuşi, cu vederea Hubăr este nepotul aflat în afara legii 
(creştine). A nepotului nelegiuit. De aici începe negocierea cu părintele 
pleban menite să evite o nenorocire mare cu alta încă şi mai şi. În acest 
moment al discuţiei dintre cei doi este prezentă o sentință de vârstă 
medievală în dezacord cu lumea de azi. Se confruntă, ca în Viridiana, 
filmul lui Luis Buñuel, ca în Novecento al lui Bernardo Bertolucci 
lumea veche şi cealaltă, secularizată, străbătută de pasiuni noi, 
ideologice. Este începutul unei ieşiri din tradiție. Nu vom analiza cum 
anume judecă azi biserica romano-catolică copilul născut din adulter. 
Aşa cum o spune părintele pleban în roman, în deceniul opt al secolului 
al XIX-lea, judecata e înfricoşătoare şi pare a fi profund nedreaptă față 
de copil care, în fond, după cum şi spune Hubăr, nu are nici o vină. 
Părintele pleban condamnă aspru pe Bandi, copilul născut din iubirea 
vinovată a lui Hubăr: “Copilul născut din adulter nu găseşte milă nici 
la oameni, nici la Dumnezeu: el n-are loc în rândul creştinilor şi e 
suferit numai în tinda bisericii. Născut din greu păcat, viaţa lui nu 
poate să fie decăt o grea osândă. ” [SLAVICI, I: 416]. 

Nici nu ştiu dacă, aşa privită, crima din finalul romanului nu este o 
încercare diperată a lui Bandi de a evada din implacabilul unei 
condamnări a cărei nedreptate încearcă să o zdruncine pedepsind pe cel 
care, de fapt, este cauza ei. Oricum în mileniul al II-lea al creştinătăţii 
copilul născut din “iubire nelegiută” este într-atât de frecvent încât 
biserica trebuie să ţină seamă de această stare nouă. Studiile recente 
[vezi The Familiy ...] descriu răsturnări spectaculoase în care vechiul 
contractualism marital, instituția căsătoriei şi a cuplului, sunt socotite 
acte exterioare, false. Pe de altă parte, mobilitatea familiilor, căsătoriile 
şi divorţurile cresc proporțional cu întemeierea relațiilor matrimoniale 
(doar) pe relaţiile afective lipsite de constrîngerile contractuale. De aici 
numărul tot mai mare de copii crescuţi în familii destrămate, apărute 
prin contractualismul liber consimțit al iubirii care nu angajează — 
pentru că nu o poate face — obligaţii contractuale față de progenituri. Pe 

de altă parte, este adevărat că iubirea cu sila închisă în marginile 
irespirabile ale unui contract împovărător este expresia unei nefericiri 
fără perspective. Aceasta din urmă a generat multe drame şi a oferit 
subiecte literaturii încă din vremea medievalității care a statuat 
contractul sacru al căsătoriei monogame. Botezul modern evoluează 
aşadar de la identitatea şi autoidentificarea limpede şi fără echivoc a 
subiectului său, asigurată de implacabilul Statutului căsătoriei în fața 
altarului, la botezul ca simplu act civil în care contractualismul absent 
al matrimoniului presupune identificări sociale şi autoidentificări 
psiho-afective de cele mai multe ori dificile şi traumatizante. Pentru cei 
de azi, botezul poate fi cel mult un act uitat în fundul unui scrin, o carte 
de identitate cu un număr propriu şi o poză care se schimbă odată cu 
trecerea anilor. 


Pe de altă parte, istoria cuplului este străveche şi poate fi 
considerată coesenţială umanității. Matriarhatul şi patriarhatul sunt 
forme de organizare social-culturale fundamentale în devenirea 
civilizației noastre. Amândouă presupun reguli de organizare socială 
bazate pe tabuuri şi raporturi de ordonare şi subordonare prin 
exercitarea puterii. Antropologii susțin faptul că „... o dată cu 
generalizarea familiei pereche, a apărut ideea de incest şi forme tot 
mai largi şi mai severe de interzicere a acestuia. C. Levi-Strauss 
(1949) consideră că interzicerea incestului a fost un act revoluționar, 
pentru că prin el s-a fixat (probabil, pentru prima dată în istoria 
omenirii) o regulă socială, prin care oamenii rezolvau altfel (după 
criterii noi, culturale), probleme care până atunci se rezolvau după 
mecanisme strict biologice. ” [CIUPERCĂ, Cuplul...:15]. 

Incestul şi tabuul pe care el îl naşte este amplificat prin 
păcatul adulterului în creştinism. Dimensiunea apocaliptică în 
romanul Mara a adulterului este expresia unei mentalități premoderne 
agravate de circumstanţele unui grup de status prin el însuşi castrator 
şi tabuizant: o dată cel dat de Statusul de naştere, predeterminat etnic 
— Hubăr aparţine unei anume etnii — a doua oară Statusul dobândit, 
referitor la cadrul breslei şi a clasei sociale subsecvente acesteia. Se 
adaugă mai apoi restrânsa comunitate urbană în care perfecta 
viziblitate socială este de asemenea excesiv constrângătoare. Tragedia 
din finalul romanul — expresia unei crize de Status moştenit asupra 
căreia vom reveni — are o istorie îndelungată în Europa creştină: 
„tendința de a clasifica, a rafina şi a compila conduc, mai ales în 
„Manualele ” (de confesiune, n.n.) anonime, la o inflaţie fantastică a 
numărului păcatelor. Această evoluție întâlneşte, confirmă şi 
accentuează o mişcare mai largă ce determină o civilizaţie neliniştita 
să se aplece fără încetare şi tot mai mult asupra vinovăției. Din 

această clipa interogatoriul penitentului nu va fi nicicând îndeajuns 
de aprofundat, nici examenul de conştiinţă îndeajuns de minuţios. Ne 
dăm seama de asta la lectura unei Confessio generalis, brevis et 
utilis care enumera, în ordinea crescândă a gravităţii, diferitele 
păcate sexuale — un subiect asupra căruia Biserica a dorit 
întotdeauna să-şi învețe credincioşii. ” [DELUMEAU, 
Păcatul....254]. 


Adulterul lui Hubăr este perceput de Naţl dintr-o nevinovată 
afirmaţie care poate fi, totuşi, socotită mai mult decât atât, aşa cum se 
întâmplă de obicei. Un oarecare Vlaicu, de meserie rotar, are a-i 
drege o roată feciorului lui Hubăr şi întârzie să i-o aducă: 

„- Bine, omule - îi zise Natl peste vreo săptămână, când dete 
iar cu ochii de el - dar roata când mi-o aduci?! 

- Oho! - răspunse Vlaicu - am adus-o de mult şi am dat-o în 
primire fratelui d-tale! 

- Ce fel de frate! întrebă Nafl mirat. 

- Băiatul, Bandi, grăi Vlaicu. Tare seamănă cu d-ta; nu ţi-e 
frate?” [SLAVICI, I: 388]. 

Întrebarea „vinovat-nevinovată” declanşează ceea ce ar trebui 
păstrat în limitele subconştientului, adică starea de conştientizare a 
păcatului perceput în toate dimensiunile lui ascunse şi inacceptabile: 
„Aşa era! 

Îl vedea pe Bandi ca-n aievea în faţa sa. Nu o dată îi păruse şi 
lui că seamănă acum, după ce a mai crescut băiatul, cu cineva, dar 
nu putuse să-şi dea seamă cu cine anume. Acum era dumirit. 

- Nu - zise el speriat de gândul ce se ivise în mintea lui - cu mine 
nu seamănă. O fi semănând cu tata. ” [SLAVICI, I: 388]. 

Desigur că revelația aceasta este urmată de atitudini 
contradictorii. Naţi şi-ar dori să nu-l mai vadă („Ceea ce ştia era 
numai c-ar fi voit să nu ştie, să scape, să nu-l mai vadă în ochi pe 
Bandi, să uite că l-a văzut în viața lui”) [SLAVICI, I: 388] ca să 
scape de dovada păcatului. Sentimentul acesta se suprapune celuilalt 
în care se instaurează mila care subminează judecata, morala şi, 
implicit, împotrivirea la păcat. Atitudinea tare. Atitudinea slabă. 
Morala Vechiului Testament. Morala Noului Testament. Porunca 
eticii. Porunca iubirii. Toate se amestecă, atunci ca şi astăzi, de altfel. 
Lui Naţl „Prea îi era milă, şi nu voia să-i fie, căci mila te leagă, te 
supune, te robeşte. ” [SLAVICI, I: 388]. Oricum ar fi, conştientizarea 
stării de păcat, fie ea falsă, fie ea întemeiată, schimbă faţa lumii: a 
raporturilor insului cu ea. Instaurează reflecția: împotrivirea sau 
acceptarea, alibiul moral, relativizarea, apelul la instanța supremă 
şi/sau preschimbarea paradigmei autorităţii divine din Pronie a 
Judecăţii într-aceea a Iubirii. De la legea Talionului la comuniunea 

Cinei de Taină. De la Scaunul Dreptăţii la Masa în Agape: „Lumea 
toată luase parcă deodată altă faţă, şi toate lucrurile ieşeau altfel în 
ea la iveală. Vlaicu se dusese de mult în căile lui, şi Natl stătea tot 
uimit în loc, neştiind încotro are să apuce. „Sărac de tine, tată!” zise 
el în cele din urmă, înduioşat şi plin de căință. 

Era peste putinţă ca el să nu le fi ştiut toate, şi fiul era cuprins de 
fiori reci, când îşi închipuia suferințele prin care a trecut tatăl său 
văzând pe acea femeie atât de nenorocită şi ştiindu-şi copilul de 
pripas. ” [SLAVICI, I: 388]. 

Tonul reflecțiilor se schimbă pe nesimţite, de la 
conştientizarea vinovăției şi de la primul impuls de eliminare a ei, la 
acceptarea urmărilor acesteia în fel aproape dostoievskian. Existenţa 
duplicitară se întâmplă între, pe de o parte „liniştea casei sale” (a lui 
Hubăr, n.n.) şi, pe de alta, „sâmțământul de datorie” la care se adaugă 
o “Înspăimântătoare pedeapsă pentru o clipă de slăbiciune!”. Toate 
acestea se constituie într-o „nemiloasă lege de viețuire!" Existenţa în 
minciună şi duplicitate este un drum implacabil care va sfârşi într-un 
tragism inevitabil: „Da! Da! Altfel nu putea tatăl său să facă! Orişice 
altă ar fi făcut, ar fi fost un nou păcat din alt păcat născut.” 
[SLAVICI, I: 388].Păcatul şi eroismul (dar şi pedeapsa, în cele din 
urmă) de a duce ascuns în suflet starea de păcat în viaţa de zi cu zi îl 
cufundă pe Natl în exaltări în care se amestecă căinţa, cu mila şi 
respectul pentru suferința purtată cu stoicism: „Aşa trebuia să facă, şi 
fiindcă aşa a făcut, el avea dreptul de a fi aspru şi de a cere mult de 
la alții.” [SLAVICI, I: 388]. Conştientizarea Statusului tragic al 
tatălui său naşte în sufletul lui Naţi impulsuri care amintesc de cele 
ale eroilor literaturii lui Dostoievski: „Dacă-n clipa aceasta s-ar fi 
pomenit în faţa tatălui său, (...) ar fi căzut în genunchi la picioarele 
lui, i-ar fi sărutat mâinile şi i-ar fi cerut iertare. ” |SLAVICI, I: 388]. 
Aceleaşi stări îl încearcă în raport cu Bandi — fructul păcatului. În 
conştiinţa neliniştit-întrebătoare a lui Națl se naşte întrebarea despre 
moralitatea Statusului moştenit: copil din flori fiind, Bandi este 
vinovat fără vină — între liberul arbitru şi predestinare, între destin şi 
neputința schimbării lui se insinuează neputința noastră, a lui Naţi, de 
a găsi rațiunea condamnării: „când a dat cu ochii de Bandi, Naţi a 
scăpat vorbele: 

«Dar el ce-a păcătuit, sărmanul?!» Era în sufletul lui o luptă grea, şi 
dacă în clipa aceasta Bandi îi părea o jertfa adusă bunei-rânduieli, 
în clipa următoare el i se arăta ca o pedeapsă viețuitoare!” 
[SLAVICI, I: 388]. Neputinţa unei motivații logice a Statusului 
moştenit cu tot cu nedreptatea lui, aşa cum este cel al odraslei născute 
dintr-o legătură păcătoasă, transformă viața respectivului într-o 
„pedeapsă viețuitoare”, după cum sugestiv îi spune Naţl. Confruntat 
cu asemenea dificultate a unei drepte justificări, întrebările cresc în 

intensitatea, odată cu neputința unei desluşiri logice a vieţii trăită în 
implacabilul Statusului tragic: „De ce s-a mai născut şi el pe lumea 
aceasta?! De ce trebuia să se nască, să rămâie în viaţă şi să treacă 
prin toate suferințele?! De ce ne mai naştem, la urma urmelor, cu 
toții?!” SLAVICI, I: 389]. 

În cele din urmă, finalul romanului şi crima pot fi socotite o 
revoltă eşuată tragic. O împotrivire fără rost. Bandi îşi ucide tatăl 
pentru a scăpa din chinga unei situări nefericite. Pagina ultimă îmi 
apare sub semnul unei alterități față de întregul roman din cauze care 
țin mai degrabă de situarea ideatică şi de atitudine diferite de ceea ce 
au fost să fie acestea până în acel moment. Ne aflăm într-un tezism 
vizibil. Păcatul şi pedeapsa lui implacabilă sunt mai aproape de lumea 
lui Ghiţă şi a lui Lică Sămădău din Moara cu noroc. Cu excepția 
aceasta, Mara este cartea unei lumi care îşi negociază condiția. 
Numai că, în final nimic nu poate să mai fie altfel, nici o soluţie nu 
mai este cu putinţă, nici o scăpare. „Pedeapsa viețuitoare” este dusă 
până la capăt. Atât şi nimic altceva. Mai aproape de condiția modernă 
a epicii de Status negociat ar fi fost, nu neapărat un happy end 
hollwoodian, ci un gol „nesemnificativ”. O renunțare şi un acord cu 
lumea în care „pedeapsa viețuitoare” să rămână, nici nu s-ar putea 
altfel, numai că ea ar fi putut fi o asumare lăuntrică prin ea însăşi mai 
complexă şi mai aproape de un răspuns la întrebările tragic- 
tulburătoare ale lui Naţi: „De ce s-a mai născut şi el pe lumea 
aceasta?! De ce trebuia să se nască, să rămâie în viaţă şi să treacă 
prin toate suferințele?! De ce ne mai naştem, la urma urmelor, cu 
toții?!” |SLAVICI, I: 389]. Mi-aş fi dorit o rezolvare în felul 
capodoperei lui Tolstoi Moartea lui Ivan Ilici în care protagonistul 
caută răspunsuri asemănătoare pe patul morţii. De ce eu, se întreabă 
Ivan, de ce tocmai eu trebuie să mor, eu care am familie onorabilă, 
două fete care mă iubesc, îmi merg toate bine, am o stare socială 
prosperă, sunt funcționar respectat de toată lumea? Răspunsul, 
sugerat de toate cele câte i se întâmplă lui Ivan Ilici, este al unei voci 
răsărite din liniştea camerei, o voce de niciunde care îi răspunde într- 
o tulburătoare şi unică suspendare a răspunsului cu vorbele de neuitat: 
„iacă d-aia!” 

Pe bună dreptate în acest din urmă caz nimic nu poate fi 
negociat. Cel de pe urmă Status moştenit ne defineşte condiția de 
ființe sortite inevitabil morții. O certitudine aceasta, faţă de care ne 
apărăm cu naivitatea nătângă a vieții. 

Excepționalismul istoric şi 
mediocritatea viețuirii 


- Statusul modernității - 


Una dintre marile obsesii ale proiectelor insurecționale care 
țin de tradiţia modernităţii încă din vârsta ideologiilor romantice este 
aceea a emancipării; mitul eliberării a dublat constant mitul salvării, 
respectiv a eroului salvator sau a celui civilizator. În biografia 
spiritului romantic modern îşi află loc zona crepusculară a 
aristocrației marginale istoric. A nobilimii de după ghilotină. A 
nostalgiilor Vechiului Regim devenit Paradis pierdut. În 
fundamentele culturii moderne predomină, paradoxal, “multe culturi 
aristocratice, agrare sau feudale” care “sunt pronunțat orale sau 
preraţionale, în timp ce culturile industriale ale claselor de mijloc 
sunt preponderent «culte» şi raționale?” [SPĂRIOSU, 
Resurecția...:17]. Asemănarea cu fundamentele culturii performante 
din Moldova şi Muntenia față de cvasi-absența performanţelor înalte 
în arealul bănăţean îşi poate avea o explicație în chiar această mutație 
de la performanța individuală artistic spre aceea mic-burgheză 
translată în artă. Această mutație, pe care Lucian Blaga o socoteşte 
apanaj al unui anume barochism cultural, are şi alte motivații mai 
ascunse încă. De pildă, preponderența unei viziuni artistice de tip 
middle-class fără anvergură. Sau care socoate anvergura şi destinul 
excepţional elemente atipice. Ieşirea din cor, din pluton, din ansamblu 

este resimțită asemenea unui eşec social. Cartea de botez şi universul 
ei determină un destin în marginile unei deveniri previzibile 
comportamental şi istoric. Desigur că un asemenea destin este valid 
etic şi infertil estetic. În weltanschaung-ul bănăţean eşti atâta vreme 
cât te înscrii în normele bunului simţ prescris comunitar. Pe de altă 
parte, arta în vârsta ei modernă pretinde agresarea unei asemenea 
prederminări. Ea este animată de o poetică insurecțională şi de 
mitologia eliberării. Francis Fukuyama găseşte, în plină epocă 
postmodernă, asemenea paradigme culturale, ceea ce indică, o dată în 
plus, faptul că nimic nu este în lumea recentă defimbil în sens 
axiomatic. Resurse ale imaginarului modernităţii coexistă cu cele ale 
lumii postindustriale. Elementul care le coagulează ideatic şi 
supradeterminant este relativismul şi ironia subsecventă acestuia ca 
formă de terapie a oricăror potenţiale patologii ale spiritului. 
Fukuyama analizează felul în care “în timpul Jocurilor Olimpice de 
Vară din 1996, de la Atlanta, Georgia” s-a constituit cultural o 
campanie publicitară pe temeiurile ideologiei romantice ale 
excepționalismului eroului eliberator care figura tranziția la noua eră 
postindustrială a informaţiei. Acesta, eroul eliberator, era întrupat de 
“mai mulți atleți, musculoşi care făceau tot felul de lucruri 
extraordinare: alergau pe fațadele clădirilor, se aruncau de pe stânci 
în canioane adânci de mii de metri sau săreau de pe un acoperiş de 
zgârie-nor pe altul. Reclamele erau construite, înjurai mesajul care 
strălucea la sfârşit pe ecran: «Fără limite». Conştient sau nu, trupul 
superb al atletului evoca Supraomul lui Nietzsche, ființa aidoma 
zeilor, neconstrânsă de reguli morale obişnuite, aşa cum trebuie să-l 
fi înfățișat cu drag regizoarea nazistă de film Leni Riefenstahl.” | 
FUKUY AMA, Marea ruptură... :23]. 


In modernitatea de tradiție romantică viaţa este interesantă, 
intelectual vorbind, atunci când poate afla marile adevăruri. Sensul 
existenţei. Lucrul acesta îl mărturiseşte Isaiah Berlin în schița formării 
sale intelectuale sub impulsurile primelor lecturi din literatura rusă pe 
care o citea în copilărie ca evreu rus care se va confrunta mai apoi cu 
emigrarea în lumea occidentală. “Concepția” marilor gânditori ruşi 1 se 
părea junelui Isaiah “a fi esențialmente morală: ei erau preocupaţi în 
modul cel mai profund de cauzele care determină nedreptatea, opresiunea, 
falsitatea în relaţiile umane, închiderea fie între ziduri de piatră, fie în 
conformism, acceptarea, fără proteste a jugurilor făurite de oameni - 
orbirea morală, egoismul, cruzimea, umilința, servilismul, sărăcia, 
neputința, indignarea amară, disperarea atâtor de mulți oameni. (...) 
Unii, asemeni lui Tolstoi, au găsit acest lucru în concepția de viață a 
oamenilor simpli, nestricați de civilizație; asemeni lui Rousseau, el dorea 
să creadă că universul moral al țăranilor era asemănător cu acela al 
copiilor, nefalsificați de convențiile şi instituțiile civilizației care îşi au 
originea în viciile umane - lăcomia, egoismul, orbirea spirituală; că 
lumea ar putea fi salvată dacă ar vedea adevărul care zăcea la 
picioarele lor; numai să-l fi căutat, l-ar fi găsit în Evangheliile creştine, în 
Predica de pe Munte. Alţii dintre aceşti ruşi şi-au manifestat credința in 

raționalismul ştiinţific sau în revoluția socială şi politică bazată pe o 
adevărată teorie a schimbării istoriei. Alţii au căutat răspunsuri. în 
învăţăturile teologiei ortodoxe, în democraţia liberală apuseană, sau în 
reîntoarcerea la vechile valori slave, întunecate de reformele lui Petru cel 
Mare şi ale urmaşilor săi. Ce era comun în toate aceste opinii era 
credința că existau soluții pentru problemele centrale, că le putea găsi 
cineva, şi cu suficient efort altruist, să le realizeze pe Pământ. ” | BERLIN, 
Adevăratul... :32-33]. 


Indrăznesc să spun că după marile confruntări ideologice. lumea 
postmodernă refuză răspunsurile cu pretenţii de rezolvare ideatică 
definitivă. Astăzi, viața şi competiția ideilor dobândeşte adrenalină când 
năruie implacabilul plicticos al răspunsului cu virajele întrebării. Cea de 
pe urmă relativizează şi, relativizând, ironizează. Cea dintâi mumifică şi 
râde cu precauţie. Întrebările sunt bune pentru că ajută să nu ne livrăm 
din naivitate impulsurilor totalitare care bântuie orice societate, chiar 
nebăgate în seamă. Democraţia este, vorba lui Adam Michnik, o stare 
gri: nici foarte, foarte, nici prea, prea. Un ceva atât de banal şi călduţ, 
atât de mediocru şi mic-burghez încât eşti tentat să spui că merită lăsată 
deoparte pentru a trăi aventuros. Plenar. Să trăieşti cu o convingere 
fermă. Cu un răspuns pe măsură. Să trăieşti ca şi cum nu mai există, în 
ce te priveşte, altă ocazie. Şi chiar aşa şi este. Oricine pricepe că nu ai 
două vieți la îndemână ca să laşi ce nu poţi înfăptui într-una pe seama 
celeilalte. Până aici toate bune. Motorul competițional funcţionează 
bine, alibiul ambiţiei are nobleţe evanghelică: suferinţa, sabia, refuzul 
anonimatului personal şi atitudinal. Adăugaţi la asta victoria, societatea 
progresului, a concurenţei, a valorilor ierarhizate solid şi inatacabil. Am 
putea dezvolta pe cale de consecinţă logică la asemenea axiome o serie 
de răspunsuri la întrebări de felul ce să facem noi să nu mai fim un 
popor mediocru cu o istorie mediocră. Cum să schimbăm la față 
mediocritatea românească în exceptionalism ? Răspunsul poate fi croit 
pe seama lui Nietzsche şi a Supraomului. Il construim ideatic, îl 
transpunem pedagogic în realitatea noastră mediocră şi îl urmăm în 
destinul lui. Aceasta ar putea fi o soluţie. Un răspuns. Că Supraomul s- 
ar putea să fie un fante de mahala, un amorez indecent în felul Fiihrer- 
ului asta e altceva. E o întrebare, nu un răspuns. Sigur că am mai putea 
ataca terapia nietzscheană cu alte biete întrebări: cum să fim toți 
excepționali? Cine şi când anume a trăit în exceptionalism istoric altfel 
decât printre ruine şi cadavre? 

“laca, băiete! cartea drepturilor 
tale” 


- în lumea Statusului dobândit - 


Aşadar: “cartea de botez“ — ca identificare socială a 
protagonistului din nuvela lui Ion Popovici-Bănăţeanul — este dublată 
de “cartea de lucru”. Aceasta din urmă purta cu sine aceleaşi 
îndreptățite semne ale unei socializări asumate şi a unei identități 
dobândite. Şi în romanul Mara şi în povestirea Budulea Taichi , 
asemenea în nuvela lui Popovici-Bănăţeanul, personajele aparțin 
lumii meseriaşilor, a comercianților, a celor care vor alcătui clasa de 
mijloc. O societate istoric competițională, decisă ferm să păşească pe 
această cale inconfortabilă existențial, specifice unei lumi care iese 
din anistorie, din fatalism, din predestinație pentru a se alătura 
spiritului neliniştit al dezvoltării. Al competiţiei care începe prin 
reconsiderarea modelelor. Budulea Taichii este o poveste a modelului 
pedagogic : 


„Stiam, afară de aceasta, că şi eu trebuie să mă fac odată ca Huţu, şi 
pentru aceea îi prindeam apucăturile şi, înainte de toate, din copil 
neastâmpărat ce eram, mă făcui băiat aşezat şi înţelept ca dânsul. Nu-i 
vorba, el era tot mai aşezat şi mai înţelept decât mine; dar când îl 
vedeam pe el zicând Tatăl nostru, cântând irmosul ori citind Apostolul 
în biserică, inima îmi bătea mai tare, căci un glas tainic îmi şoptea: 
«Şi tu vei fi odată ca dânsul [SLAVICI II: 197]. 

În lumea competițională a şcolii, ca temei al Statusului, perspectivele 
se schimbă brusc în funcție de şansele pe care le are unul sau altul 
dintre competitori. Cel ce înainte era model îşi pierde puterea 
exemplară. Faptul că povestitorul merge la şcoală în oraş inversează 
rolurile şi răstoarnă raporturile: „Eu eram dus apoi la şcolile cele 
mari din oraş, iară când m-am întors, peste un an, acasă, Huţu era 
tot mare, dar îmi părea mai puţin straşnic”. [SLAVICI III: 197]. 
Experiența de viaţă, deschiderea unor noi orizonturi, contactul cu 
lumea largă relativizează valorile vechi. Satul este mic şi toate ale lui 
încremenite. Huţu aparține unei lumi mărginite. Acesta, vorba 
povestitorului „şi acum zicea Tatăl nostru, cânta chiar în strană şi 
citea Apostolul în biserică, şi acum purta pe Mili, ba chiar şi pe Linica 
cea mică în braţe, ci cu toate astea îmi părea cam prost, ba câteodată 
Chiar grozav de prost”. [SLAVICI III: 197]. Răsturnarea de Status este 

totală. Dacă între cei doi există încă o relaţie de prietenie, aceasta îşi 
are motivații răsturnate: „Dar tot țineam la el, fiindcă era băiat 
domol şi intra totdeauna în voile mele.” [SLAVICI II: 197]. 
Dominarea impusă de experienţa şcolii în oraş plasează subiecții 
relației într-un raport invers. Cel care a fost model, devine ucenic, 
înțeleptul de ieri este azi prost. Ba chiar grozav de prost cel dintâi, 
grozav de înțelept celălalt: „Dacă însă acum Huţu îmi părea mie 
grozav de prost, eu îi păream lui grozav de înţelept.” [SLAVICI III: 
197]. Unul dintre obstacolele lumii vechi, al Kakaniei imperiale, este 
cel lingvistic. Şcoala pretinde deprinderi lingvistice, mai precis 
cunoaşterea unor limbi străine. Asta era specificul lumii Banatului şi a 
Transilvaniei, un dezavantaj care trebuia depăşit, o neputinţă de Status 
care nu putea fi trecută decât prin truda învăţării disperate: „Uite, - îmi 
zise el nedumerit - taica zice că dascălul zice să mă duc şi eu la şcoală 
la oraş ca să mă fac dascăl: ce crezi tu, aş putea să învăţ acolo cu 
voi? 

- Pentru ce nu? 

- Vezi că nu ştiu ungureşte, răspunse el, privind deznădăjduit la 
mine. 

- Ai Să înveți. 

- Dar cum să învăţ, când dascălul vorbeşte numai ungureşte 
şi eu nu înțeleg nimica din cele ce zice? 

- Aşa-i! răspunsei, înțelegeam acuma şi eu că, în adevăr, Huţu 
e cu mult mai prost decât ca să poată înțelege pe dascălul cel 
unguresc, care nici nu e dascăl, ci profesor”. [SLAVICI III: 197]. 


x 


Memorabile sunt paginile în care cimpoieşul Budulea, tatăl lui 
Huţu, descoperă lumea abstractă a culturii alfabetului, cum îi spun 
antropologii în opoziție cu aceea arhaică, a culturii populare, 
prealfabetice. “Incă de demult Nea Budulea era nemulțumit. Il vedea 
pe Huţu citind din carte ori scriind fel de fel de lucruri pe hârtie şi nu-i 
prea venea să creadă că toate sunt aşa cum i se par lui”. [SLAVICI III: 
198].Ceea ce nu pricepe cimpoieşul este cum anume se poate „ca omul 
să scrie şi ca să ştie ce a scris el însuşi” [SLAVICI HI: 198]. 
Remarcabilă este şi capacitatea lui Slavici de se plasa în orizontul 
arhaic al lumii prealfabetice şi a întrebărilor acesteia legate de ceea 
ce semantica modernă stabileşte a fi raportul dintre semnificant — 
ceea ce omul scrie — şi procesul de decodare a semnificantului — cum 
anume ştie cel care scrie ceea ce „a scris el însuşi”. „Nea Budulea” 
încearcă să priceapă sistemul de abstractizare al semnului purtător 
de semnificație printr-o referință semiotică pe care o are la 
îndemână: scrisul pentru el „nu era decât un fel de răboj ”. [SLAVICI 
III: 198]. Pe de altă parte îndoielile lui Budulea sunt exprimate în 

vechea paradigmă a culturii populare, de factură orală şi 
mnemotehnică de vârstă antică: „Când vedea însă pe Huţu citind din 
cartea aceea ce au scris alții, îl cuprindeau îndoielile şi-i zicea de obi- 
cei: „Ba să mă ierți; asta o ştii pe de rost”. [SLAVICI III: 198]. Andrei 
Cornea afirmă, într-un studiu dedicat scrierii şi oralităţii din cultura 
antică, faptul că Platon însuşi, într-unul din dialogurile sale, deplângea 
că prin apariţia scrisului o funcție esențială a cunoaşterii, aceea a 
memoriei şi a reamintirii voluntare ŞI bine antrenate, este în pericol 
[vezi CORNEA, Scriere...]. Suntem cu Budulea în plină lume a 
descoperirilor fundamentale. Curiozitatea care animă învăţarea stă la 
baza unei smerenii profitabile. Prin urmare, „deși nu înțelegea nimic, 
Budulea asculta cu mare băgare de seamă” [SLAVICI III: 198]. 
Numele semidoctismului ar fi să fie taman atunci când cineva nu 
înțelege nimic şi nu ascultă cu mare băgare de seamă pentru că ştie 
totul dinainte. Nu e cazul lui Budulea. Acesta, asemenea oricărui 
autodidact, „după ce s-a văzut singur, (...) a luat plumbul şi a 
început să învețe a-şi scrie numele”. [SLAVICI III: 198]. Ceea ce află 
cu creionul în mână cimpoieşul din Cocorăşti este un fapt esenţial: 
descoperirea semnului lingvistic ca o convenție a semnului arbitrar. 
Arbitrarietatea este identificată prin reluarea atentă a cuvântului scris: 
„L-a scris o dată, I-a scris de două, de zece” şi tot reluând ceea ce a 
început „cu atât mai bine înțelegea că se poate să înțeleagă şi altul 
ceea ce scrie, pentru că de câte ori suna într-un fel, el scria aceeaşi 
slovă.” [SLAVICI III: 198]. Mecanismul este descifrat prin 
identificarea fonemului căruia îi corespunde unul şi acelaşi grafem, 
odată ce „de câte ori suna într-un fel, el scria aceeaşi slovă.” 
[SLAVICI III: 198]. Descoperirea esențială a semnului lingvistic, ca 
arbitrarietate acceptată, se întâmplă după ce Budulea „a luat (...) 
caietul lui Huţu şi cu mare părere de bine a văzut că slovele pe care 
le-a scris Sunt şi în caiet”. [SLAVICI III: 198]. Identitatea fonematică 
face cu putință comunicarea prin scris, „fiindcă toți cărturarii scriu 
într-un fel.” [SLAVICI III: 198]. Ceea ce află i se pare, pe bună 
dreptate, un fapt de însemnătate capitală. Scrisul se arată a fi o 
„înțelegere între un număr nesfârşit de oameni”. Cu adevărat această 
înlesnire omenească „îi părea un lucru mai presus de închipuirea 
omenească”. [SLAVICI III: 198]. Drumul istoric în reprezentarea 
grafică a comunicării este fundamental în devenirea intelectuală a 
umanităţii. Scriitura a fost să fie la început semn grafic realizat prin 
pictograme, adică prin desenul care reproduce un indice natural, un 
cal bunăoară reprezentat ca atare în semn, mai apoi s-a petrecut 
miraculoasa descoperire a ceea ce specialiştii numesc indici arbitrari 
ai scriiturii alfabetice [vezi GOODY, Entre l’ oralité... | . Mai mult 
încă, de la scepticismul mitic şi metafizic faţă de scris al lui Platon, 
până la încredințarea horaţiană a scrisului ca exegi monumentum 
aere perennius este un drum care sfârşeşte în încredințarea că 
însemnarea prin slove a faptelor şi gândurilor din istorie este 
nepieritoare. Ideea i se arată lui Budulea în vreme ce îşi scrie numele 
„cu plumbul” pe hârtie: „Era dar cu putință ca ceea ce a scris unul 
acum o sută de ani alții să citească astăzi? ” [SLAVICI III: 198]. Şi 
ca întotdeauna când curiozitatea te îndeamnă să înveţi şi, mai ales, 

să gândeşti pe cont propriu ajungi să-ți spui cu uimire şi încântare că 
„La asta nu” te-ai „gândit niciodată”. Neliniştea lui Budulea în 
privința tainei scriiturii îl îndeamnă să reia şirul întrebărilor cu noi 
aplicaţii directe: ,„ El însă tot nu înțelegea cum e aceasta cu putinţă. 

Pi Huţule! ia scrie-mi tu mie pe hârtie: cimpoi, vioară şi 

uier. 

După ce Huțu scrise cuvintele, Budulea privi lung la ele, lung şi 
nedumerit, pentru că cimpoile nu asemănau deloc a cimpoi şi vioara îi 
părea tocmai ca fluierul.” [SLAVICI III: 199]. Lectura cimpoieşului 
este în cheia veche a pictogramelor: 

„- De unde să ştiu eu că aici stă cimpoi şi vioară? întrebă el”. 
Răspunsul lui Huţu are în vedere arbitrarietatea semnului ca formă 
esențială a scriiturii alfabetice dobândite prin învăţare, cu toate că 
este absurd şi de tot hazul: ”- Pentru că e «cerf-ije-mislete-pocoi-on- 
ije» “. [SLAVICI III: 199]. 

Cum este lesne de priceput Budulea este în dificultate. Caută să 
readucă harababura definiţiilor abstracte prin exemplificări ale unei 
practici scripturale arhaice, de dinaintea alfabetului consonantic 
arameean sau ebraic, aproape mai degrabă de ideogramele egiptene 
decât de slovele alfabetului: 

- „Nu înţeleg. Ştiu că la răbuş, tragi o crestătură, şi asta vrea să 
zică o zi de lucru ori o oaie, tragi o cruce, şi asta vrea să zică un car 
de pietriș ori un berbec. 

De unde ştii tu că tocmai aşa se scrie cimpoile? 

- Aşa sună slova. 

- Cum sună? 

- Fiindcă e cimpoi, scrie cerf şi ije şi mislete, ca să fie «cim», 
iar după aceea pocoi, on, ije ca să fie «poi». "|SLAVICI III: 199]. 


* 


Budulea simplifică lumea pentru a o pricepe şi se comportă ca 
sistemele filosofice: reducționist. Realitatea vieţii este mai complicată 
decât putinţa noastră de a-i percepe complicațiile, aşa că este de preferat 
ca, epistemiologic vorbind, să te comporți asemenea cimpoieşului 
Budulea care înțelege necunoscutul pornind de la lucrurile ştiute. Nici 
aiurea, în cunoaşterea ştiinţifică, nu se poate altfel. Intotdeauna 
procedăm ca în exemplul de mai jos. O ipoteză devine axiomă şi naşte 
concluzii cu valoare generală. 

— Nu se poate citi asta în româneşte ? mă întrebă el după ce 
privi îndelune la tipăritură. . : f f 
— Fără indoiala, zisei, şi începui a traduce testimoniul. 
— Nu zic eu ? strigă el cuprins de o bucurie pe care atunci 
nu puteam încă s-o înţeleg. E ca răbuşul ; n-ai decăt să faci 
crestătura, pentru ca tot omul să ştie că nu e berbec, ci oaie”. 
SLAVICI HI: 199]. Complicaţia cititului este redusă la 
undamentele ei — decodarea semnului purtător de semnificaţie 
într-un fel e „ca răbuşul”: odată lucrul acesta socotit clar, 
urmează o fermă concluzie axiomatică prin care sunt alungate 
orice îndoieli. Decizia : „- Dascălul are dreptate : trebuie să mer- 
SET la şcoală !” [SLAVICI III: 199] este urmată de răspunsul la fel 
e ferm faţă de orice dificultăți pe care feciorul lui Budulea i le aduce 
dinainte: “In zadar îi spunea Huţu că el nu poate să înveţe la 
şcoală pentru că nu ştie ungureşte ;Budulea răspundea : - Tu eşti 

prost ; nu ştii încă ce ştii şi ce nu ştii” [SLAVICI III: 199]. Intr- 
adevăr Huţu nu ştia că anumite lucruri îi erau la îndemână: 
bunăoară alfabetul şi minunea prin care grafemele şi fonemele fac 
cu putință scrierea. Riscul aserțiunilor tatălui său — care este şi al 
punter celei mai avansate — constă în generalizarea prin deducții 
ogice aparent clare în explicarea unor lucruri printr-un fals proces 
de cunoaştere. Lectura răbuşului aşa cum o socoate Budulea poate 
fi socotită o asemenea întreprindere. In deducția aparent logica a 
cimpoieşului crestătura de pe răboj nu este grafem al unui fonem, 
ci semn arbitrar al unei noțiuni de felul scrierii ideogramatice: 
„Jaci crestătura, pentru ca tot omul să ştie că nu e berbec, ci 
oaie” [SLAVICI III; 199]. Pentru. Budulea, semnul respectiv este 
translingvistic şi asigură un soi de comunicare, aiuritoare în care, 
chiar dacă vorbele scrise în carte sunt ungurești, nu mai are nici o 
iaca „n-ai decât să te uiţi în carte ca să ştii tot” [SLAVICI 
III: 


Natl pleacă în lume 


- Statusul de breaslă - 


“Carte de lucru” are şi Trică, feciorul Marei, şi Naţi dar şi 
maistorul din nuvela lui Popovici Bănăţeanul În lume. Toţi au parcurs 
acelaşi drum al unei şcolarizări care presupunea dobândirea unor 
deprinderi meşteşugăreşti concomitent cu asumarea bine rânduită a 

unei identități sociale organizate ierarhic prin statutul medieval al 
breslelor. A ţehurilor, cum li se spunea în actele vremii. Ierarhia cu 
vădite componente ale asumării identității sociale cuprindea, ne 
asigură un studiu documentat al lui Eugen Pavlescu, “trei stări — 
ucenici, calfe şi meşteri —, la care, prin voia legii sau a țehului, se 
mai adăugau şi sâmbriaşii. Este ordinea consacrată de uz, 
calificarea legiuită. Alăturat, mai existau însă şi elemente accidentale 
— străini, lucrători şi slugi —, ce interveneau direct sau indirect în 
procesul de producție şi circulaţie al bunurilor, elemente adesea 
nedorite, dar uneori necesare” |PAVLESCU, Meşteşug ... : 137]. 
Procesul de instrucţie era clar definit. Eroul din nuvela lui Popovici 
Bănăţeanul “Trei ani de zile şăgărt şi patru ani calfă lucrase numai 
la un maistru şi întreaga lui viaţă ar fi rămas tot acolo, dacă nu l-ar 
fi luat soldat.” [BĂNĂŢEANUL, În lume:33]. Importanţa breslelor 
rămâne mare în tot veacul al XIX-lea în imperiul habsburgic, şi asta 
în ciuda repetatelor încercări de liberalizare capitalistă şi de ruinare a 
vechilor monopoluri de vârstă medievală a corporațiilor. În vizita din 
1852 a împăratului Franz-losif în Ardeal breslele sunt prezente în 
cortegiile de primire imperiale: “la Braşov, «corporaţiile de 
negustori şi ale meseriașilor»; la Sibiu, «corporaţiile de meseriaşi»; 
la Alba-lulia, «corporaţiuni cehale (de bresle - n.n.) şi popor» “ 
[RADOSAV, Arătarea împăratului... : 131]. În Banat, acestea 
prosperă multă vreme şi asta chiar dacă “Prin ordinul «superior» 
din 1743, Măria Tereza motivează că «susţinerea breslelor este 
periculoasă şi dăunătoare pentru progresul manufacturier». Cu 
toate aceste măsuri, în 1844 se eliberează pentru lugojeni o 
diplomă de privilegiu a breslei meşterilor strungari, pieptenari, 
aurari,  argintari,  ţesători,  tinichigii,  armurieri,  curelari, 
compactori şi olari. 

Prezența meşterilor români este evidentă la expoziţiile 
organizate la Oraviţa (1869), Sibiu (1881) şi Timişoara (1891), La 
expoziția de la Oraviţa, din cei 200 de participanţi, 21 erau 
români şi au expus cojoace, țesături, manufacturi de metal, 
lucruri de artizanat, băuturi, sortimente agricole. Oficial, breslele 
vor fi sistate prin legea industrială din 1872” [PÂRVULESCU, 
Şcoală... :38]. 

Dincolo însă de “carte” rămânea, de bună seamă, vrednicia dovedită 
prin ceea ce viitorul meşter putea arăta că este în stare să facă. lacătă- 
| pe “Trică” cum “stetea ruşinos în dosul bundei de probă, ca să fie 
la îndemână când vin stăpânii care caută calfe.” SLAVICI, I: 305]. 
Cu acelaşi respect amestecat cu spaimă în fața maistorului stă şi fosta 
calfă în nuvela lui Ion Popovici Bănăţeanul: 

i — Cum te cheamă ? îl întrebă maistorul. 

— Mă cheamă Sandu Boldurean. 

Și, cu glas domol, spuse unde s-a născut, la cine a învăţat zănatul şi 
câtă vreme a lucrat, iar la întrebări abia îşi ridică pleoapele. Se 
zăpăcise iute cu totul, când măistoriţa îi strigă: 

— Dar ce tot întorci ruptura-ți de pălărie şi o iei dintr-o mână 
într-alta, pune-o undeva şi vorbeşte mai cu inimă, să înţeleagă omul 
ce scoţi din gură. Sandu simţi cum tot sângele i se urcă în cap şi fără 
să vază îşi agăţă pălăria în zarul uşii. 

— Și tot la un maistor ai lucrat ? 

— Tot, iată cartea mea de lucru, apoi, cu oarecare iuțeală, 
scoase năframa, o dezlegă şi-i întinse maistorului «cartea lui de 
lucru“ BĂNĂŢEANUL, În lume: 34]. 

De altfel, un moment important în economia narativă a 
romanului Mara este impus de necesitățile confirmării statutare în 
comunitatea breslei. Naţi pleacă în lume pentru a împlini cerințele 
vechi prin care calfa dobândeşte drepturile depline ale celui care este 
investit cu statutul de patron. Hubăr „Se simțea foarte tignit şi ferit de 
griji de când lăsase pe feciorul său la măcelărie.” Schimbarea 
rolurilor şi a statutului rămâne una dintre dorințele confirmării lui 
Naţi, atâta vreme cât Hubăr “tot el însuşi era patronul, iar Naţi era 
trecut în breaslă numai în rândul calfelor, şi mult ar fi dat să scape 
de orice grijă lăsându-şi feciorul patron la măcelărie. [SLAVICI 1: 
271]. Acest lucru “nu era însă deocamdată cu putință.” Slavici 
explică amănunțit de ce acest lucru nu era “cu putință” (...) 
“Deoarece la Lipova erau numai doi măcelari, ei au intrat în breasla 
cojocarilor, cari tăiau şi ei primăvara miei, toamna berbeci şi iarna, 
pe ici, pe colo, câte un porc. lar după rânduiala breslei nu putea să 
intre în rândul patronilor decât acela care şi-a făcut anii de ucenicie, 
a lucrat un an la patronul care I-a scos calfă şi a mai făcut şi doi ani 
de călătorie. Naţi făcuse anii de ucenicie şi era de doi ani calfă; îi 
mai lipseau dar cei doi ani de călătorie.” [SLAVICI I: 271]. Ca 
întotdeauna alternativa negocierii este posibilă, numai că în acest caz 
confirmarea statutului social-economic al lui Națl se împiedică de 
orgoliul starostelui Bocioacă prin care rânduielile confirmării 
statutare capătă greutate normativă etic şi legislativ: “Nu-i vorba, 
dacă starostele ar fi fost un om de înţelegere, lucrurile, mai ales 
pentru Hubăr, s-ar fi putut pune la cale şi fără de aceşti ani: 
Bocioacă era însă foarte mândru de starostia lui şi nu s-ar fi învoit, o 
dată cu capul, ca cojocarii să fie mai prejos de măcelari şi ca de 
dragul unui măcelar să se nesocotească rânduiala breslei, pe care 
toți cojocarii o păzeau cu sfințenie. ” [SLAVICI I : 271]. Ceea ce unii 
respectă cu sfințenie nu poate fi nesocotit de alţii, mai ales că în acest 
fel este adus un prejudiciu de onorabilitate socială cojocarilor în 
dauna măcelarilor. 

Aşadar Hubăr “se simțea foarte tignit şi ferit de griji de când 
lăsase pe feciorul său la măcelărie”, [SLAVICI I: 271] numai că 
“tigna”, nu era completă întrucât bătrânul nu scăpase de grijă 
deoarece nu putea să-l aşeze pe Naţi în fruntea afacerii ca patron. 
Neputinţa aceasta era expresia unor rânduieli care nu puteau fi trecute 
cu vederea. Reiau şi spun că cea mai greu de depăşit dintre ele era 
aceea că “Natl era trecut în breaslă numai în rândul calfelor” 
[SLAVICI I: 271]. Piedica cu pricina arată, în fapt, caracterul de- 
acum vetust al acestor organizări ale meşteşugarilor, perpetuate în 
veacul al XIX-lea în micile târguri. Evoluția aceasta istorică este 
atestată de specialiştii domeniului: “/n dezvoltarea şi existenţa vieții 
breslelor se cunosc trei perioade: de început, caracterizată prin 
înjghebarea unor organizaţii breslaşe în oraşele mai înfloritoare; de 
maximă dezvoltare, în care, între secolele XVI —XVII breslele se 
înmulțesc; şi de decădere când, datorită pătrunderii elementelor 
capitaliste în economia feudală, breslele devin o piedică în calea 
dezvoltării economice, şi ca atare, ele se descompun o dată cu modul 
de producție care le-a generat” |LUNGU, Meşteşuguri...: 62]. 
Condiţiile pentru dobândirea statutului de patron erau clare şi sunt 
expuse ca atare de Slavici în roman: “după rânduiala breslei nu putea 
să intre în rândul patronilor decât acela care şi-a făcut anii de 
ucenicie, a lucrat un an la patronul care l-a scos calfă şi a mai făcut 
şi doi ani de călătorie.” [SLAVICI I : 271].Evaluarea lui Naţi este şi 
ea limpede: “Națl făcuse anii de ucenicie şi era de doi ani calfă, îi 
mai lipseau dar cei doi ani de călătorie.” [SLAVICI I: 271]. Ca 
peste tot în lume tentaţia negocierilor statutare şi a condiţiilor este 
prezentă. Naratorul foloseşte aici o expresie populară de largă 
răspândire care este însoțită, nu întâmplător, de verbe la 
condiționalul-optativ şi asta întotdeauna când negocierea şi şansele ei 
intră în discuție: “Nu-i vorbă, zice povestitorul şi ne dă de înţeles că 
“dacă starostele ar fi fost un om de înţelegere, lucrurile, mai ales 
pentru Hubăr, s-ar fi putut pune la cale şi fără de aceşti ani.” 
[SLAVICI I: 271]. Ce înseamnă, până la urmă, imposibilitatea 
negocierii în acest caz? Mai întâi de toate faptul că Bocicocă îşi 
păstra demnitatea rangului — era “foarte mândru de starostia lui” — 
mai apoi ținea la rangul propriei branşe — „nu s-ar fi învoit, o dată cu 
capul, ca cojocarii să fie mai prejos de măcelari şi ca de dragul unui 
măcelar să se nesocotească rânduiala breslei, pe care toți cojocarii o 
păzeau cu sfințenie. ” [SLAVICI I : 271]. Un alt impediment serios în 
calea unei negocieri amiabile a statutului lui Naţl este şi cel al 
mândriei proprii a tatălui său: „Apoi nu era nici Hubăr omul care e în 
stare să se căciulească în faţa lui Bocioacă. ” [SLAVICI I: 271]. În 
plus de asta, călătoria şi încercările ei sunt şi pentru Națl o binevenită 
probă de viaţă. Slavici ne pune dinaintea ochilor, cinematografic, uşor 

absurd, niţel cinic, vag ceremonial, ca în anumite secvenţe din 
filmografia fraților Taviani, scene convenţional-sărbătoreşti, ornate 
cu o puternică încărcătură ceremonială: “Joi, după Paşti, Bocioacă 
puse pecetea breslei pe condică, apoi se îndreptă, înalt şi subțire cum 
era, şi grăi sărbătoreşte: laca, băiete! cartea drepturilor tale, şi să 
nu uiţi niciodată că trebuie să păzeşti cinstea breslei. Să fii harnic şi 
ascultător, cinstit şi vrednic de încredere; să nu pierzi timpul 
hoinărind degeaba, căci în breasla noastră se primesc numai oameni 
cumsecade. Dumnezeu să te ajute!” [SLAVICI I: 271]. Rămâne 
neclar de ce anume Hubăr a socotit că întâmplarea respectivă ar fi 
nedemnă de Statusul fiului său şi al familiei. Nu ni se spune nimic 
mai mult, aşa că nu putem decide dacă vorbele care urmează ascund 
în dosul lor o mândrie etnică sau una socială, sau amândouă. Hubăr 
era măcelar şi neamţ, Bocioacă, în schimb, român şi cojocar. Ceva 
anume din cele două situaţii ar fi putut supăra foarte pe tatăl său care, 
totuşi, tace şi nu-şi arată starea. Poate că în această cenzură 
politicoasă stă ascunsă toată rațiunea de a fi a “bunei conviețuiri”: pe 
rațiuni cenzurative — taci ca să nu jigneşti şi, procedând aşa, să-ți 
micşorezi la rândul tău Statusul social şi uman în ochii celorlalți. 
Înainte de a fi codificată de dogme rigide în vremurile veacului al 
XXI-lea, corectitudinea politică a fost practicată dintr-un bun simţ 
căruia nu i se se ştia existenţa şi o politețe a conviețuirii care, chiar 
mincinoasă şi ipocrită, pare preferabilă unei sincerităţi care produce 
răni. 

„Cum să dea dânsa atât amar de 
bani pentru un lucru care nu se 
vede?” 


- valori şi nonvalori - 


Textul care urmează este un codex al monetarismului de 
folosință individuală, un testament al micului capitalism târgoveţ 
către viitorime, un Abecedar al devenirii întru, ca să vorbim în felul 
filosofului, bunăstare. Mai nimic în rândurile care urmează nu evocă 
înălțimile ideatice şi culmile înalte ale nobleţei spiritului. Dacă este 
ceva de găsit aici, ar fi să fie viaţa în meschinăria ei lipsită de orizont. 
Viaţa burgheză pur şi simplu. Aceea nenorocită, cupidă, meschină, 
hrăpăreață, gata să uite de sine şi de toate valorile spiritului pentru a 
se cufunda cu totul în materialitatea unei existenţe care nu scrutează 
orizontul dincolo de marginile sale pipăibile material. Un elogiu al 
banului şi al sănătăţii. Nici că s-ar putea ceva mai descalificant din 
perspectivele înalte ale spiritului.“ Nu-i vorba, ar fi putut să ia 
arânda în socoteala amândurora... dar era atât de greu. Cum să dea 
dânsa atât amar de bani pentru un lucru care nu se vede? Doamne, 
câți oameni sunt cu multă ştiinţă de carte care trăiesc ca vai de capul 
lor, luptându-se cu nevoile vieţii şi nebăgaţi în seamă, ba poate chiar 
desprețuiți de alții care nu ştiu carte, dar au bani? In zadar! Mai 
presus de bani nu e nimic decât sănătatea şi voia bună. Cum să dai 
banul pe care-l ai în mâna ta, când nu capeți pentru el ceva hotărât, 
pipăit, neîndoios, ci numai o părere, o nădejde, un gând, care poate 
să te înveselească acum, dar nu ştii dacă se va împlini ori nu ; 

-Ferit-a Dumnezeu! grăi dânsa hotărâtă. Ce-i în mână nu-i 
minciună. ” [SLAVICI I: 258]. 


95 


Aşadar, după cum se vede, banii pentru Mara au mare 
importanță. De altfel, dimensiunea psiho-socială a banului este 
hotărâtoare , cel puţin în felul în care judecă lucrurile un gânditor şi 
sociolog de talia lui Georg Simmel care “Încadrează ştiinţa 
economică a banilor” în ceea ce ar fi “o filosofie a condițiilor şi 
legăturilor generale ale vieţii derivate dintr-o teorie a formelor 
culturale” [DODD, Sociologia...:147]. Raportarea la acumularea 
capitalistă şi la instinctualitatea acesteia este uneori, de cele mai 
multe ori, socotită păcat imprescriptibil, boală şi determinare de 
Status moştenit, o formă de patologie cu înrădăcinări genetice. La fel 
stau lucrurile şi în cazul nuvelei Moara cu noroc în care banul este 
valorizat negativ, în tradiția creştin-medievală. Raporturile lui Ghiţă 
cu valorile pecuniare seamănă cu cele pe care un analist american le 
descrie în termeni mai degrabă etici: “Banii reprezintă (...) o stare de 
spirit, asemănătoare cu stările modificate de conştiinţă, de pildă cu 
animalele care le apar celor care se droghează cu peiotă (o ciupercă 
din America de Sud care are proprietăți halucinogene). Ei nu 
reprezintă altceva decât o fantezie, un vis. Mulţi oameni îi vânează ca 
şi cum ar fi ceva tangibil şi concret. Unii îşi aranjează întreaga viață 
în jurul lor, încercând de pildă să câştige o sută de mii de dolari, şi 
sfărşesc prin a se transforma pe sine, dar numai pentru a atinge acest 
obiectiv. ” |PHILLIPS, Cele şapte...:67]. 

Proverbele însoțesc adesea această percepție şi-i certifică 
răspândirea populară. În universul paremiologiei cocoșului galic 
banul este ultimul lucru la care renunță cineva, banul protejează în 
măsura în care poate fi servitorul celui care-l deţine. Altfel, banul 
robeşte. Cu umor amar proverbele din ţara lui Molière ne asigură că 
Dumnezeu domneşte în ceruri iar banul pe pământ. În Albion, 
cinismul vorbelor populare despre avere şi bani pare încă mai 
consistent pentru că surprinde şi ceea ce Ludwig von Mises 
denumeşte prin contractualismul matrimonial ca sursă a emancipării 
cuplului, mai ales în componenta sa feminină. Tema se regăseşte în 
zicala tranşantă „Marry first, and love will come afterwards” 
(Căsătoreşte-te că apoi vei avea parte şi de iubire). [LEFTER, 
Dicţionar...: 216]. Accentul se pune aici pe rațiune în dauna exaltării 
sentimentale a unui love story păgubos, după cum ne învață paremia 
“Însoară-te cu un cerşetor şi vei primi drept zestre un păduche” 
[LEFTER, Dicţionar...: 216] sau, altfel, „cine se însoară din dragoste 
dar fără gologani, va avea parte de nopți fericite şi zile cu amar” 
[LEFTER, Dicționar...: 216]. Mara se raportează în acest fel realist la 
avere. Nu-i trece deloc prin minte avertismentul italian care spune că 
avariția ar fi cea mai mare sărăcie. Ba dimpotrivă ar putea mai 
degrabă să spună că „Tutto e fumo e vento, fuorchè l'oro e l'argento — 
Totul e fum şi vânt în afară de aur şi argint” [MIC 

DICȚIONAR...:13]. Banul şi starea socială se intercondiționează. 
Realismul paremiilor transcende imaginarul romantic al hitului 
despre banii care nu aduc fericirea. În lumea românească de dincolo 
de munți, în a doua jumătate a secolului al XIX-lea, banul este, mai 
ales, ochiul dracului. Mai ales asta. Într-o culegere a boierului 
Iordache Golescu se spune că banul robeşte: „Aurul şi argintul cum 
se iviră oamenii lor se robiră. Fugi d-o asemenea robie” 
[GOLESCU, Proverbe : 59]. Anton Pann râde şi nu prea de un 
zgârcit, un ins care, asemenea podăriţei din Lipova, strânge banul ( în 
mod hazliu, e drept ) numai că, în cele din urmă îl investeşte cu folos. 
Reproduc în întregime poezia pentru mesajul ei mai degrabă favorabil 
lumii lui von Mises, aceea a măruntului investitor. lată poemul: 


“In Țarigrad este un han (auzim) 
Căruia turceşte-i zic: Sanchi-edim: 
Fiindcă acela care I-a făcut 

Prea sărac fusese, cu nici un avut; 
Făr! de venit mare, cu câştig puţin, 


Işi ținea vieața ca toţi cum şi-o țin, Decât pe nimicuri 


bani nu cheltuia, 


De şi-i zicea gândul ce vedea să ia; 
Dar cu înfrânare mai mult petrecând, 


Îşi stăpânea pofta în sine zicând: 

- Pe cutare lucru atât o să dau; 

Când pot făr de dânsul, pentru ce să-l iau? 
Ia să pui eu banii bine ce-i dat? 

Şi să zic în gându-mi că l-am cumpărat. 
Când mergea în piaţă şi vedea vânzări, 
Pometuri, dulceţuri şi alte mâncări, 
Întreba de toate cu cât se vindea, 

Și numărând preţul ce era să dea, 

Într-o altă pungă băgând îl strângea 

Și-l lăsa într 'ânsa, nu-l mai atingea, 

Zicând întru sine: - lată că luai 

Și zic (sanchi-edim) ca şi când mâncai. 
Astfel el tot strânse până grămădi 


Şi-n Țarigrad hanul, cum zisei, clădi” [PANN, Povestea... : 205- 
206]. 


Adaug poeziei lui Anton Pann câteva proverbe din Banatul 
istoric care exprimă aceeaşi mentalitate dispusă să vadă (şi) aspectul 
pozitiv al acumulării. Într-un proverb din Voivodina este evocată, 
cum spunem noi astăzi, „circulația monetară ca sănătate 
economică”. Ni se atrage atenția că „banul care umblă luceşte, iar 
care stă mucegăieşte”. Asemenea este exprimată o perspectivă 
morală a economisirii şi, implicit, o justificare a zgârceniei într-un fel 
asemănător poemului lui Anton Pann. Prin urmare „banul câştigat 
cinstit, nu se cheltuie uşor” [PROVERBE ... :19]. Parcă o auzim pe 
Mara glăsuind despre ban şi starea socială: “Las” că banul te ridică, 
şi în sufletul tău, şi în gândul altora”. [SLAVICI I: 422]. Sau altfel, 
mai apoape încă de vorbele proverbului din Voivodina de azi: “banul 
agonisit e dovadă de vrednicie, iar mesenii toți înțelegeau de ce Mara 
şade în scaun ca pusă într-un jet şi vorbeşte rar şi apăsat. Până chiar 
şi Hubăr, care adunase şi el destul, se uita cu un fel de mirare la 
dânsa”. [SLAVICI I: 422]. 

Aceiaşi bani au produs schimbările în sistemul social-politic 
al lumii contemporane din raţiuni care au uzurpat neaşteptat de 
simplu, vulgar aproape, ideologiile utopice ale totalitarismului 
leninist şi post-leninist: “Fascinația societății vest europene de 
consum a jucat (...) un rol important, după cum remarca un 
observator: «Muncitorii... (care) ar fi putut să meargă la 
demonstraţii şi să strige lozinci ale revoluției socialiste ... Îşi 
cheltuiau banii pe haine, aparatură şi alte produse ale societății de 
consum occidentale, la al cărei nivel de trai aspirau».” 
[FUKUY AMA, Sfărşitul...: 32]. 

De multe ori, cele mai înalte aspirații se ascund în cele mai 
umile dorinţe. Dincolo de marile idei stau pitite fapte ignobile. În 
locul demnităţii filosofiei, precaritatea sociologismului imediat. În 
rândurile care urmează, aparținând lui Milton Friedmann, nu este 
prezent excepţionalismul romantic cât, mai degrabă, americanismul 
(citeşte capitalismul) de obşte care se poate, de altfel, regăsi, şi în 
neliniştile pecuniare ale Marei : “în fiecare zi, fiecare dintre noi 
foloseşte nenumărate bunuri şi servicii pentru a mânca, a se îmbrăca, 
a se adăposti de stihii, sau simplu a se bucura. Mi se pare normal să 
le avem la dispoziție atunci când vrem să le cumpărăm. Nu ne oprim 
nici o clipă pentru a ne gândi câți oameni sunt implicaţi, într-o formă 
sau alta, în obținerea acestor bunuri şi servicii. Nu ne întrebăm 

niciodată cum se face că băcanul din colț - sau în zilele noastre, 
supermarketul - are în rafturi produsele pe care vrem să le 
cumpărăm, cum se face că majoritatea dintre noi pot câştiga banii 
necesari pentru a cumpăra aceste bunuri.” [FRIEDMAN, Liber...: 
6]. 


Mara gândeşte în aceeaşi paradigmă (friedmaniană) cu 
observaţia că distanţa istorică şi diferența de civilizație şi de bogăție 
socială aşază, între cele două citate, o netă diferențiere în aspirații 
fără să poată însă opera acelaşi lucru la nivelul cauzalităților care le- 
au dat a priori viaţă. 

Pentru Mara, lucrurile care contează cu adevărat se găsesc în 
domeniul sensibilului. “Ce-i în mână nu-i minciună” este, în fapt, 
manifestul popular al experimentalismului dar şi al tuturor celor care 
nu se lasă seduşi de Utopie. De Capcana vorbei iscusite. A retoricii şi 
a propagandei. În plan ideatic înalt aici este privilegiat pragmatismul, 
experimentalismul, scientismul raționalist de tradiție iluministă dar şi 
credinţa (utopică la rându-i) că “Reorganizarea rațională a societăți” 
ar fi cu putinţă la modul serios. Mai mult „reorganizarea ” magic şi 
ritualic invocată de propaganda secolului XX „ar pune capăt 
confuziei spirituale şi intelectuale”. Superioritatea greu de tăgăduit a 
ideii filosofice transfigurate — întotdeauna demn şi, de aceea, 
copleşitor — în ideologie şi mai apoi în religie seculară a înlăturat 
înainte de toate pragmatismul de felul “Ce-i în mână nu-i minciună ” 
al middle-class-ului Marei din vremurile mic-burgheziei veacului al 
XIX-lea. A fost mult mai uşor să fie convertiți marii gânditori 
excepționalişti de tradiţie postromantică care alimentau metafizica 
naționalismului, la demnitatea Utopiei celeilalte, a metafizicii 
internaționalismului proletar, decât să fie smulşi inşi de felul Marei 
din vulgarul obicei de a verifica adevărul şi minciuna, altfel decât 
prin retorica argumentației „ştiințifice” denumită pe vremuri „muncă 
de lămurire”. Clasa mijlocie a țăranilor şi micilor negustori de felul 
Marei a fost supusă sistematic susnumitei munci pentru a ieşi din, 
vorba lui Isaiah Berlin, „domnia prejudecăților şi superstiţiilor”. 
Desigur că temeiurile intreprinderii acesteia sunt de netăgăduit în 
intenționalitatea lor generoasă. Aşa după cum ne asigură acelaşi 
Isaiah Berlin: , Tot ce era necesar era să se identifice nevoile umane 
principale şi să se descopere mijloacele de a le satisface. Aceasta ar 
fi creat lumea fericită, liberă, dreaptă, armonioasă, virtuoasă pe care 
Condorcet a prezis-o într-un mod atât de impresionant în 1794, în 
celula închisorii sale. Această viziune stă la baza întregii gândiri 
progresiste din secolul XIX şi a stat la baza unei mari părți a 
empirismului critic pe care mi l-am însuşit la Oxford.” [BERLIN, 
Adevăratul... :34]. O corecție, totuşi, impusă de istorie şi de 

experienţa de viață a urmaşilor Marei din toată Europa de Est din 
vremea Cortinei de fier arată că a existat, în tot acest timp, un 
empirism critic popular căruia poporenii, deşi nu l-au însuşit la 
Oxford, i-au aplicat consecvent principiile metodologice. „Averea 
întregului popor” a fost supus empirismului critic prin confruntarea 
vorbei cu fapta. 


Preotul Althusser 


- câte ceva despre boala veacului şi a modernităţii - 


Pe sfânta dreptate, vorba povestitorului din Humuleşti, veacul 
al XX-lea a suferit mai mult decât toate celelalte deoarece nu a 
priceput bine resorturile adânci a ceea ce ar fi să fie buna despărțire a 
iluziei despre realitate de realitatea însăşi, ascunsă în simplitatea 
epistemică a paremiei cu minciuna şi cu proba împotriva ei. Secolul a 
fost condamnat la orbire, dar şi la paradoxurile unei religii născute 

din aceasta. Sacerdotul acestei noi religii a fost, alături de alții 
asemenea, Louis Althusser. lată-l pe acesta aşa cum se arată în 
lumina eroic-glorioasă (excepțională şi exaltat-romantică în tradiția 
modernității) a unui destin excepțional. Dreapta politică şi extrema ei 
posibilă se întâlneşte cu stânga şi excesele de aceeaşi anvergură 
posibilă în felul în care filosoful creştin Jean Guitton, bunul lui 
prieten şi admirator necondiţionat, îl priveşte. Cucernic, desigur. In 
povestea acestuia despre Louis (ca să-i zic aşa) pontifexul exemplar 
al revoluţiei, managerul unor stări insurecționale necondiționat nobile 
într-o lume burgheză de doi bani, trăieşte undeva, nu departe de 
cimitirul Pere Lachaise, într-o cămăruţă săracă. Asemenea stătură în 
sărăcie şi în moralitate austeră mai marii lumii moderne, de la Lenin 
şi Troțki, până la Hitler. Asemenea avură parte cu toţii de un destin 
peste media burgheză. Preotul Althusser nu este desigur aşa ceva, 
ferească sfântul. Cu toate acestea se strecoară în poveste, o anume 
fățărnicie. Asta de pe urmă îmi pare a fi boala veacului şi a 
modernității. A ideologiilor, a răsfățaților mitologiei geniului, a 
omului peste semeni care mântuie turma. Louis Althusser este 
profetul unei lumi care nu se închină, asemenea Marei, la icoane 
aflate la îndemâna palmei care să le poată măsura obiectivitatea 
ființării. Stă în cămăruţa săracă deoarece în valorile metafizicii sale 
nu intră propoziția precupeţei din Lipova : “Se sâmte omul care are 
şi-l] vezi cât de colo...” Cât de departe este credința aceasta de cea de 
peste un secol! Primitivitatea instinctuală a Marei care judecă omul 
după bunăstare este cea mai controversată dimensiune a condiţiei 
umane şi a poziționării ei intelectuale în veacul lui Lenin şi Hitler. In 
secolul XX, toţi aceia care vor în viață prosperitatea doar materială 
sunt socotiți a fi asemenea târfei de la marginea drumului şi asta chiar 
dacă mulţi dintre cei care judecă astfel, frecventează bordelul la fapt 
de seară. Aşa a fost să fie cu Engels care propovăduia amurgul 
burgheziei în vreme ce familia sa îi aparținea cu totul. Aşa au stat în 
ceea ce va deveni o paradigmă istorică a fățărniciei mincinoase toți 
aceia care, din lumea bunăstării occidentale, propovăduiau virtuțile 
sărăciei fără a locui, totuşi, în vreo colibă din Kandahar. Asemenea 
fățărnicie a practicat şi burghezia proletariatului învingător devenită 
nomenclatură de partid şi de stat în Europa de Est, glorificând viitorul 
sărăciei egal distribuite din dosul unor privilegii fără drept de recurs. 

Resursele excepţionalismului şi a exaltării veacului le găsim 
intacte şi limpezi în vorbele filosofului Guitton intervievat de 
Bernard-Henry Levi: g p 

“ - Ah ! prima amintire... Îl văd. Inchid ochii şi-l văd. E în 
rândul al doilea, pe stânga. De cum l-am zărit, m-a frapat 
fruntea... Fruntea aceea m-a cucerit... 
Fruntea şi părul frumos... Un păr de aur în care strălucea toată 
sensibilitatea şi inteligența lumii...” Romantismul de care am 
vorbit mai sus îl recunoaşte de la bun început Jean Guitton: 
Primul lui stil, vă spun,- era lamartinian, romantic. Exista — 

există — un fond romantic la Althusser” [LEVI, Aventurile... 
458]. 


În lumea holocaustului şi a gulagului, credinţa s-a amestecat 
indistinct şi a devenit măsură a vredniciei omeneşti dincolo de 
obiectul ei care a devenit indiferent în cele din urmă. Dovada o 
găsim în mărturisirea filosofului catolic la întâlnirea lui cu ateismul 
comunist al credinciosului celuilalt, al lui Louis Althusser: 

“ - Se spune că tânărul Althusser era teribil de catolic. 

- Intocmai. Era un catolic fervent. Neliniştit. Venea să mă vadă 
uneori pentru a-mi spune că suferea mult pentru că, atunci când 
ținea vreun discurs catolicizant, avea impresia că este nesincer. 
Era un Althusser frământat de îndoieli. Un Althusser neliniștit. 
Un Althusser care-mi zicea: „dacă ar fi după mine, aş intra în 
ordinul călugărilor trapişti ca să-l iubesc pe Dumnezeu toată 
viața. Pentru că a vorbi de Dumnezeu nu înseamnă a-l iubi”. 
Mă gândeam atunci — şi îi spuneam că are vocaţia unui mare 
mistic. 

- E greu de închipuit. 

-Ba da, ba da, firea lui era de tip mistic. Acest misticism 

a putut evolua diferit. E vorba de un misticism care s-a țesut în 
jurul lui Lenin, în jurul comunismului etc. Dar tot misticism 
rămâne. Imi amintesc de o conversaţie cu papa loan Paul al II-lea 
«prietenul dumneavoastră Althusser, îmi spune, e înainte de 
toate un logician». Eu i-am răspuns că acest logician a văzut în 
marxism un fel de misticism secret. In ce mă priveşte, pentru asta 
l-am îndrăgit atât. Era o combinaţie foarte rară de logică şi de 
misticism.” [LEVI, Aventurile... :458]. 


Desigur că la asemenea altitudini ideatice şi fervent mistice, 
nobile şi fără drept de contestaţie, credinţa Marei conform căreia 
“Mai presus de bani nu e nimic decât sănătatea şi voia bună” este 
expresia unei situări existențiale de extract plebeian, ca să nu spunem 
altceva mai rău încă. Această credință exprimă un cod axiologic 
diferit de cel întrupat mut de cămăruţa sărăcăcioasă al lui Althusser. 
Crezând şi afirmând ceea ce afirmă, Mara se alătură unei modernități 
liberale de expresie capitalist-burgheză. Lumea vulgară a banilor ca 
filosofie de viaţă a izbândit, a reuşit să învingă — a câta oară în istorie 
? — toate filosofiile care i s-au opus. Una dintre cele mai mari ironii 
ale istoriei moderne, aceasta. La o privire larg-rezumativă, bătălii 
între ban şi spirit s-au purtat pe două mari planuri: 


e un neîmpăcat şi multisecular război etic, şi 


e o neîmpăcată acţiune de construcție a unui sistem de 
valori şi coduri comportamentale alternative. 

Fiind asemenea lui lanus Bifrons întors concomitent spre amândouă, 
loan Slavici este propovăduitorul lor în ambele situări posibile. Este 
mai aproape de empirismul critic oxfordian în varianta sa poporană în 
Mara, Budulea Taichii, Popa Tanda şi, alături de excepţionalismul 
înalt al confruntării lor etice, în Moara cu noroc sau Pădureanca. 
Unul dintre cele mai vechi paradoxuri ale umanităţii este acela care 
reclamă faptul că banii nu aduc fericirea, în vreme ce mai toți şi-i 
doresc. Singurii care au evadat din demagogia paradoxului acesta au 
fost, din câte îmi dau seama, sfinţii, revoluționarii şi poeţii. Cei dintâi 
au în perseverența credinţei lor un alibi moral, ceilalți, unul social. 
Cei cărora le-am spus generic poeţi sunt interesaţi de bani, atunci 
când îi au, ca să-şi cumpere un pahar de absint. Pentru ei banul fu 
prilejul, vorba unuia, nu altceva, de aceea ei sunt ființele cele mai 
libere dintre toţi. Aşadar, în raporturile noastre cu banul, sfântul ne 
oferă un model moral, în vreme ce revoluţionarul — de la Savonarola 
la Althusser — impune, în numele unei credințe etice, un 
comportament social. Poetul stă la o distanță egală de amândouă 
tipologiile într-un firesc pe care ceilalți doi, şi toate mulțimile care i- 
au însoțit, îl caută de secole. Unde stă față de aceste tipuri umane 
Mara şi cei asemenea ei care cred că „Mai presus de bani nu e nimic 
decât sănătatea şi voia bună”? [SLAVICI I: 258]. Este evident că 
locul ei ar fi să fie alături de clasa de mijloc a idealurilor, ideologiilor 
şi atitudinilor sociale. Le-am putea spune o lume a celor săraci cu 
duhul, dacă duhul ar fi numele situărilor conflictuale, tragice şi, de 
aceea, desigur, nobile. Eu unul aş aşeza, mai degrabă, tipologia 
aceasta într-o prelungire calmă a empirismului critic evocat de Berlin, 
tradus de precupeaţa noastră în judecata cuprinsă în vorbele pe care şi 
le spune sieşi: „Omul vede cu ochii, aude cu urechile, dă cu socoteală 
şi te scoate în cele din urmă cum eşti, orişicât de mult te-ai sili să-i 
pari altfel.” [SLAVICI I: 258]. Numele cel adevărat al empirismului 
critic de factură populară este tocmai acesta: să vezi un lucru aşa cum 
este în ciuda tuturor celor care vor să-ți deturneze faptul de a vedea 
(doar) cu ochii şi a auzi (doar) cu urechile. O bună, să-i zicem, 
deturnare, ar fi tocmai aceasta, de obârşie weberiană cu trimitere la 
sursele şi resursele protestante ale spiritului capitalist, care pretinde o 
atitudine de felul celei a maestrului Ion Creangă, viclean jeluitor care- 
şi spunea sieşi, dar mai ales celorlalți, că sărăcia din anul ăsta e mai 
dihai decât din alți ani. Este prezentă aici o bună intuiţie a spiritului 
econom devenit bun popular şi intrat în capitalul dezvoltării ca 
potențialitate încă puţin folosită de lumea românească. Nu spui 
niciodată că ai. La ce ar folosi ? La fel procedează Ilie Moromete cu 
fiscul: asemenea lui Creangă, asemenea Marei, şi toți se înrudesc 
izbitor cu evreul din târgul moldovenesc care-şi poartă, adesea, 
aparenta sărăcie ca pe o formă de apărare, stârnind disprețul 

aristocrației autohtone care îşi simte ameninţat Statusul moştenit de 
aceste modificări ale comportamentului economic, şi nu numai, care 
le apare inadmisibile etic. Te văicăreşti ca să-ți ascunzi starea 
financiară din considerente, la urma urmelor, pragmatice. La ce 
anume ti-ar folosi afişarea ostentativă a bogăției? A averii strânse? Cu 
siguranță efectele acestei epifanii de standing ar fi, ar putea fi, 
păguboase şi nedorite. Este vădit mai profitabilă afişarea unei 
modestii materiale, chiar dacă mincinoasă. Mara se plânge oricui că a 
rămas văduvă cu doi copii. Aşa şi începe romanul, cu această 
poziționare de Status defavorabil care se dovedeşte a fi un minunat 
prilej de disimulare profitabilă. Sigur că, în cele din urmă, „omul vede 
cu ochii, aude cu urechile, dă cu socoteală şi te scoate în cele din 
urmă cum eşti, orişicât de mult te-ai sili să-i pari altfel.” [SLAVICI 
Į: 258]. Cel mai adesea căutăm să descifrăm starea semenilor noştri 
dincolo de vorbe şi de strategiile din dosul lor. De aceea, „degeaba se 
mai plângea deci Mara c-a rămas văduvă cu doi copii, sărăcuţii de 
ei. Copiii, aşa săraci cum rămăseseră, creşteau cum creşte răchita-n 
prundişul apătos”. [SLAVICI I: 261]. Acest lucru este clar şi uşor de 
constat după cum este la îndemână să vezi că, ”muma lor întinerea 
parcă adunând creițarii la capul podului”. [SLAVICI I: 258]. Numai 
că Mara nu are nici un folos să arate aceasta, câştigă din văicăreli şi-i 
plăteşte Maicii Aegidia cât mai puţin pentru şcoala Persidei. În plus 
de asta, invidia poate stârni ura care degrabă izbucneşte în te miri ce 
progromuri, răzmerițe sau jafuri. Ba mai mult, viclenia aceasta 
pozitivă a spiritului antreprenorial şi comercial poate aduce cu sine 
avantaje. Aparenţa sărăciei poate înşela posibilul partener de afaceri 
naiv şi pe această cale poţi dobândi avantaje contractuale. De aceea, 
la o primă vedere „Nu-i vorba, tot Mara cea veche era, tot soioasă, 
tot nepeptănată, şi nici că i-ar fi şezut bine altfel”. [SLAVICI I: 261]. 
Pentru cel care vede dincolo de aparenţe schimbările sunt vizibile. 
Averea modifică întotdeauna comportamentul social, îți dă siguranță. 
Mara este alta „Vorbea (...) mai apăsat, se certa mai puţin, călca mai 
rar şi se ținea mai drept decât odinioară. ” [SLAVICI I: 261]. Pentru 
cei care au ochi să vadă, Statusul social dobândit este vizibil: „Se 
sâmte ”, zice naratorul, „omul care are şi-l vezi cât de colo pe cel ce 
se sâmte”. [SLAVICI I: 261]. Omul aflat în dificultate pricepe mai 
repede şi scrutează mai atent realitatea dincolo de aparențele ei „Câră 
vreme se află în largul lui, omul nu-şi prea bate capul cu alții; când 
te afli însă în strâmtorare, te uiţi bine iîmpregiurul tău, ca să vezi 
dacă nu cumva e prin apropiere cineva care poate să te scape”. 
[SLAVICI I: 261]. Cei strâmtorați simt şi pricep pentru că se uită mai 
bine “împregiurul ” lor. Înţeleg faptul că Mara „ar putea, dac-ar voi, 
să le vie într-un ajutor, aşa, cu o sută, două, fie ca să-şi cumpere o 
pereche de boi, fie ca sa-şi dreagă casa, fie ca să împlinească prețul 

unei vii ori al unui pământ scos în vânzare.” [SLAVICI I: 261]. 
Numai că, în lumea afacerilor, filantropia este păguboasă pentru că nu 
produce profit. Ajutorul nu este dezinteresat iar împrumutul este 
„Până la toamnă, cu camătă bună, se înţelege. ” În relaţiile Marei cu 
semenii ei se produce un soi de comunicare subtextuală implicită. Cei 
care nu văd cu ochii şi nu aud cu urechile, văd şi aud ce le place lor 
sau celor care se silesc să pară altfel pentru a fi pe măsura unor 
aşteptări: ale tale sau ale lui. Şi într-o parte şi în cealaltă tu, omule 
care nu poţi răzbi în lumea capitalismului competiţional, pare să 
spună empirismul critic al Marei, nu vezi cu ochii şi nici nu auzi cu 
urechile! De aceea, eu am şi tu eşti lipsit de toate cele: „- N-am, zicea 
Mara. De unde aş putea să am eu? 

Și asta i-ar fi şi rămas vorba, dacă n-ar fi fost la mijloc şi 
camăta. Chiar mică fie, dar tot e ceva. 

- Uite! Am ceva - grăia dânsa - nu atâta cât ceri, dar ştiu pe 
cineva care are: să iei jumătate de la mine şi altă jumătate de la 
dânsul. Acel cineva era domnul Anton Hubăr, economul orăşenesc de 
la Lipova, prieten bun al tuturor beamterilor, al preotului nemţesc de 
la Lipova şi al maichii Aegidiei ".| SLAVICI I: 261]. 


Garanţiile de creditare ale Marei cuprind un iscusit contract 
asigurator care o pune la adăpost de riscul presupus de operaţiunea de 
camătă în raport cu dobânda şi cu siguranţa restituirii acesteia prin 
ceea ce lumea financiară contemporană numeşte operațiune de 
creditare prin consorțiu: „Ca femeie cu minte, Mara ştia că n-are 
niciodată să-şi piardă banii, dacă face tovărăşie cu Hubăr. Câştiga, 
ce-i drept, mai puţin; dar de asta n-o durea pe dânsa capul, fiindcă 
tot mai pişcă câte ceva, pentru osteneală, când datornicul făcea 
plățile, şi, lucru de căpetenie, nu se temea că Hubăr îi va urca 
arânda podului ".| SLAVICI I: 261]. Concluzia fragmentului analizat 
cuprinde în final o exclamaţie de tot hazul care pune în pagină, în fel 
memorabil ceea ce un raport academic stabilea ca fiind 
„profitabilitatea investiţiilor private”. 

Randamentul bun al ratei economisirii şi al investiţiilor este 
tradusă de Mara într-o exclamație pilduitoare pentru lumea de azi şi 
de mâine a capitalismului popular ale clasei mici şi mijlocii a 
întreprinzătorilor: 


„Creşteau dar şi ciorapii deodată cu copiii. Tu, Doamne! cum 
cresc toate în lumea aceasta”. 
| SLAVICI I: 261]. 

Ce (mai) este literatura astăzi 


- în loc de happy end hermeneutic - 


Trăim altfel. Această schimbare profundă a mentalități, a 
felului de a te raporta la lume şi la valorile ei aşază literatura în alte 
relații cu ea însăşi. Raportarea la sine a literaturii cuprinde o 
implicită reflectare a realităţii pentru că, în cele din urmă, adevărata 
miză a literarității pretinde un mod diferit de a vedea prin sinele 
astfel investigat altfel lumea. Gândind asupra propriilor resorturi, 
creația literară se poziţionează diferit faţă de reflectarea realului cu 
toate meandrele lui. Cunoaştem realitatea prin mijlocirea literaturii 
atâta vreme cât literatura se poziţionează într-un fel diferit faţă de 
aceasta. Cea dintâi şansă a diferenţei apare atunci când literatura se 
vede pe sine şi mecanismele care o întrețin. Dacă literatura — ca 
metaliteratură implicită — este oarbă, toate sunt oarbe şi lumea e 
departe. Lucrurile acestea sunt atât de evidente încât nici nu le mai 
percepem în simplitatea lor de la sine înţeleasă. George Steiner 
spune lucruri pe care le ştim demult, din chiar tradiţia modernităţii: 


“Când un cântec pop”, spune Steiner, “se plânge că nu există 
nici un fel nou de a spune că «sânt îndrăgostit» sau că «ochii ei 
sunt plini de stele», el atinge unul dintre principalii nervi ai 
literaturii occidentale” [STEINER, După Babel: 46]. 


Noutatea şi originalitatea sunt adevărata Fata 
Morgana a bietului creator. Ce şi cum să mai spui când totul 

s-a spus ? Poţi cel mult să le zici altfel aceloraşi lucruri. 
Atât şi nimic mai mult. Concluzia redutabilului hermeneut 
nu lasă speranţe prea multe: 


“Atât de mare a fost posibilitatea de cuprindere a exprimării 
elene şi ebraice, încât adaosurile originale şi noile achiziții 
au fost rare. Nici o disperare nu a fost mai adâncă decât cea a 
lui Iov, nici o despărţire de lume nu a fost mai hotărâtă decăt 
cea a Antigonei. Lumina focului din căminul casei sale la 
u zilei a fost văzută de Horațiu ; Catullus a ajuns aproape 

e întocmirea unui inventar al dorințelor sexuale. O mare parte 
a artei şi literaturii occidentale este un ansamblu de variațiuni 
pe teme definitive. De aici amărăciunea anarhică a celui venit 
mai târziu şi logica impecabilă a Dadaismului când proclamă că 
nici un nou impuls de simțire sau cunoaştere nu va mai apare până 
când limba nu va fi demolată. «Faceți toate lucrurile noi», strigă 
revoluționarul, în cuvinte la fel de vechi ca ale cântecului lui 
Deborah sau ale fragmentelor operei lui Heraclit.” [STEINER, 
După Babel: 46-47]. i era A | 

Prin urmare, resursele originalității, aşa puţine cum 
sunt, se pot recupera prin autoreflectarea în măsură să dea 
creației o dimensiune metaliterară implicită. Autenticitatea, 
noutatea, originalitatea sunt fără sens, cuvinte goale, lipsite 
de acoperire, forța lor se nante dacă se naşte cu adevărat, 
din asumarea stării de implicitare a metaliteraturii până 
când aceasta devine “generare a ceea ce creşte” [RICOEUR, 
Metafora... :478]. Literatura este “expresia vie peste 
experiența vie” [RICOEUR, Metafora... :478]. Amândouă — 
expresia şi experiența ei — sunt vii atâta vreme cât văd 
“lucrurile ca nefiind împiedicate să survină”. lar această 

enerare-de-la-sine exprimă “«acel principiu imanent ce există în 
ființele naturale, fie ca putere, fie ca entelechie», principiu pe 
care limba greacă, îl numeşte physis ?” [RICOEUR, Metafora... 
:478]. 

Pentru mine physis-ul literaturii este, cum am spus, 
metaliteratura implicită ca expresie vie a unei experiențe 
vii. Cei pe care Platon [în Phaidon 96a] şi Aristotel [în 
Metafizica, 1005a] îi numeau phisykoi, adică cei care se 
scufundă în physis şi îl cunosc, sunt (în viziunea mea) 
scriitorii. Ei se conformează spuselor socratice din Phaidon 
(96a): “Eu, Cebes, în vremea tinereții mele, eram împătimit peste 
măsură pentru acea formă de ştiinţă care poartă numele de 
«cercetare a naturii» ( physis, adică, n.n.). Mi se părea că e un 
lucru minunat să Ştii, despre oricare lucru, care e cauza pentru care 


ia ființă, pentru care piere, pentru care este. ” 


Un scriitor plonjat în physis-ul creaţiei nu este interesat să ştie 
de ce anume aceasta ia ființă sau de ce anume aceasta piere. Interesul 
său, ca metaliteratură implicită, este să perceapă de ce anume aceasta 
este: adică substanţa creaţiei (ousia) îl interesează înaintea tuturor 
celorlalte care îi apar nesemnificative. Numai că, dorind asta în sensul 
lui Platon, creatorul iese din expresia vie a unei experienţe vii (care 

este numele cel adevărat al lui poiesis) şi se scufundă în expresia 
moartă a unei experiențe moarte, din creator se face contemplator 
pentru că el, scriitorul, nu este Universul care “dintre cele născute 
este cel mai frumos” | Timaios, 29b] şi nu este nici Demiurgos (oricât 
şi-ar fi dorit asta romanticii) pentru că acesta este “dintre cauze cea 
mai bună” | Timaios, 29b]. Nefiind aşa ceva, creatorul cel sărman este 
subiect al mişcării, este în kinesis, în dynamis, în pathos. Pe de altă 
parte, el este aşa doar atunci când prin pathos se înţelege totalitatea 
tuturor celor ce i se întâmplă sufletului care experiază ceea ce i se 
întâmplă scriiturii ca literatură şi nicidecum literaturii ca arătare doar 
a pathos-ului, ca sumă a trăirilor emoţionale care mişcă lucrurile din 
afara lor în felul în care funcționa motorul dintâi în accepţia 
aristotelică. Scriitorul nu poate fi cuprins în totalitate printr-un discurs 
rațional pentru că nu este identic cu sine, cu atât mai mult nu stă în 
această identitate nemişcată în eternitate [Timaios, 27d] şi de aceea 
nu poate fi epuizat rațional: neavând niciodată ființă cu adevărat, el 
devine în permanenţă. El rosteşte lucruri sub stăpânirea lui Cronos, a 
timpului pe care îl stăpâneşte prin numire. Scriitura, ca act esențial al 
literaturii, este heracleitică. Interpretarea ei, fiind asemenea denumire 
sau efort spre aceasta, este şi ea aşijderi heracleitică. Eleatismul nu-şi 
are loc decât în reziduurile lecturii, în starea reflexivă pe care ţi-o 
stârneşte o clipă scurtă contemplarea operei de artă şi nu facerea ei 
(prin scriitură) sau re-facerea (prin lectura-interpretare). Aşadar 
creația stă în kinesis, în dynamis, în pathos. Platon, el însuşi, este de 
acord cu asta: “SOCRATE Heraclit declară într-un fel că «toate trec 
şi nimic nu rămâne»; şi, asemuind realitățile cu unda unui fluviu 


adaugă : «nu ai putea intra de două ori în acelaşi fluviu». 
HERMOGENES Aşa este. 

SOCRATE Cum atunci? îți pare ţie că a gândit altfel decât 
Heraclit acela care a pus drept nume, pentru părinţii celorlalți zei, 
«Rheea» şi «Cronos» ? Oare crezi că la întâmplare le-a dat el 
amândurora nume de ape curgătoare? După cum spune la rândul 
său Homer: «Oceanul părintele zeilor şi maica lor Tethys», ba cred 
că şi Hesiod. Spune însă undeva şi Orfeu că «Oceanul, cel cu unde 
frumoase, a început cel dintâi prin a se căsători, el care a luat-o pe 
Tethys, sora născută din aceeaşi mamă». la seama cum se acordă 
între ele părerile acestea, şi cum toate duc la concepția lui 
Heraclit. ” [Cratylos, 402b- c]. 


Asta a fost să fie drumul necesar al literaturii spre conştiinţa 
de sine ca metaliteratură explicită în teoriile textului și implicită în 
creația literară propriu zisă. Acest lucru avea, pe la mijlocul deceniul 
al şaselea, valoare programatică şi definea o nouă modalitate de 
poziționare a scriitorului față de ceea ce fusese el până atunci. 
Roland Barthes reaşează creația dincolo de marginile ei clasice 
hotărnicite de genuri printr-un nou sistem referențial oferit de limbaj 
Iată textul: “Ce importanță are dacă este mai glorios să A 
romancier, poet, eseist, sau cronicar ? Scriitorul nu poate fi 
definit în termeni care țin de rol sau de valoare, ci numai printr- 

o anume conştiinţă a cuvântului. Este scriitor cel pentru care 
limbajul constituie o problema, cel care îi simte profunzimea, şi nu 
instrumentalitatea sau frumuseţea. Au apărut, deci, cărți de 
critică ce se citesc pe aceleaşi căi ca şi opera propriu-zis literară, 
cu toate că autorii lor nu sunt prin statut decât critici, şi nu 
scriitori. Dacă critica nouă are vreo realitate, ea constă nu în 
unitatea metodelor sale, şi cu atât mai puţin în snobismul care, 
după unii, o susține, ci în solitudinea actului critic, e de 
aici înainte, departe de alibiurile ştiinţei sau instituțiilor, ca un 
act al deplinei scriituri. Despărfiți altădată de mitul uzat al 
«superbului creator şi umilului servitor, amândoi necesari, fiecare la 
locul sau, etc», scriitorul şi criticul se întâlnesc acum în aceeaşi 
condiție dificilă, în fața aceluiaşi obiect : limbajul”. [Roland Barthes 
în PENTRU O TEORIE A TEXTULUI... : 156-157]. 


Asta a fost cândva o recuperare necesară. Azi trăim, cum 
spuneam la început, altfel. Scriitura a rămas un bun câştigat, 
asemenea limbajul şi receptarea sa totalizantă şi integratoare, numai 
că multe s-au schimbat. Investigația obstinată a demersului 
metodologic şi-a epuizat resursele într-un munte de, abstracții 
conceptuale, unele iluminatoare, altele. doar utile şi, destule, 
scufundate într-o prețiozitate anatomo-fiziologică fără perspective. 
Literatura se regăseşte altfel faţă de izgonirea autorului, dar şi faţă 
de biografismul hermeneutic rămas fără perspective. Dacă limbajul 
este perceput dincolo de instrumentalitatea şi/sau frumuseţea lui, nu 
este mai puțin adevărat că relaționarea literaturii, ca limbaj totalizant 
şi integrator, îşi redefineşte metaliterar, dar şi simplu tematic, altfel 
instrumentalitatea. Teoria textuală de mai ieri, ca ultimă consecință 
radicalizată excesiv a unei modernităţi insurecționale, pare să se 
întoarcă implacabil spre realitatea de dincolo de text. Studiile 
culturale, cele referitoare la imaginar şi la poietica lui par a fi, tot 
atâtea răspunsuri hermeneutice novatoare. Punţi de legătură se întind 
spre topologiile şi geografiile literare, spre sociologia vizuală, socio- 
semiologie, studiile artelor reprezentării şi antropologia vizuală. In 
creaţia artistică, pariul estetic se joacă pe marginea consumismului. 
Alexandrinismul şi investiţia în “frumusețea” texturii sunt 
abandonate în favoarea a ceea ce ar fi să fie arealul, încă destul de 
lax şi neconvingător, al autenticităţii brutale. Proletcultismul de ieri 
este consumismul de astăzi, presiunea este la fel de mare şi miza ar 
fi să fie în chiar întâlnirea lor riscantă estetic şi, prin aceasta, 
provocatoare. Erotismul, dar şi sexismul, pornografia, internetul şi 
scriitura rapidă intermediată de calculator modifică programatic 
literatura. Adăugaţi la asta specificitatea noilor situări contextuale 
ideologice şi de gândire, rezumate într-un studiu cu valoare 
prospectivă şi programatică de Corin Braga: “Este cunoscut faptul 
că unul din simptomele postmodernităţii este pierderea certitudinii 
ontologice sau, mai precis, a încrederii în sistemele care 
fundamentează ontologia. Marile scenarii explicative ale metafizicii 
sau al ştiinţei au fost Pee dat ca simple construcții intelectuale, 
ca narațiuni 0 IO sie: Relativismul postmodern neagă posibilitatea 
ca vreun sistem, de orice natură, să fie capabil să atingă sau să 
formuleze un Adevăr final. Trăim într-o epocă dominată de o 
“ontologie slabă”, în care conceptele grele ale religiei, metafizicii şi 
ştiinţei au jos dereificate, desubstanțializate. Am ajuns să acceptăm 
că viziunile asupra lumii formulate de diverse culturi, grupuri, 
curente, mişcări sau personalități sunt echivalente şi au o egală 
importanță pentru grupul respectiv. Suntem pe cale de a pierde 
reflexul de a valoriza în termeni de adevărat / fals concepțiile despre 
lume diferite de ale noastre.” [BRAGA, Cercetarea... : 14] 

Reperele conceptuale ale hermeneuticii postmoderne au toate 
un sens regresiv, o repliere, în cele din urmă de înţeles, după seismele 
ideologice ale secolului XX. Pierderea “certitudinii ontologice” de 
sorginte liberală este vizibilă: avem astăzi adevăruri secvențiale, 
viziuni şi perspective plurale, opuse oricărei masificări, scenariile 
explicative ale metafizicii sau ale ştiinţei sunt deconspirate ca “simple 
construcții intelectuale” şi asta chiar dacă succesele unor cărți de 
felul celor ale fizicianului Stephen Hawking, despre fizica şi (implicit 
şi ilegal) metafizica universului par să ne contrazică. Relativismul şi 
ironia sunt noii idoli ai noilor libertăţi: 

“Habermas, ca şi alți metafizicieni care sunt suspicioşi în privința 
unei concepții doar «literare» despre filosofic, cred că libertăţile 
politice liberale cer un anume consens referitor la ceea ce e 
universal uman. Noi, ironiştii, care suntem de asemenea liberali, 
credem că astfel de libertăţi nu cer nici un consens referitor la vreun 
subiect mai de bază decât propria lor dezirabilitate. Din unghiul 
nostru de vedere, tot ceea ce contează pentru politicile liberale e 
convingerea larg împărtăşită că, (...) vom numi «adevărat» şi 
«bun» tot ce este rezultatul discuţiei libere — că, dacă avem grijă 


de libertatea politică, adevărul şi bunătatea vor avea grijă de ele 
însele.” [RORTY, Contingenţă...:: 149]. 


În literatura autohtonă de după revoluţie poate fi pus în 
evidență un traseu similar al unui dynamis ideatic şi atitudinal care s- 
a mişcat dinspre certitudinile ontologice spre ceea ce Corin Braga 
denumea prin “ontologia slabă”. De la anticomunismul radical de 
după revoluţie spre o relativizare, pe alocuri ironică, a acestuia, 
drumul în cauză măsoară nevoia societăţii de a se elibera pe de o 
parte de moştenirea vinovăţiilor etice a celor care au trăit în vechiul 
regim şi, pe de altă parte, de a marca o altă despărţire, aceea istorică 
şi banal biologică a generațiilor tinere. In cele din urmă, astăzi, în 
România noului mileniu, literatura nu mai este mare lucru: din acest 
punct de vederea ne-am aliniat la Europa apuseană. Suntem în criză a 
lecturii, a creației, a perspectivelor. Toate acestea sunt tot atâtea şanse 
ale viitorului literaturii pentru că, în cele din urmă, literatura este 
numele pe care ea îl găseşte provocărilor perpetue ale crizelor sale 
identitare. 

